Spoštovani kolegice poslanke, kolegi poslanci, gospe in gospodje! Začenjam 69. izredno sejo Državnega zbora, ki sem jo sklical na podlagi prvega odstavka 58. člena, prvega odstavka 60. člena ter 93.a člena Poslovnika Državnega zbora in na podlagi odločitev Kolegija predsednika Državnega zbora, sprejetih 98. seji dne 24. marca 2021 ter na 99. seji 31. marca 2021. Obveščen sem, da se današnje seje ne more udeležiti naslednji poslanke in poslanci: Janja Sluga, Monika Gregorčič od 14. ure dalje, Ferenc Horváth, mag. Branislav Rajić, Jurij Lep, dr. Franc Trček od 18. ure dalje, Mihael Prevc do 16. ure, Predrag Baković od 17. ure dalje. Do roka, ki ga je na podlagi tretjega odstavka 93.a člena Poslovnika Državnega zbora določil Kolegij, za danes sodelovanja na seji izven sedeža Državnega zbora z uporabo aplikacije za seje na daljavo v obliki videokonference ni najavil noben poslanec oziroma poslanka. Na sejo sem vabil predstavnike Vlade. Vse prisotne lepo pozdravljam. V skladu z drugim in četrtim odstavkom 93.a člena Poslovnika Državnega zbora dnevni red seje Državnega zbora na daljavo določi Kolegij predsednika Državnega zbora s sklicem, zato o njem ne bomo glasovali. Prehajamo na 1. TOČKO DNEVNEGA REDA – OBRAVNAVA PREDLOGA PRIPOROČILA VLADI REPUBLIKE SLOVENIJE V ZVEZI Z UGOTOVITVAMI REVIZIJSKEGA POROČILA UČINKOVITOST NABAV ZAŠČITNE IN MEDICINSKE OPREME ZA OBVLADOVANJE ŠIRJENJA VIRUSA SARS-COV-2. Postopkovni predlog kolega Brane Golubović.
Hvala lepa. Lep pozdrav vsem skupaj! Po vsej verjetnosti ste seznanjeni, da danes poleg plenarne seje Državnega zbora potekata še dve preiskovalni komisiji, na katerih sodelujejo tudi naši poslanci. Na eni preiskovalni komisiji sodeluje tudi predlagatelj današnje točke, oseba, ki bi morala čez tri minute predstaviti to točko. Zato v Poslanski skupini LMŠ menimo, da je to nesprejemljivo in da gre za namerno dejanje, če ta preiskovalna komisija še poteka. Nadaljevanje te preiskovalne skupine je bilo sklicano ob 13. uri. Predsednik, mi smo o tem že govorili danes na Kolegiju in prosim, da se našim poslancem omogoči, da sodelujejo danes na plenarnem zasedanju in obenem, da se jim omogoči, da tudi opravijo svoje delo na preiskovalni komisiji. Edina rešitev je, da se obe preiskovalni komisiji, ena se bo nadaljevala ob enih, druga se začne ob dveh, prekineta za čas plenarnega zasedanja Državnega zbora. Tega presedana, da koalicija sklicuje preiskovalne komisije v času plenarnega zasedanja, ko opozicija skliče izredno sejo, in s tem onemogoči oziroma sili poslance opozicije, da se odločajo glede svoje ustavne pravice, na kateri seji bodo sodelovali, je nesprejemljivo. Zato v skladu s poslovnikom oziroma z neko prakso, džentelmenstvom prosim oziroma predlagam, da Državni zbor sprejme sklep, da se prekineta preiskovalni komisiji v času parlamentarnega zasedanja oziroma seje Državnega zbora. Hvala.
Hvala lepa. Spoštovani kolega Golubović, v zvezi s to problematiko smo govorili že na prej sklicani seji Kolegija predsednika Državnega zbora. Jaz sem potem govoril tudi z določenimi službami v Državnem zboru. Kar se tiče problematike sklicevanja preiskovalnih komisij v času plenarne seje, ta problematika ni nova. Pravzaprav se je začela že v prejšnjem mandatu in danes očitno eskalirala do te mere, da eden izmed poslancev ne more sodelovati na plenarni seji, čeprav si to želi. Sam poslovnik ne daje nobene podlage za to, da bi Državni zbor odredil preiskovalni komisiji oziroma delovnemu telesu, da svoje delo prekine. Res je, v preteklosti, ampak govorim že davno nazaj, torej več kot eno leto nazaj, je očitno v Državnem zboru obstajal nek džentelmenski dogovor, da takrat, ko je plenarna seja, ni delovnih teles, ni preiskovalnih komisij. Sedaj tega že več kot eno leto ni in jaz predlagam, da se v zvezi s tem pogovorimo tudi na jutrišnjem posvetu, na katerem smo se že dogovorili za temo posveta, razdelitev mest v delovnih telesih, da se pogovorimo tudi o tem. Danes kakšne posebne podlage, pravne podlage v poslovniku za to, da preprečimo delo preiskovalni komisiji, nimam. Toliko lahko povem. Kolega Golubović, imate besedo.
Za nas je to nesprejemljivo. Naš član in predlagatelj današnje seje, ki bi moral predstaviti vsebino te seje, je na preiskovalni komisiji, ker je odgovoren. Zdaj prihaja gor, kar pomeni, da mu onemogočate, da bi bil na preiskovalni komisiji, kjer ste si uzurpirali to, da preiskujete sami sebe, nabavo zaščitne in medicinske opreme. Na ta način se mi zdi, da koalicija namerno, zlonamerno sesuva delo opozicije in onemogoča, da bi naš član preiskovalne komisije zastavil vprašanja zaslišancem. Pa še nekaj, da povem. Ta današnja seja je bila sklicana dvanajst dni nazaj. Dvanajst dni je bilo časa, da se zaslišance, priče obvesti, da se prestavlja za en dan seja preiskovalne komisije, pa tega niste naredili. In me prav zanima, ali bomo prekinjali to plenarno sejo, da se bo naš član lahko udeležil in postavil kakšno vprašanje. In oba, tudi nadomestni član sodeluje danes v razpravi ,in to je nedopustno, kolegice in kolegi, in to pomeni novo prakso, da lahko tudi opozicija sklicuje ob glasovanjih v tem državnemu zboru preiskovalne komisije in tam odločamo o pomembnih stvareh. Tako to ne gre. Veljal je nek džentelmenski dogovor, da se preiskovalne komisije v izrednih situacijah sklicujejo v ponedeljkih med poslanskimi vprašanji. To bi še nekako sprejemali. Ampak to, da namerno naredite, se dogovorite, da boste to naredili, naredite prekinitev in ob enih nadaljujete sejo − ko bi jo vsaj ob dveh nadaljevali, ne ob enih − ko veste, da bi moral naš član predstaviti, to pa ne gre.
Hvala lepa. Obljubim, da se o tem pogovorimo na prihajajočem posvetu. Ta problematika sovpada tudi z dejstvom, da imamo v tem sklicu ustanovljenih že cel kup preiskovalnih komisij, da težko dobijo mesto v dvoranah, da nekatere, tako sem slišal s strani predsednikov, prosijo oziroma si zagotavljajo prostor za sejo en mesec vnaprej. Tako bo verjetno potrebna na tem področju ena dolgoročnejša rešitev, za katero se lahko nenazadnje dogovorimo tudi v zakonu o preiskovalnih komisijah, ki ga v bistvu pripravljamo. Nadaljujemo sejo. Predlog priporočila je v obravnavo zboru predložila skupina 39 poslank in poslancev s prvopodpisanim Branetom Golubovićem. V zvezi s tem predlogom priporočila je skupina 39 poslank in poslancev s prvopodpisanim Branetom Golubovićem zahtevala, da Državni zbor opravi splošno razpravo. Za dopolnilno obrazložitev predloga priporočila dajem besedo predstavniku predlagatelja Robertu Pavšiču.
Spoštovani kolegice in kolegi! Težava ostaja še naprej odprta, tudi če bomo o njej razpravljali na dolgo in na široko. Danes bomo pač razpeti med dva bregova. Poročilo Računskega sodišča je veliko več od samega pregleda postopkov nabave zaščitne in medicinske opreme. Je prvo institucionalno in zaključeno, torej pravnomočno gradivo o razgrajanju in vladnem divjanju ob epidemiji. Razgalja vaše razumevanje oblasti, vašo uzurpacijo predpisov in inštitucij, razgalja, pa če to še tako zanikate, vaš odnos do etičnosti in spodobnega. Brezmejno in brezsramno si dovolite dobesedno vse. In danes je čas, da pogledamo resnici v oči in si rečemo, ta politika, ta vlada, ti posamezni člani vlade, ti so krivi ne le za oškodovanje javnih financ v zasebne namene, za lastne interese, ampak tudi za vse posledice, ki so nastale zaradi ozkogledosti, finančne ozkogledosti. Kmalu bo leto dni, odkar smo podobno sejo začeli z naslednjimi besedami: »Zdravko Počivalšek, minister za gospodarski razvoj in tehnologijo, samooklicani reševalec življenj, heroj, skala modrosti in utelešenje sposobnosti v kritičnih tednih marca in aprila lanskega leta. Mesija.« Takrat se je skušal prikazati interpelirani minister v svojem odgovoru na očitke, ki se v poročilu Računskega sodišča danes zgolj potrjujejo. Za moj okus sicer precej neuspešno, kajti ministrovo zagovarjanje sem dojel izključno kot prosti spis, prežet z moralistično vsebino, enako kot sedaj počne v odzivih na poročilo Računskega sodišča. Pa ne samo on. Celotna vlada se trudi zakriti, prikriti, odvrniti pozornost, zloščiti svojo podobo. Spomnimo se, da je s komunikacijskim obratom, piar spinom, da bomo vsi razumeli, Počivalšek skušal relativizirati očitke revizorjev, se oprati odgovornosti krivde, češ, saj v poročilu ni nič obremenilnega. Pa mu je uspelo? Še zdaleč ne. Morda je res zgolj izvrševalec, sicer zelo dvomim, prej bi rekel, da je bil polmarioneta, ampak zato nič manj odgovoren, odgovoren objektivno in subjektivno, odgovoren za nepregledne, negospodarne in za izbrance dobičkonosne postopke naročanja in nakupe zaščitne ter medicinske opreme. Odgovoren objektivno in subjektivno za zavestno prikrivanje dejstev, laganje, za mrcvarjenje resnice, zavajanje javnosti, neetično klientelistično ravnanje. Sedaj je večina vseh sumov, indicev in razkrito osebno vpletanje v postopke nakupov opreme z javnimi sredstvi potrjena dokazano. In iz tega sledi, da je ne samo on, pač pa celotna vlada najmanj politično odgovorna. Ali ji bo dokazana, vsaj kateremu od akterjev, še kakšna druga odgovornost, denimo kazenska, s tem se ukvarjajo drugi. Glede na videno in prebrano, je to nujno. Upam le, da bodo pristojni organi, ki jim je Računsko sodišče zaradi sumov kaznivih dejanj predalo 13 pogodb, ob vseh kadrovskih obglavljanjih svoje delo resnično lahko opravili neovirano brez pritiskov in poskusov vplivanja, brez nenadnih novih menjav. Ja, veliko besed in trditev iz interpelacije bi lahko uporabili danes in jih tudi bomo. Seveda z ugotovitvami in dokazi, ki jih je zbralo ne le Računsko sodišče, ampak tudi ostali organi. Že pred letom dni smo trdili, da so bili postopki nabave zaščitne in medicinske opreme nepregledni, neučinkoviti, da so obstajali sumi korupcije in da se ni vedelo, kdo pravzaprav odloča. Poglejmo, kaj pravi poročilo, navajam: »Računsko sodišče je ocenilo, da Vlada, Ministrstvo za zdravje, Ministrstvo za gospodarstvo, Ministrstvo za obrambo in Zavod, vsako v okviru svojih pristojnosti, niso bili učinkovito organizirani pri javnem naročanju in nabavah nujno potrebne zaščitne in medicinske opreme. Postopki javnega naročanja zato niso bili izvedeni v skladu z načeli transparentnosti, učinkovitosti in enakopravne obravnave ponudnikov zaščitne medicinske opreme. Postopki pa so bili v nekaterih primerih izvedeni tudi v neskladju s predpisi in drugimi akti.« Konec navedka. Če to prevedemo, vsaj zadnji stavek, ravnali so nezakonito. Nismo presenečeni. V javnosti so ves čas odzvanjala opozorila, da gre veliko stvari narobe. Spomnimo se mask za splošno populacijo, ki jih je uvozil Kmezad − TMT. Aneks je vlada sklenila tudi potem, ko ni bilo več panike, saj so letala že preletala Slovenijo. Kljub temu je družba dobila skoraj 14 milijonov evrov za maske za splošno populacijo. Spomnimo se mask z gumicami podjetja Korez − Sorting Group, ki zdaj ležijo v skladiščih. Spomnimo se Acrona, ki je uvozil največ zaščitne opreme in spomnimo se družbe genEplanet, ki je za državo uvozila neuporabne predihovalnike. Naj spomnim, kako dobre golfe smo kupili. Tako dobre golfe, da je bilo na dan razglasitve drugega vala epidemije 19. oktobra od 148 nabavljenih ventilatorjev najmanj 110 neprimernih za zdravljenje bolnikov. Tri četrtine nakupa je bilo neuporabnega. Toliko o reševanju življenj. Večina omenjenih družb se dotlej nikoli ni pojavljala med dobavitelji zaščitne ali medicinske opreme, je pa večina teh družb imela znance v Vladi ali blizu nje. Še več. Računsko sodišče je ugotovilo, da so različne osebe, ki niso bile zaposlene na Zavodu, v več primerih nabav dajale direktorju Zavoda in drugim vodilnim uslužbencem, navajam, »konkretna navodila o tem s katerim ponudnikom in pod kakšnim pogoji naj zavod sklene pogodbo oziroma so bili celotni postopki pridobivanja in obravnave ponudb izvedeni s strani tretjih oseb«. Konec navedka. Je to učinkovito, nepristransko ali celo transparentno? Vprašanje je seveda retorično. In mi se moramo danes ukvarjati z vnovično obravnavo tega poročila, ker je Vlada reševala življenja. Vlada je s pomočjo ministrov, poslancev, nekdanjih politikov, seveda z blagoslovom Janeza Janše, vzpostavila skrajno nepregleden sistem in na delu od doma pustila cele ekipe ljudi, ki so znali in zmogli nabavljati opremo. Ampak oni so vedeli nekaj več, predvsem so vedeli, kdo je zanesljiv prodajalec in kaj dejansko lahko pričakujemo. Vlada pa je na drugi strani vedela, da lahko neformalne skupine izbranih posameznikov, ki jih skrbno izbere politika, naredijo več. Seveda za prava, naša podjetja. Pristojnosti ste selili, jih nato še bolj razpršili, malo se je pisalo, še več klicalo, povišani toni, navodila, drama, naglica, sklicevanje na neprave podatke, lažne številke po načelu: vsi za vse zaslužni, nihče za nič odgovoren ali − bog ne daj! celo kriv. Kaj drugega kot nepreglednost je ta vaš razvejani sistem, vaš trikotnik: obrambno ministrstvo, gospodarsko ministrstvo, zavod. Je ta sistem kaj drugega, kot vnaprej načrtovani manever pranja rok, če jih bo treba prati? Kaj drugega kot nepreglednost so elektronska sporočila državne sekretarke, soproge in še koga ali pa telefonski klici nekaterih politično odpisanih. In zakaj vam je to ustrezalo? Vi že veste, zakaj. Mi zgolj sklepamo. Namreč, da ste v zavetju te nepreglednosti lahko nemoteno zadeve prikrivali. Naj malo osvežim spomin. Spomin na 18. marec lani, ko minister Počivalšek pokliče direktorja javnega zavoda in mu naroči, v dveh urah, treh urah bo imel bančno garancijo za tega Bitenca. Bitenc pa bo moral posel dobiti, vi pa plačajte zdaj. Samo dan prej je Jelka Godec, takrat še poslanka, pisala na Zavod, MGRT in Ministrstvo za zdravje, da je neformalna strokovna skupina pozitivno ocenila pet predihovalnikov. Sicer pozneje ni bil kupljen nobeden od teh, ki jih je požegnala gospa Godec. Kupljen je bil šesti, za katerega je dal v vsega sedmih minutah oceno nekdo povsem tretji. Že 16. marca pa nekdanji politik, torej fizična oseba, po navodilih predsednika vlade, tako vsaj sam trdi, grozi z izgubo službe. Skladno s temi grožnjami Zavod sklene pogodbo z družbo Dobnik trade, edino družbo, ki je dobila avans za nekaj drugega kot za predihovalnike. Vse to, kar sem opisal, in še več tega smo vedeli že pred letom dni. Danes vemo še neprimerno več. In kaj se je zgodilo? Nič. Pa čeprav je vsaj dvema, torej ministru Počivalšku in državni sekretarki v kabinetu predsednika vlade Godčevi, politična odgovornost za nedopustno poseganje v javni sistem in posredovanje za zasebna podjetja nedvoumno dokazana. A zgodilo se ni nič. In to so samo trije, po mojem mnenju in prepričanju ne tako osamljeni, primeri. Več posameznikov in podjetij je na račun korone izdatno zaslužilo. Vlada na čelu z Janezom Janšo, Zdravkom Počivalškom, Matejem Toninom in drugimi je to plenjenje davkoplačevalskega denarja ne le omogočila, ampak ga je celo spodbujala. Danes bomo obravnavali prvi celostni dokument, ki je do popolnosti razkril hobotnico tako imenovanih nabav zaščitne in medicinske opreme. Pa ni šlo le za nabave. Dejansko je šlo za marsikaj več. Vem, kaj bomo poslušali v vaših zagovorih. Ponavljali boste že znane in zlajnane fraze, kot so prazna skladišča, puška v koruzi. Poslušali bomo tudi to, da je predsednik Računskega sodišča neprimeren za podajanje ugotovitev. Kar pa je najbolj sprevrženo, spet boste ponavljali mantre o reševanju življenj. Seveda vso to vašo trhlo in neprepričljivo obrambo zanikajo empirične ugotovitve, številke, denarni tokovi, elektronska pošta. Medtem ko ste vi domnevno reševali življenje, je v razne žepe prijateljev in znancev poniknilo več deset milijonov našega davkoplačevalskega denarja, denarja ljudi. Medtem ko ste vi domnevno reševali življenja, je zaradi vaših nabav po domače in za domače in zaradi vaše zanemarjene skrbi za ranljive umrlo več kot štiri tisoč ljudi. In po vsem tem imate odgovorni še obraz in vest hvaliti se, kako ste zagotovili tisoč dodatnih novih postelj v domovih za starejše občane, kako ljudem finančno pomagate, kako ste poskrbeli za cepiva, teste, nagrajevanje v zdravstvu. Tolažite se, da odlično opravljate del. Slaba tolažba. Resnica je drugačna: da ste ustvarili odlične razmere za vam bližnje ljudi in podjetja. Saj veste, vse se vrača, vse se plača. In še to. Zdaj je nedvomno, da vlada in njena koalicijska manjšina opravljata le še posle za lastne interese in koristi – za ljudi pač ne.
Hvala lepa. Predlog priporočila je 31. marca 2021 kot matično delovno telo obravnaval Odbor za gospodarstvo. Ker po končani razpravi odbor ni sprejel točk predloga priporočila, je predsednica odbora ugotovila, da je obravnava predloga priporočila na seji delovnega telesa končana. Za predstavitev priporočila odbora dajem besedo predsednici Mateji Udovč.
Spoštovani! Odbor za gospodarstvo je na 31. nujni seji 31. 3. 2021 kot matično delovno telo obravnaval predlog priporočila Vlade Republike Slovenije v zvezi z ugotovitvami revizijskega poročila Učinkovitost nabav zaščitne in medicinske opreme za obvladovanje širjenja virusa SARS-CoV-2, ki ga je Državnemu zboru predložila skupina poslank in poslancev. Na seji odbora so sodelovali predstavnice in predstavniki Ministrstva za gospodarski razvoj in tehnologijo, Ministrstva za obrambo, Zavoda Republike Slovenije za blagovne rezerve ter Zakonodajno-pravna služba. V uvodni obrazložitvi je predstavnik predlagatelja predstavil ključne ugotovitve revizijskega poročila ter razloge za vložitev predloga priporočila v obravnavo Državnemu zboru. Pri tem je poudaril, da postopki javnega naročanja niso bili izvedeni v skladu z načeli transparentnosti, učinkovitosti in enakopravne obravnave ponudnikov, v nekaterih primerih pa so celo potekali v neskladju s predpisi in drugimi akti. Predstavnica Zakonodajno-pravne službe je v dopolnilni obrazložitvi pisnega mnenja glede 3. točke opozorila, da je pregon storilca kaznivih dejanj v izključni pristojnost državnih tožilcev, ki so samostojni, zato vlada pri pregonu nima pristojnosti. V zvezi s 6. točko je opozorila, da ne gre za ukrepa za delo vlade, ki sta lahko predmet priporočila. Poleg tega poziv predsedniku vlade oziroma ministrom k odstopu ni v pristojnosti Državnega zbora. Državni sekretar z MGRT Simon Zajc je predstavil pisno mnenje Vlade ter pri tem poudaril, da je bil v času nabav opreme največji problem neuporabljivost obstoječih predpisov in strateških oziroma izvedbenih dokumentov za izvedbo ocene potreb in nabav nujno potrebne zaščitne in medicinske opreme. Ob tem je spomnil, da je vlada z delom pričela v situaciji, ko je bila sistemska ureditev neustrezna in zaloge prazne, a je kljub temu uspela dobaviti zadostno količino ustrezne nujno potrebne zaščitne in medicinske opreme. Poudaril je, da iz revizijskega poročila ne izhaja očitek glede oškodovanja javnih sredstev ali zaključek o neuporabni opremi. Glede vsebine predloga priporočila je podrobno predstavil razloge, zaradi katerih Vlada meni, da so točke predloga priporočila nepotrebne, nesmiselne oziroma neutemeljene. V nadaljevanju je vršilec dolžnosti direktorja Zavoda Republike Slovenije za blagovne rezerve poudaril, da je bilo sodelovanje Zavoda z Računskim sodiščem v času izvajanja revizije dobro. V razpravi so nekateri člani izrazili mnenje, da kaotična situacija in težave v dobavnih verigah blaga ne bi smele biti izgovor za zameglitev preglednosti, razpršitev pristojnosti in izpeljavo neustreznih, netransparentnih in neučinkovitih postopkov nabave opreme. Razpravljavci so pozvali k iskanju dokazov, dokazovanju in spremljanju odgovornosti za storjene napake tudi z vidika kršitev zakonodaje in oškodovanja javnih sredstev. Ob tem so poudarili potrebo po sprejetju priporočil za ukrepe, ki bodo v prihodnje preprečili ponavljanje tovrstnih napak. Po drugi strani je bilo v razpravi izpostavljeno, da ugotovitve revizijskega poročila temeljijo na kriterijih za ugotavljanje učinkovitosti, ki so bolj pravne kot ekonomske narave. Izraženo je bilo tudi mnenje, da vlada v takratnih okoliščinah ni mogla ravnati optimalno, saj je bila soočena s kaotičnim stanjem na svetovnem trgu opreme in ni razpolagala s potrebnimi informacijami ter uporabnimi strateškimi oziroma izvedbenimi dokumenti za izvedbo postopkov. V teh razmerah zato postopki niso bili izvedeni optimalno učinkovito. Izraženo je bilo tudi mnenje, da so priporočila Računskega sodišča za ukrepanje precej nedoločna in da je ukrepanje v veliki meri prepuščeno revidirancem. V razpravi je bilo opozorjeno, da je omenjena situacija razkrila šibke točke upravljanja države v obdobju krize,obenem pa je bil podan tudi predlog za izboljšanje kriznega upravljanja države v prihodnosti. Odbor je na podlagi Poslovnika Državnega zbora glasoval o vseh delih predloga priporočila in jih ni sprejel. Hvala lepa.
Hvala lepa. Za obrazložitev mnenja Vlade dajem besedo Simonu Zajcu, državnemu sekretarju na Ministrstvu za gospodarski razvoj in tehnologijo.
Hvala, gospod predsednik za besedo. Spoštovane poslanke, spoštovani poslanci, dober dan! Uvodoma Vlada izpostavlja, da priporočila, ki sicer na odboru niso bila izglasovana, ne odražajo dejanskega stanja, pri čemer so bila nekatera priporočila celo nesmiselna oziroma nepotrebna. Posamezno priporočilo oziroma njegova obrazložitev namreč spregleda bistvo revizijskega poročila Računskega sodišča. Predmet revizije je ravnanje Vlade Republike Slovenije, Ministrstva za zdravje, Ministrstva za gospodarski razvoj in tehnologijo, Ministrstva za obrambo in Zavoda Republike Slovenije za blagovne rezerve v obdobju od 1. 1. 2020 do izdaje osnutka revizijskega poročil, to je do 30. 12. 2020. To vključuje tako ravnanje prejšnje 13. vlade, kot tudi aktualne vlade Republike Slovenije ter vseh prej omenjenih institucij. Ena izmed ključnih ugotovitev Računskega sodišča je, citiram: »Urgentne nabave nujno potrebne zaščitne in medicinske opreme so se izvajale v okviru oblikovanja blagovnih rezerv oziroma nadomeščanja že uporabljene opreme v blagovnih rezervah. Tukaj se je izkazalo, da postopki, določeni v zakonu o blagovnih rezervah in drugih obstoječih predpisih oziroma strateških ali izvedbenih dokumentih, niso bili določeni tako, da bi bili uporabljivi za učinkovito ocenjevanje potreb po opremi, ki naj se v izrednih okoliščinah nabavi in nemudoma razdeli relevantnim uporabnikom. Obstoječe podlage niso omogočale učinkovitega ravnanja revidirancev pri izvajanju ocenjevanja potreb, saj ni bilo vnaprej jasno, kdo je pristojen za določitev vrste in kakovosti opreme, ki jo je treba dodatno nabaviti za določene relevantne uporabnike, kdo in kako naj zbira podatke o zalogah opreme ter kdo in kako naj ocenjuje količinske potrebe po določenih vrstah opreme. Prav tako ni bilo vnaprej povsem jasno, kdo določi metodologijo za določanje potrebnih količin opreme, ki jih je treba dodatno nabaviti. Ampak ne glede na navedeno slabost sistemske ureditve, so se nekateri revidiranci aktivirali.« Konec citata. Iz navedenega izhaja, da je primarni problem pri samih nabavah zaščitne in medicinske opreme v uporabljivosti takrat obstoječih predpisov, ki sploh niso omogočili učinkovitega izvajanja ocenjevanja potreb zaščitne in medicinske opreme. Tako ni bilo jasno, kako in kdo spremlja stanje zalog ter kaj in koliko naj se nabavi. Posledično tudi posamezni deležnik ni mogel biti vnaprej učinkovito pripravljen na aktiviranje. Treba je upoštevati, da je bila aktualna vlada Republike Slovenije ustanovljena šele 13. marca, torej v času, ko je bil koronavirus v polnem razmahu po vsem svetu in so tako že samo zaradi tega dejstva vladale izredne razmere, torej neodvisno od neustrezne sistemske ureditve. Poleg tega je treba tudi upoštevati, da je v času do nastopa aktualne vlade Republike Slovenije prejšnja vlada izvedla zanemarljivo število dobav in ni poskušala sanirati neustrezne sistemske ureditve. Računsko sodišče še navaja, citiram: »Ministrstvo za zdravje je v tridnevnem obdobju od 11. 3. 2020 do 14. 3. 2020 sklenilo eno pogodbo za dobavo mask, ki ni bila realizirana. Poleg tega pa je izdalo še osem naročilnic za dobavo zaščitne opreme in dveh ventilatorjev. Vendar Ministrstvo za zdravje postopkov javnega naročanja ni izvajalo povsem učinkovito, saj z dobavitelji ni v vseh primerih sklenilo pogodb in ni uporabilo postopkov v skladu s predpisi s področja javnega naročanja. Poleg tega pa je plačalo avans brez zavarovanja, pri nekaterih naročilih pa je tvegalo, da bo nabavljena oprema tehnično neustrezna.« Konec citata. Tako je potem aktualna vlada Republike Slovenije poleg izrednih razmer in neustrezne sistemske ureditve svoje delo morala začeti v okoliščinah praznih zalog. Vlada izpostavlja, da je treba upoštevati, da je tudi Računsko sodišče kot pozitivno izpostavilo, da so se nekateri revidiranci aktivirali. Tako se je na primer aktiviralo tudi Ministrstvo za gospodarski razvoj in tehnologijo, ki je nudilo svojo pomoč. Kot izpostavlja Računsko sodišče, je bilo od 14. 3. 2020 do 1. 6. 2020 sklenjenih 64 pogodb. Navedeno nedvomno predstavlja učinkovito ravnanje, saj je bilo tako omogočeno, da blagovne rezerve niso bile več prazne in da je bila dobavljena ustrezna zaščitna in medicinska oprema, in to v zadostnih količinah. Glede na navedeno ne držijo pavšalni očitki, da naj bi bila beseda »neučinkovito« temeljno sporočilo Računskega poročila. Na to niti ni mogoče sklepati iz selektivno zbranih delnih prepisov posameznih odstavkov tega poročila, ki ga podajajo predlagatelji izredne seje. Dovolite mi, da se na kratko dotaknem še posameznih priporočil, ki so bila predlagana na odboru, a ne izglasovana, ker se mi zdi vseeno potrebno. Priporočilo številka 1 v zvezi s takojšnjim ukrepanjem v skladu s priporočili in popravljalnimi ukrepi Računskega sodišča, ki izhajajo iz revizijskega poročila, je nepotrebno. Računsko sodišče je namreč že v okviru 5. točke poročila posameznim revidirancem določilo rok 90 dni, v katerem bosta revidiranca Računskemu sodišču tudi predložila odzivno poročilo. Revidiranci, katerim je Računsko sodišče podalo priporočila, pa že preučujejo posamezna priporočila Računskega sodišča in tudi ukrepajo. Priporočilo številka 2 je bilo prav tako nepotrebno, saj se je nanašalo na popravljalni ukrep številka 1, ki ga je Računsko sodišče že določilo Vladi, ki mora popravljalni ukrep realizirati v sodelovanju z ministrstvi za zdravje, za gospodarski razvoj in tehnologijo in za obrambo v roku 90 dni od prejema revizijskega poročila. Posamezni resorju preučujejo priporočila, ki spadajo v njihov resor in pripravljajo ukrepe. V zvezi s prvim in drugim priporočilom bi izpostavil, da je treba upoštevati dejstvo, da gre za dolgosežni sistemski problem, kjer je treba primarno zagotoviti ustrezne spremembe predpisov in dokumentov načrtovanja in izvajanja, zaradi česar sama izvedba vseh priporočil parcialno, brez upoštevanja morebitnih ustreznih sistemskih sprememb, ni smiselna oziroma ni mogoča. Lahko pa povem, da so Ministrstvo za gospodarski razvoj in tehnologijo, Ministrstvo za obrambo in Zavod Republike Slovenije za blagovne rezerve že sprejeli nekatere popravljalne ukrepe oziroma upoštevali priporočila, ki se nanašajo na posamezni resor. Tudi Ministrstvo za zdravje je že tekom revizije podrobneje določilo postopke ugotavljanja zalog in ocenjevanja potreb za področje zdravstva v načrtu dejavnosti Ministrstva za zdravje 2020. Po mnenju Vlade je bilo tudi 3. priporočilo nepotrebno. Direktiva 2014/24/EU Evropskega parlamenta in Sveta z dne 26. februarja o javnem naročanju in razveljavitvi Direktive 2004/18/ES in tudi nacionalni zakon o javnem naročanju namreč določata tudi načine postopkov javnega naročanja ter ravnanja naročnikov v primerih nabav v izrednih okoliščinah. Vlada v primerih, ko so izpolnjeni pogoji za izvedbo naročila v tako imenovanih izrednih okoliščinah, postopek naročila izvaja skladno z določbami Zakona o javnem naročanju, in sicer praviloma za uporabo točke č) prvega odstavka 46. člena oziroma 8. točke 27. člena, ki govori o javnem naročilu opreme, tehnike ter druga javna naročila za zagotovitev osnovnih pogojev za preživetje oziroma življenje ali takojšnjo preprečitev nastanka neposredno grozeče škode ob naravni ali drugi nesreči. Dodatno je za lažje razumevanje treba pojasniti, da se v rednem običajnem poslovanju javni naročniki večinoma poslužujejo odprtega postopka javnega naročanja v okviru katerega minimalni rok za prejem ponudb, skladno z drugim odstavkom 40. člena ZJN-3, praviloma znaša 35 dni od dneva, ko je bilo v objavo poslano obvestilo o javnem naročilu. Temu pa je treba dodati še čas, potreben za sprejem odločitve o oddaji naročila. To pomeni, da od same objave do odločitve mine minimalno 40 dni ali več brez upoštevanja morebitnih revizijskih zahtevkov. Ob upoštevanju tržnih okoliščin v času prve epidemije ter stanju zalog medicinske in zaščitne opreme, kakršnega je pustila prejšnja vlada, aktualna vlada zaradi zagotavljanja pravice do zdravstvenega varstva iz 51. člena Republike Slovenije ni mogla postopkov voditi kot v času običajnih razmer, temveč se je nujno morala poslužiti izjeme iz 46. člena ZJN-3, ki je omogočila hitrejšo in učinkovitejšo reagiranje na razmere na trgu. Tega načina se je sicer poslužila tudi prejšnja vlada s sklepom z dne 11. 3., ko je Ministrstvu za zdravje naročila izvedbo postopkov po prej navedenem členu. Vlada Republike Slovenije tudi opozarja, da revizijsko poročilo niti v eni besedi ne naslavlja ali ugotavlja kakršnihkoli korupcijskih tveganj, okoriščanj. V celotnem besedilu revizijskega poročila se besedi korupcija ali okoriščanje ne pojavljata. Tako je očitno, da 3. priporočilo sploh ni v povezavi z ugotovitvami tega poročila. V zvezi s 4. priporočilom, ki je bilo ne samo nepotrebno, ampak tudi nesmiselno, saj vsi revidiranci v največji meri sodelujejo z vsemi organi nadzora, velja opozoriti slednje, na kar je opozorila tudi Zakonodajno-pravna služba Državnega zbora: pregon storilcev kaznivih dejanj je v skladu z Ustavo, Zakonom o Državnem tožilstvu in Zakonom o kazenskem postopku v izključni pristojnosti državnih tožilcev, ki so samostojni pri vodenju pregona, Vlada pa pri pregonu nima nobenih pristojnosti. Dodatno poudarjam, da revizijsko poročilo ne omenja kakršnegakoli nesodelovanja kateregakoli funkcionarja ali javnega uslužbenca, niti nima pristojnosti ugotavljati kakršnekoli odgovornosti. Odgovornost posameznikov presojajo druge institucije, pri tem pa morajo v okviru tistih postopkov organi tudi upoštevati ustavno zagotovljena načela. Bistveni očitek Računskega sodišča niso nepregledne normativne podlage, sprejete v času izrednih razmer, temveč obstoječa trajna sistemska neustreznost, za kar pa nikakor ni odgovorna aktualna vlada. Priporočilo številka 6 je bilo po mnenju Vlade popolnoma nesmiselno. Že sama Zakonodajno-pravna služba Državnega zbora je prvotno opozorila, da navedeno priporočilo ne vsebuje ukrepov za delo Vlade, predmet priporočil pa so namreč lahko samo ukrepi za delo Vlade. Iz revizijskega poročila niti ne izhaja kakršenkoli očitek o smeri oškodovanja javnih sredstev, poleg tega pa tudi ne izhaja zaključek o neuporabni opremi. Hvala za pozornost.
Hvala lepa. Prehajamo na predstavitev stališč poslanskih skupin. Miha Kordiš bo predstavil stališče Poslanske skupine Levica.
Hvala za besedo, predsedujoči. Vsakič, ko je na oblasti Janez Janša, gredo provizije v nebo. Prvič, s trgovino z orožjem v 90. letih. Drugič, z afero Patria. No, pod tretjo Janševo vlado so tukaj nabave zaščitne opreme. Ja, za denar in oblast je Janez Janša pripravljen izkoristiti celo epidemijo in stiske ljudi v njej. Poročilo Računskega sodišča je razkrilo v osnovi nekaj, kar smo vsi že vedeli. Z nabavo zaščitne opreme je vlada Janeza Janše hranila svoje posrednike in rezala provizije, ni pa reševala življenja. Cilj nabav ni bila zaščita prebivalstva, ampak korupcija. Poročilo je na to temo dovolj zgovorno. Kupovalo se je povprek in čez, po kavbojsko. Če izpostavim le nekaj ugotovitev Računskega sodišča: kupovalo se je oprema brez ustreznih certifikatov, sklepale so se pogodbe pod manj ugodnimi pogoji, kot so bili zavedeni v ponudbah, pogodbe so se podpisovale kar brez ponudb, oprema se je v nekaterih primerih najprej prevzemala, nato šele so se podpisovale pogodbe in podobno. Kaosa vlada Janeza Janše v resnici ne zanika, toliko raje ga relativizira, češ, oni so reševali življenja, vse države so se znašle v podobni situaciji, nihče ni bil na to pripravljen, dogajali so se izredni zasegi opreme za druge države, ki so jih tretje države naročile in tako naprej. Te trditve morda same po sebi retorično celo učinkujejo, a tudi nanje poročilo meče malo drugačno luč. Iz ugotovitev v tem poročilu namreč lahko razberemo, da se je ves opisani teksas začel po ustanovitvi medresorske vladne skupine, ki naj bi pomagala pri nabavah. V prevodu, da se je lahko ribarilo v kalnem, je bilo treba najprej skaliti korito, in to se je zgodilo po navodilu z vladnega vrha. Razsulo je bilo torej ustvarjeno in bilo je ustvarjeno namerno in zavestno. Zakaj? Ja zato, ker se provizije vendarle ne režejo same od sebe, oziroma, kot trdim že od začetka, nabave zaščitne opreme so organiziran kriminal vlade Janeza Janše. Dodajmo še, da tega organiziranega kriminala vlada vzlic svoje akutne nesposobnosti ni zmožna niti prikriti. Namesto tega se ukvarja z nečim drugim. Če gospe in gospode z vlade lahko cela država v živo spremlja, kako plenijo javne finance, se morajo vladni funkcionarji vsaj zavarovati pred pregonom. Kako? Z udarom na policijo. Nič čudnega torej, da je generalnega direktorja policije vlada zamenjala že na svojem prvem zasedanju 13. marca lansko leto. Nato je hitro sledila še menjava prvega kriminalista, to je postal funkcionar SDS Vojko Urbas, pred tem v spolno nadlegovanje vpleten specialist za prisluškovanje in druge posebne metode. V tretjem koraku je vlada obglavila še slovenski FBI, Nacionalni preiskovalni urad, in še nekoliko kasneje na vrh NPU postavila Petro Grah Lazar, prijateljico razvpitega goljufa Roka Snežiča, glavnega vezista med Janezom Janšo in kriminalnimi združbami. Za piko na i so nepokorne policiste, ki ne želijo terorizirati ljudi za cilje SDS napotili na penalni oddelek. Gospe in gospodje, na delu ni le zaščita organiziranega kriminala oblasti v teku, kot ga lahko spremljamo ali smo ga lahko spremljali pri nabavah zaščitne opreme. Kriminal, vezan na mreže SDS, ima veliko daljšo brado. Recimo NPU je preiskoval financiranje mreže SDS iz Orbanove Madžarske. In to je preiskava, ki si jo predsednik vlade Janez Janša želi na vsak način pokopati. Specialist za posebne metode, ki so ga postavili na vrh kriminalistov, je v idealni poziciji za montiranje policijske preiskave proti političnim nasprotnikom in za pometanje preteklega kriminala pod preprogo. Kako operiranje SDS po policiji zgleda, navedimo en konkreten primer. Aktualni poslanec SDS Franc Breznik, ki je nekdanji esdeesov sekretar na Ministrstvu za notranje zadeve, pod katerega sodi policija, je iz tega funkcije sekretarja na Ministrstvu za notranje zadeve, sestankoval z osumljenimi narkotrafikanti. Govorim o Derbi bananah Izeta Rastoderja, ki so pod lupo policije zaradi tihotapljenja drog. Po tem sestanku se je, spomnimo, gospod Breznik pijan kot čep usedel za volan. To situacijo si težko razlagam drugače kot vezano trgovino. Se pravi, opustitev organiziranega pregona proti tihotapcem drog v zameno za posredno financiranje mreže SDS iz kokainskih provizij, recimo. Skratka, udar na policijo, katerega elemente opisujem, je globoka država SDS, ki skozi tovrstna dejanja prihaja na svetlo. Seveda ta globoka država funkcionarjev vlade Janeza Janše, ki so na oblasti, ne bo obtožila, niti obsodila, kar je ključni cilj manevriranja SDS po policiji oziroma, če prevedemo to defenzivno držo v ofenzivno uporabo policije, si je SDS podredil policijo do te mere, očitno, da jo lahko v nekaterih primerih uporablja kar v slogu trdega fašizma, vezano na aktualno poročilo, recimo, jo je z zmontirano preiskavo poslal nad predsednika Računskega sodišča, ki je za poročilo na današnji obravnavi odgovoren. Tehnologija, kako je vlada Janeza Janše svojim prijateljem delila javni denar, ni edino, kar v tem poročilu zasledimo. Mestoma problematizira tudi, da je bila v nabavo vključena kopica posameznikov, ki v postopku niso imeli kaj iskati. Spomnimo na konkretne vpletene. Terče, prostovoljni lobist ministra Počivalška, je patruljiral z nalogo, da korupcija gladko poteka. Nekdanja poslanka SMC Andreja Potočnik se je drla na zaposlene. Za točno določeno podjetje je urejala naročilo Urška Bačovnik Janša, partnerica predsednika vlade. Odsluženi satelit skrajne desnice Marijan Podobnik je kar grozil z Janšo in Počivalškom, če Dobnik Trade ne dobi posla. No, nekje vmes se je pojavilo tudi ime Jelke Godec, nekdanje poslanke in sedanje sekretarke SDS. NSi-jev Lojze Peterle je urejal naročilo za podjetje svoje hčerke, Matej Tonin iz iste stranke pa je 30-milijonski posel priskrbel kar podjetju, v katerem je zaposlena njegova mati. Ne pozabimo še na Alenko Jeraj, aktualno poslanko SDS, znano tudi kot Kopriva, ki je prav tako potrkala na vrata Zavoda za blagovne rezerve. Vsi navedeni, in še kdo zraven, pravijo še danes, da so želeli Sloveniji samo pomagati. Ja, kdo pa ne bi pomagal za 16,6 milijona provizij oziroma tudi 143-odstotno maržo, kot jo je denimo obračunal Toninov Acron? MD Global Logistics je dobil 10-kratnik letnega prometa, čeprav je njegov lastnik Fursov dolžnik. Primerov pritiskov in kriminala oblasti je skoraj toliko, kolikor je pogodb. Najbolj reprezentativen od vseh poslov je morda razvpiti deal z genEplaneta in njegovimi ventilatorji. »Od SDS bomo njim nekaj dali,« kot žvižgač Gale navaja ministra Počivalška. Da gre za precenjeno in neprimerno nabavo modela Siriusmed R30, je v oddaji Tarča izpostavil dr. Rihard Knafelj iz UKC Ljubljana, ki je sodeloval v strokovni skupini. Ampak ker mu mnenje stroke ni bilo všeč, je minister Počivalšek nemudoma poiskal drugo mnenje, ki mu spet ni ležalo. zato je resnico prikrojil še malo, da bi le prikril hranjenje pravilnega posrednika in kupil robo, ki jo genEplanet lahko dobavi, ne glede na to, če je sploh uporabna. Saj veste, kupili so golfe, ne mercedesov, ljudje so umirali, rešuje življenja, čakali bi še do božiča in podobno. V resnici golfi ministra Počivalška sploh niso vozni. Če bi jih uporabili za covid-19 bolnike, bi okužbo še razširili. Še pred božičem so končali v kleti UKC. Drugi element ustvarjanja kaosa, v katerem se lahko počrpajo državni milijoni, je bila sama odločitev za kupovanje opreme prek posrednikov namesto neposredne meddržavne nabave, kot smo recimo ves čas zagovarjali in predlagali v Levici. Ko so se začele pojavljati konkretne ugodne ponudbe za neposredne nabave brez posrednikov in z meddržavnim dogovorom, takšne posle pa je sklepala večina držav v Evropi, je ministrstvo gospoda Počivalška sporočilo naslednje, citiram: »Republika Slovenija oziroma Zavod za blagovne rezerve ne more izvajati neposrednih finančnih transakcij na Kitajsko, saj lahko posluje zgolj s slovenskimi dobavitelji. To ni odločitev te vlade, temveč je stvar veljavne zakonodaje«. Laž, debela še bolj kot provizije dobaviteljem, ki naj jih zaščiti. Zakonska omejitev, s katero je ministrstvo utemeljilo odločitev za nabave prek posrednikov, sploh ne obstaja. Vlada Janeza Janše je imela vse zakonske možnosti, da bi opremo kupovala brez posrednikov in brez provizij, a se je zavestno odločila drugače. To je že takrat in takoj potrdilo tudi Računsko sodišče, čigar poročilo danes obravnavamo. Ministrstvo gospoda Počivalška je vsled teh informacij, ki so prišle tudi do slovenske javnosti, zato nadaljevalo z naslednjo kitico, znova citiram: »Poleg tega večina kitajskih podjetij zahteva tudi 100-odstotno predplačilo, česar pa se zavod ne poslužuje zaradi možnosti zlorab in nezanesljivih dobav.« No, tudi to je bila debela laž. 100-odstotna predplačila, avanse so namreč prejemala tudi dobaviteljska podjetja. Takole smo lahko prestregli telefonski klic: »V dveh, treh urah bo imel bančno garancijo za tega Bitenca, Bitenc pa bo moral posel dobiti, vi pa plačajte zdaj«. Tako je 18. marca minister Počivalšek po telefonu naročil nakazilo avansa Zavodu za blagovne rezerve, kot smo ga lahko slišali na posnetku telefonskega klica. Isti minister Počivalšek je še dva tedna kasneje v javnosti na temo avansov dalje debelo lagal. Spet citiram: »Plačujemo zgolj ob prevzemu in ne bom dovolil, da bi se na račun in škodo slovenskih davkoplačevalcev zlorabljala javna sredstva in okoriščali vojni dobičkarji, ki vidijo v tem zgolj priložnost za zaslužek.« Konec citata. Se pravi, tudi iz te vstopne točke lahko ugotovimo, da cilj nabav opreme ni bila hitra in ekonomična oskrba prebivalstva z zaščitno opremo, ki jo je krvavo potrebovalo, ampak so bili temeljni cilj provizije. Zato so, recimo, ponudbe, ki so omogočale neposredno nabave in urejeno logistiko, takoj vladni funkcionarji pospravili v predal. Lep tak primer je ponudba Slovenske akademije znanosti in umetnosti, s katero bi prihranili dobrih 40 milijonov evrov. Če ne omenjam javnosti dobro znane ponudbe o posredovanju Aleksandra Čeferina pri Jacku Maju. To so odbili samo zato, ker pravi dobavitelji ne bi zaslužili, Čeferina pa so nato besno napadli preko medijev SDS. Za zaključek. Ne zate, kot se je SDS zlagal že v svojem volilnem sloganu, ta vlada dela izključno zase. Milijone si reže že pri nekaj desetmilijonskih poslih na zaščitni opremi. Kaj bo šele, če vlada uresniči proračunske grožnje in podpiše orožarske pogodbe za tri četrt milijarde evrov. Te vojne nabave je nujno treba preprečiti. V poročilu Računskega sodišča in na primeru nabav zaščitne opreme lahko vidimo zakaj. Vlado Janeza Janše predvsem zanima, kako dostop do javnih financ uporabiti za financiranje lastne mreže, lastnih satelitov in lastnih prijateljev v gospodarstvu. Pri nekajkrat večjem orožarskem poslu seveda ne bo prav nič drugače. Je pa ena temeljna razlika med maskami in ventilatorji na eni strani in oklepniki na drugi strani − maske potrebujemo, oklepnikov pa ne. Pa vendar bi jih vlada na vrat na nos rada kupila. Tudi zato jo je treba odsloviti z oblasti in jo z oblasti tudi zadržati enkrat za vselej. Ko je Janez Janša s prijatelji na oblasti, se godi korupcija, privatizacija javnih financ kot pravilo in ne kot stranska posledica njegovega vladanja. To, pa je nekaj, česar Slovenija ne potrebuje. Javne finance so tu, da delajo za javno korist. V epidemiji le še toliko bolj. Hvala.
Hvala lepa. Aleksander Reberšek bo predstavil stališče Poslanske skupine Nova Slovenija − krščanski demokrati.
Spoštovani predsednik, hvala lepa za besedo. Spoštovani poslanke in poslanci! Slovenija, Evropa in svet smo v prejšnjem letu bili primorani se soočiti z izzivi, ki so korenito spremenili naše delovanje, mišljenje in na sploh našo percepcijo o življenju. Zagotavljanje človekovega dostojanstva je glavno načelo, ki je po našem mnenju temeljno vodilo za soočenje s posledicami epidemije tudi pri trudu za zagotavljanje zaščitne opreme, ki je osnovni pogoj za varovanje človeških življenj v epidemiji. Za razumevanje situacije, v kateri se je v zvezi s stanjem in potrebami po zaščitni opremi lani znašla vlada, je nujno razumeti stanje na dan, ko je prevzela odgovornost. Po odstopu prejšnje vlade v najbolj zahtevnih časih po osamosvojitvi, kjer so prepustili državljanke in državljane v veliki ogroženosti, obenem pa pozivali k volitvam, smo v Novi Sloveniji bili pripravljeni preseči nesoglasja in državotvorno sooblikovati novo vlado. Nova Slovenija in celotna vlada je že prvi dan ob nastopu sprejela prepotrebne ukrepe, ki so bistveno pripomogli k zelo dobrim in spodbudnim rezultatom pri boju proti virusu covida-19. Krščanski demokrati se zavedamo oblice napora, ki ga je bilo potrebno vložiti slehernemu državljanu, ki se je na terenu z epidemijo in njenimi posledicami soočal v teh kriznih časih. Iskrena zahvala civilni zaščiti, vsem zdravstvenim delavcem, županom, gasilcem in vsem prostovoljcem, ki so nesebično stopili skupaj in rešili Slovenijo hujših posledic. Na žalost pri boju z virusom srčnost ni dovolj, ampak se je treba boriti proti nevidnemu sovražniku tudi z zaščitno opremo. Kljub temu so bila naša skladišča Zavoda Republike Slovenije za blagovne rezerve ob predaji z zaščitno opremo skoraj prazna. Zaloga ni zadoščala za nujno potrebo v Republiki Sloveniji niti za en dan. Niti za en dan. Na tem mestu je vredno ponoviti naslednja dejstva. V državnem logističnem centru v Rojah je bilo 16. marca 2020 na razpolago 93 tisoč 500 kirurških mask, 2 tisoč mask FFP1, tisoč mask FFP2, 3 tisoč 400 mask FFP3, milijon 514 tisoč 380 lateks rokavic, 8 tisoč 649 zaščitnih kombinezonov in 374 zaščitnih očal. In to kljub temu, da je Svetovna zdravstvena organizacija že v prvih dneh marca posvarila, da se zaloge zaščitne medicinske opreme zaradi naraščajočega povpraševanja, kopičenja opreme in zlorab hitro zmanjšujejo. Vlada Marjana Šarca pa temu ni prisluhnila in ni zagotovila ustrezne rezervne zaščitne opreme. Svoje strahove ter tudi zaskrbljenost nad stanjem preskrbljenosti z zaščitno opremo je v izjavi 25. februarja izrazila tudi Zdravniška zbornica Slovenije. Takratni premier Šarec pa je na izjavo skoraj posmehljivo odgovoril, citiram: »To je tako, kot da bi rekli, da se policisti bojijo strelnega orožja.« To dodatno kaže na to, kakšen je bil odnos gospoda Šarca do tega vprašanja, ter dodatno pojasnjuje vzroke za pomankanje opreme za zdravstveno osebje v času po zaprisegi nove vlade. Svetovno povpraševanje po maskah pa je v obdobju po menjavi izvršilne veje oblasti nekajkrat preseglo svetovno proizvodnjo, kar seveda ni olajšalo naporov nove vlade po zagotavljanju najnujnejše opreme, cena in dostopnost oziroma razpoložljivost zaščitene opreme pa se je spreminjala iz minute v minuto. V Novi Sloveniji se zavedamo resnosti položaja, v katerem smo se takrat nahajali, in norega stanja na svetovnem trgu pri nabavi opreme, zato smo se strinjali z opozicijskimi strankami, da mora Vlada pripraviti izčrpno poročilo, o katerem smo v tej hiši že razpravljali. V poslanski skupini smo skrbno prebrali poročilo o nabavi opreme, ki ga je pripravilo več ministrstev in izluščili nekaj bistvenih in relevantnih podatkov. Prejšnja vlada je podcenila nevarnost epidemije, zato so bile posledice za Slovenijo veliko hujše, kot bi lahko bile. Posledično so bili potrebni veliko težji napori in strožji ukrepi za zajezitev epidemije, kar je in bo povzročilo večjo gospodarsko krizo kot bi jo sicer. V bolnišnicah smo imeli ob soočanju z epidemijo bistveno premalo postelj za intenzivno nego. Vlada je z veliko napora zagotovila, da je bila sedanja vlada pri zagotavljanju opreme uspešna, posledično pa so bila naša skladišča popolnjena, medicinsko osebje pa pomirjeno, da se s takih pomanjkanjem opreme ne bodo več soočali. Verjamemo, da je bila pri nabavi opreme storjena tudi kakšna napaka, časi so bili resnično zahtevni, opreme ni bilo in lahko bi rekli, da je na svetovnem trgu vladal divji zahod. Zato je razumljiva tudi kakšna kritična beseda s strani Računskega sodišča. Je pa zanimivo, da so danes zelo kritični tudi takšni poslanci, takšni poslanci strank, katerim je Računsko sodišče izreklo kritiko tudi za vodenje njihovih kampanj. Napake se dogajajo, razumem, vendar mislim, da ni najbolj fer, da se ugotovitve Računskega sodišča na takšen način potencirajo samo v eno smer. V slovenskem medijskem in političnem prostoru smo se v času epidemije soočali z očitki kaznivih dejanj. Nekateri v tem državnem zboru pa so zelo lahkotno druge obtoževali s težkimi besedami. Poudariti pa tudi velja, da je iz revizijskega poročila Računskega sodišča ne izhaja noben očitek glede oškodovanja javnih sredstev ali zaključek o neuporabni opremi.
Hvala lepa. Mateja Udovč bo predstavila stališče Poslanske skupine SMC.
Spoštovani! Po odstopu Šarčeve vlade je 13. marca 2020 oblast v Sloveniji prevzela aktualna vlada. To je bilo le dan potem, ko je bila v Sloveniji razglašena epidemija. V tem času se je virus močno razširil po vsem svetu in je zaradi njega dnevno umrlo več tisoč ljudi. Ta dan je bilo v Sloveniji ugotovljenih že 141 primerov okužb. To je bil čas, ko so se preteče nevarnosti zavedali skoraj po vsem svetu. Vsi so se mrzlično na takšen ali drugačen način pripravljali za soočenje s tem smrtonosnim virusom. V Sloveniji pa smo v epidemijo pričakali s praznimi skladišči zaščitne in druge nujne medicinske opreme. Aktualna vlada se je morala soočiti z enim največjih izzivov zadnjega časa, izzivom, za katerega se zaradi časovnih stisk ni bilo mogoče pripraviti. Strah in stiska ljudi sta bila iz dneva v dan večja. V bolnišnicah je osebje delovalo s pomanjkljivo zaščitno opremo, spraševali smo se, ali bo za obolele dovolj postelj, ventilatorjev in ostale medicinske opreme. V tem času je mnogo Slovencev razmišljalo le o tem, kako lahko pomagamo pri zaustavitvi epidemije. Pristojni na vseh nivojih so se trudili, da bi zagotovili potrebno zaščitno opremo in s tem popravili škodo, ki jo je s svojo pasivnostjo in neodgovornostjo povzročila prejšnja vlada. Aktualna vlada je delovala operativno, strnila ministrske vrste in se družno podala v boj za nabavo najnujnejše medicinske in zaščitne opreme. Kakšen paradoks in sprenevedanje! Vi, ki ste se raje odločili za mirno zavetje opozicije, sedaj mrzlično na vsakem koraku iščete krivca za nastalo stanje. Napadate z vsemi možnimi sredstvi na vseh nivojih. S tem pa izkoriščate zatečeno situacijo za politično obračunavanje. To je povsem nekorektno do vseh državljanov Slovenije. Namesto da bi jim bili v podporo v teh časih, med njih sejete dvome in nezaupanje v strokovne odločitve. Ne pozabimo, da je bila pred 12. marcem 2020 na oblasti vlada Marjana Šarca, ki je naredila zelo malo za učinkovito ukrepanje v epidemiji. Ministrstvo za zdravje je v tem času sklenilo le eno pogodbo za dobavo mask, ki pa ni bila realizirana, in osem naročilnic za dobavo zaščitne opreme ter dveh ventilatorjev. 27. februarja je Vlada sprejela sklep o uporabi artiklov iz blagovnih rezerv, ki pa so bile večinoma prazne. Čeprav so vodilni v državi že januarja dobro vedeli, kaj nam preti, so raje načrtovali predčasne volitve, kot pa nabavo zaščitne opreme. Iz ugotovitev revizijskega poročila je jasno razvidno, da je bil primaren problem pri nabavi zaščitne in medicinske opreme v uporabljivosti takrat obstoječih predpisov. Ti niso omogočali učinkovitega ocenjevanja potreb zaščitne in medicinske opreme. Ni bilo jasno, kako in kdo spremlja stanje zalog in kaj in koliko naj se nabavi. Prejšnja vlada tako do konca svojega mandata ni sistemsko uredila spremljanja in ocenjevanja stanja zalog v blagovnih rezervah, vključno z medicinsko in zaščitno opremo. Vse to so razlogi, da so očitki, podpisani pod zahtevo za sklic današnje izredne seje, neutemeljeni. Če pa izpostavimo še dejstvo, da je šele aktualna vlada zagotovila dobavo zadostnih količin zaščitne in medicinske opreme ter popolnitev blagovnih rezerv, te očitke lahko razumemo le kot ustvarjanje politične krize v krizi, ki presega vse nas. V krizi, ki bi jo morala politika enotno reševati, ne glede na različne nazore, poglede in prepričanja, ki jih imamo sicer. Nekateri smo to storili, drugi pa za ceno politične všečnosti sklicujete tudi danes izredne seje, vlagate interpelacije, konstruktivne nezaupnice, ustavne obtožbe, vse je legitimno. Danes relativizirati razmere, v katerih je vlada delovala, in vse povprek obsojati oziroma napadati njihovo delo, je neresno in neodgovorno. Posamezni ministri, funkcionarji in nekateri drugi javni uslužbenci so se za reševanje krize, te krize, tudi osebno zelo izpostavili, zato ni prav, da na njih izvajamo politični linč. Prav je, da vse pristojne službe, od organov pregona, Komisije za preprečevanje korupcije in Računskega sodišča strokovno opravijo svoje delo. Šele na podlagi njihovih ugotovitev pa bomo lahko zahtevali politično odgovornost posameznikov. Sprašujemo se, ali se jim boste v primeru oprostilnih sodb pred kazenskimi sodišči in drugimi postopki opravičili za vso prelito gnojnico. Čas je, da vsi skupaj na dogodke minulega leta gledamo razumsko in jih obravnavamo v duhu tistega časa. Spoznanja pa naj nam služijo za obnašanje v bodočnosti. V Poslanski skupini Stranke modernega centra predloga priporočila nismo podprli. Hvala lepa.
Hvala lepa. Marko Bandelli bo predstavil stališče Poslanske skupine Stranke Alenke Bratušek.
Spoštovani kolegice in kolegi! Pred nami je mnenje Računskega sodišča, ki razgalja marsikaj. Računsko sodišče je v poročilu, objavljenem 18. marca, ugotovilo, da Vlada, ministrstva za zdravje, za gospodarstvo in za obrambo ter Zavod za blagovne rezerve pri nabavah zaščitne opreme niso bili učinkoviti. Pri svoji reviziji je Računsko sodišče seveda upoštevalo izredne okoliščine, a kljub temu so ugotovili, da tri ministrstva in Zavod za blagovne rezerve niso delovali učinkovito pri nabavi nujne zaščitne opreme. Več kot očitno pri nabavi zaščitne opreme tako ni šlo za reševanje življenj, kot trenutna vlada to rada tolmači, ampak vojno dobičkarstvo. Računsko sodišče je ocenilo, da izvajanje postopkov javnega naročanja v obdobju revizije ni bilo učinkovito, saj so bila opuščena poglavitna ravnanja v postopkih javnega naročanja, s čimer se je izvajanje javnih naročil odmaknilo zlasti od načel transparentnega vodenja postopkov, učinkovitosti in enake obravnave ponudnikov. Neučinkovitost ravnanj se je odražala tako pri ocenjevanju potreb po zaščitni medicinski opremi kot tudi pri postopkih nabav zaščitne in medicinske opreme. V opoziciji smo v zvezi s temi ugotovitvami pripravili priporočila Vladi, ki pa jih je Odbor Državnega zbora za gospodarstvo večinsko zavrnil. Med drugim smo v priporočilih vladi predlagali, naj ukrepa v skladu s priporočili Računskega sodišča, naj pripravi spremembe predpisov, ki bodo zagotovile ustrezne podlage za ravnanje v izrednih okoliščinah, in naj ne izkorišča izrednih okoliščin za vzpostavitev netransparentnih sistemov nabav. Dejstvo je, da je stvarem enostavno treba priti do dna in posamezniki morajo za svoja dejanja tudi odgovarjati. Z denarjem davkoplačevalcev je treba v vsakem trenutku ravnati pregledno, učinkovito in v duhu dobrega gospodarja, v tej zgodbi pa javni denar več kot očitno ni bil pod kontrolo. Ni bil. Prav tako ni več skrivnosti o družinskih in prijateljskih povezavah pri nabavi, o nakupih prekomernega števila ventilatorjev, maskah brez ustrezne kakovosti in vrste nepreglednosti pri postopkih. Ocenjevanje potreb po opremi je bilo večinoma neorganizirano, nesistematično in neenotno. Poleg tega so pri ocenjevanju potreb sodelovali tudi subjekti, ki za to niso imeli ustreznih podlag. Na plečih davkoplačevalcev so nekateri očitno polnili lastne žepe, ministri pa so se odlično vživeli v vloge nabavnih in logističnih referentov. Naj spomnim, da smo v SAB že v času sprejetega prvega protikoronskega paketa kot prvi predlagali poseben parlamentarni nadzor, ki bi sproti bdel nad porabo in dodeljevanjem javnega denarja. V drugem protikoronskem svežnju smo šli še korak dlje in predlagali vzpostavitev posebnega proračunskega sklada, s katerim bi v vsakem trenutku do centa natančno znali povedati, koliko denarja smo namenili za reševanje krize, seveda tudi za vse nabave. Tako bi se sproti preverjala poraba javnega denarja, saj je po toči zvoniti prepozno. Zapravljenega denarja ne bomo dobili nazaj. Sedaj lahko le ugotavljamo, zakaj sredstva niso bila porabljena transparentno in gospodarno. Ker je šlo za tako velik javnofinančni paket, bi bil nadzor, ki smo ga že v začetku epidemije predlagali v SAB, še kako nujen, potreben in upravičen. Verjamemo, da bi s tem preprečili marsikatero nepravilnost pri nabavi zaščitne opreme in da verjetno danes ne bi sedeli tukaj in razpravljali o nepravilnostih pri nabavi zaščitne in medicinske opreme. V SAB smo že večkrat poudarili, da je trenutna koalicija zlorabila epidemijo, na račun katere so določeni posamezniki nenadzorovano zapravljali javna sredstva. Kot sem že dejal, je v kriznih časih potrebno varčevati, ne pa zapravljati davkoplačevalskega denarja. Za konec naj dodam še, da ni bilo naključje, da so se diskreditacije prvega moža Računskega sodišča dogajale tik pred objavo tega poročila o nabavi zaščitne opreme. Ravnanje strank SDS, Nove Slovenije in SNS je popolnoma neprimerno in načrtno orkestrirano za preusmerjanje pozornosti javnosti od spornih vladnih poslov, do spodkopavanja ugleda in kredibilnosti dela Računskega sodišča. Slednje uživa visoko zaupanje javnosti, ko gre za neodvisne institucije, vlada pa si s pritiski na njegovega predsednika zlasti prizadeva, da lastne nepravilnosti pometa pod preprogo. Za napake pri nabavi opreme bo nekdo moral odgovarjati, in to ni predsednik Računskega sodišča. Ugotovitve Računskega sodišča so pokazale, kako zelo škodljiva je trenutna koalicija ter da je skrajni čas, da ta vlada odide. Hvala.
Hvala lepa. Robert Polnar bo predstavil stališče Poslanske skupine Demokratične stranke upokojencev Slovenije.
Hvala za besedo, gospod predsednik. Gospe poslanke, gospodje poslanci! Temeljna predpostavka revizijskega poročila je, da je v organizaciji mogoče vnaprej predvideti vsa dogajanja, ki jih povzročajo številni zunanji in notranji vplivni dejavniki. V resnici kaj takega seveda ni mogoče. Posebno težko je predvideti obnašanje človeškega dejavnika, pojava in delovanja višje sile pa sploh ni mogoče predvideti. Učinkovitost in uspešnost organizacije sta temeljna postulata pri obravnavi poročila. Poročilo sicer obravnava pet organizacij: Vlado, dve ministrstvi, in sicer za zdravje in za gospodarski razvoj in tehnologijo, Zavod za blagovne rezerve in Upravo Republike Slovenije za zaščito in reševanje. Sodila, s katerimi revizorji presojajo učinkovitost ocenjevanja potreb po zaščitni in medicinski opremi ter izvajanje njihovih urgentnih nabav, se nanašajo zlasti na pravne podlage in strateško izvedbene dokumente organizacij, na uporabo vnaprej znanih metod za ugotavljanje potreb po opremi in na organizacijsko urejenost za izvedbo postopkov javnega naročanja. Ali pa do potankosti urejene pravne podlage in do najnadrobnejšega postopka urejeni strateškoizvedbeni dokumenti sami po sebi zagotavljajo uresničevanje zastavljenih ciljev, iz revizijskega poročila tega ni mogoče ugotoviti. Učinkovitost v organizaciji tudi v državni upravi je razmerje izložkov, ki jih sistem daje, proti vložkom, ki jih sistem sprejema. Gospodarnost oziroma ekonomičnost pa je razmerje med vrednostjo izložkov, ki jih sistem daje, in vrednostjo vložkov, ki jih sistem porablja v izbranem časovnem obdobju. Uspešnost merimo kot razmerje med izidi, med rezultati delovanja in zastavljenimi cilji sistema. Uspešnost in učinkovitost sta bistveno različna pojma. Učinkovitost pove, ali organizacija svojo dejavnost opravlja prav, uspešnost pa, ali opravlja pravo dejavnost za doseganje ciljev. Poslanci Poslanske skupine DeSUS ocenjujemo, da revizijsko poročilo razkriva takratno stanje zadev v pogojih presežnega povpraševanja in bistveno omejene ponudbe in ga jetreba vzeti dobronamerno kot podlago za popravo in izboljšavo bodočih ravnanj. Kot najpomembnejša oprijemališča za ponazoritev izpostavljamo poziv Ministrstva za zdravje bolnišnicam 3. februarja 2020, da najkasneje do 5. februarja posredujejo podatke o številu izolacijskih sob in njihovih zasedenosti, podatek o številu aparatov za umetno ventilacijo v enotah intenzivne terapije in operacijskih dvoranah ter podatke o zalogah mask tipa FFP2 in FFP3. Samo 13 od 26 naslovnikov je do konca meseca sporočilo podatke, ne v predvidenih dveh dneh, ampak v 25 dneh, pa še to samo polovica naslovnikov. Državna sekretarka na Ministrstvu za zdravje je 25. februarja lanskega leta ocenila, da nošenje mask ni strokovno utemeljeno. Nacionalni inštitut za javno zdravje je 19. februarja, 6 dni prej, priglasil interes Republike Slovenije Evropski komisiji za udeležbo pri skupnem javnem naročilu za naročanje osebne zaščitne opreme in med drugim objavil potrebo po 30 tisoč maskah tipa FFP3. Razpis, ki ga je Evropska komisija objavila 28. februarja, ni bil uspešen, ker niso prispele ponudbe za dobavo zaščitne opreme, zato ga je ponovila 17. marca. Nacionalni inštitut za javno zdravje je 8 dni kasneje, se pravi 25. marca, preveril, ali bi bilo mogoče sprva povpraševane količine povečati, in izrazil potrebo po dveh in pol milijona mask tipa FFP3. V mesecu dni je torej potreba narasla za 83-krat. Vlada je na predlog Ministrstva za gospodarski razvoj in tehnologijo 27. februarja odločila, da se zaradi motenj na trgu pri preskrbi z dobavo osebne varovalne opreme uporabijo artikli iz državnih blagovnih rezerv v vrednosti nekaj manj kot 164 tisoč evrov brez davka na dodano vrednost, ki pa naj jih Zavod za blagovne rezerve nadomesti do 31. decembra 2020, se pravi do konca leta. Za ilustracijo intenzivnosti in dinamike spreminjanja dogodkov velja poudariti, da je ista vlada samo 14 dni kasneje razglasila epidemijo. V zvezi z ugotavljanjem potreb, ki so jih organizacije s področja zdravstva sporočale za 30 dni vnaprej, so bile zabeležene ekstremno velike razlike. 22. marca lanskega leta je bolnišnica s tisoč zaposlenimi sporočila potrebo po 30 tisoč maskah FFP2, bolnišnica z 850 zaposlenimi pa po 4 tisoč maskah. Bolnišnica s tisoč zaposlenimi je izkazala potrebo po 20 tisoč zaščitnih plaščih, bolnišnica z 850 zaposlenimi pa po tisoč zaščitnih plaščih, se pravi 20-krat manj in tako naprej in tako dalje. V revizijskem poročilu so navedeni tudi podatki za dva primerljivo velika zdravstvena doma. Na Upravi Republike Slovenije za zaščito in reševanje so v obdobju od 14. marca do 25. marca prejeli več kot 700 ponudb za dobavo opreme, 757 točno. Uspeli so jih pregledati 150 in nobena ni bila ustrezna. Usposobljenost dobaviteljev za izpolnitev pogodb so državni revizorji nazorno prikazali s primerjavo med predvidenimi in dejanskimi dobavami. Tako je bila denimo v tednu od 20. marca do 27. marca lanskega leta predvidena dobava treh milijonov in 370 tisoč mask tipa FFP2, realizirana pa je bila v tem času dobava tisoč 350 mask, kar je 4 stotinke enega odstotka predvidene in pogodbeno dogovorjene količine. Tudi v vseh naslednjih tednih dobave teh vrst mask niso dosegale pogodbeno dogovorjenih dobav. Take vrste dejanska stanja bistveno zrelativizirajo zahteve po javnem naročanju, ki naj bo učinkovito, transparentno in v skladu z načeli gospodarnosti ter enake obravnave ponudnikov opreme. Dobavitelji, takšni in drugačni, so v obdobju od 11. marca do 15. aprila poslali na naslove štirih organizacij naslednje število ponudb: na Ministrstvo za zdravje vsaj 228, na Zavod za blagovne rezerve vsaj 499, na Ministrstvo za gospodarski razvoj in tehnologijo 437 in na Upravo za zaščito in reševanje 3 tisoč 75, skupaj torej 4 tisoč 239 ponudb, pri čemer državni revizorji povsem natančnega števila sploh niso mogli ugotoviti. Vse te ponudbe je obravnavalo enajst javnih uslužbencev Zavoda za blagovne rezerve. Računsko sodišče je vzelo pod drobnogled tudi dejavnosti zunanjih udeležencev, ki niso bili pooblaščeni za sklepanje kakršnihkoli poslov, pa so to kljub temu počeli. Iz poročila so razvidni tudi podatki o spreminjanju pogodbenih pogojev v škodo naročnika in v korist dobavitelja brez kakršnihkoli utemeljenih razlogov. V zvezi s temi dejanji potekajo kriminalistične preiskave. Pričakujemo, da bo represivni aparat države znal razčistiti zadeve in morebitna storjena kazniva dejanja v skladu z zakonom sankcionirati. Predmet revizije je torej delovanje petih organizacij. Je pa ta revizija hkrati tudi precej neposredna kritika njihovih funkcijskih struktur organiziranosti. Poslanci Poslanske skupine Desus menimo, da je to tudi najpomembnejši in najbolj uporaben učinek konkretnega delovanja Računskega sodišča. Funkcijska organiziranost je namreč primerna predvsem za stabilno okolje. V nestabilnem okolju pa se pokažejo njene disfunkcionalnosti, zato ker ni prilagodljiva spremembam, odločitve pa se sprejemajo improvizirano in volontersko. V okoliščinah akutne krize, s kakršno je bila država soočena spomladi 2020 in s kakršnimi bo soočena tudi kdaj v prihodnje, bi bila bolj primerna linijska hierarhična struktura organiziranosti. Osnovna značilnost za linijsko strukturo je, da potujejo navodila oziroma ukazi z vrha navzdol prek vseh stopenj hierarhije. To pomeni, da so v tem sistemu vsi, razen najvišje vodilne osebe, podrejeni drug drugemu. Razlika v podrejenosti je ta, da so vodilne osebe tem večkrat podrejene na čim nižji vodstveni ravni se nahajajo. Če sprejmemo tezo, da je uporabnost organizacijske strukture odvisna od vrste odločitev in od pogojev delovanja, potem linijske strukture organiziranosti ne smemo smatrati za neuporabno. Okoliščine, v katerih je linijska struktura učinkovitejša kot druge, so primeri, ko se morajo odločitve hitro sprejeti, ker jih narekujejo izjemni pogoji. In točno s tem je bila slovenska država soočena lansko pomlad. Disfunkcije v organiziranosti, ki nastanejo zaradi nepredvidljivosti delovanja različnih dejavnikov, je mogoče razreševati z ad hoc pristopom. Zanj je značilno, da se pristopa k razreševanju organizacijskih problemov takrat, ko ti nastanejo. Organizacija, ki uporablja tak pristop razreševanja organizacijskih problemov, ne opravlja analiz bonitete svoje obstoječe organiziranosti, ne načrtuje organizacijskih ukrepov za izboljšanje svoje organiziranosti, temveč izključno intervenira takrat, ko se organizacijski problem pojavi. V našem primeru, ki ga je revidiralo Računsko sodišče, so odločevalci reagirali tako, da so odločanje o krizi decentralizirali, namesto da bi ga centralizirali. S tem je bila storjena odločilna napaka. Vprašanje pa je, ali bo nastala krivulja izkušenj glede na uveljavljeno slovensko prakso ignoriranja bistvenega in poudarjanja obrobnega pripomogla h kakršnimkoli racionalnejšim ravnanjem v prihodnje. Hvala lepa.
Hvala lepa. Dušan Šiško bo predstavil stališče Poslanske skupine Slovenske nacionalne stranke.
Predsedujoči, hvala. Lep pozdrav vsem prisotnim! Najlažje je biti general po bitki, ampak bitka še traja. Se oddaljiti iz varnega ozadja, brez odgovornosti opazovati bitko, na koncu pa za lastne politične točke narediti pristransko analizo. Strategija opozicije oziroma prejšnje koalicije je pravzaprav odlična. Počakajmo, medtem se politični nasprotniki soočajo z najhujšo krizo, ki nas je doletela v zgodovini naše države, s katero ni imel izkušenj do zdaj še nihče, potem pa popljuvajmo vse napake za našo propagando pred prihodnjimi volitvami. Ja, taka strategija je kljub svoji nemoralni sprevrženosti v bistvu popolna. Ko te narod najbolj potrebuje, se pod argumentom, »ne moremo delati s premajhnim številom glasov«, strateško umaknemo, ampak Slovenska nacionalna stranka pa je podpirala tudi prejšnjo vlado. Potem se kritizira tiste, ki so se kljub majhnemu številu glasov odločili prevzeti odgovornost, s katero se ni soočil še nihče. V vsakem primeru bi bile kritike opozicije glede ukrepanja med epidemijo, tudi če bi bila sedanja opozicija v vladi. Pa vendar je samo ena vlada ob zavedanju vseh kritik, ki jo bo doletela, prevzela to odgovornost. In verjemite, da bi bilo kritik na račun tako neorganizirane in nesposobne politične opozicije, če bi bila ta v izvršilni veji oblasti, zelo veliko, saj so se že ob samem začetku oziroma obdobju pred pravim začetkom najhujše epidemije v 21. stoletju v današnji, tako glasni, opoziciji naredili napako že pri prvem koraku. Svet se je pripravljal na epidemijo, v severni Italiji, se pravi v neposredni bližini naše domovine, pa je bilo najhujše žarišče virusa na svetu. Današnja neorganizirana ekipa zmedenih opozicijskih strank takrat ni bila sposobna ali pa ni upala strožje nadzorovati Italijanov, da ne bi širili okužbe med Slovenci. Ko so videli, da lahko ob soočenju s tako nestabilno in nepoznano nevarnostjo dobiš le kritiko, so se odločili za dobrobit države izkoristiti bodoče napake tistih, ki so dajali prednost Sloveniji in ne svoji lastni propagandi. Pa čeprav se je po Sloveniji govorilo pred prevzemom nove vlade, da je 10. marca 2020 že nekaj okuženih, v Italiji pa je bilo objavljeno, da imajo že virus. Ob potrdilu nove vlade pa so naši vrli novinarji tudi objavili, da so v Sloveniji obolele osebe s covidom-19. Težko se soočiš s tako nepoznano grožnjo, kot je boj s svetovno pandemijo, ob pričakovanju, da ne boš naredil nobene napake, da bo vse popolno in da ne bo nobenih generalov, ki bodo po bitki izkoristili vsako napako za svojo kampanjo. In prav zato so potrebni odgovornost, pogum in politična zrelost podati se v neznano, na težko nalogo in se spopasti z vsemi kritikami, katerih namen je lastno oglaševanje na škodo naše države. V Slovenski nacionalni stranki smo za razliko od ostale opozicije do vlade kritični, vseeno pa nočemo sredi svetovne krize z rušenjem vsega povzročiti še večji kaos, ker nam je naša domovina pomembnejša od propagandnih ciljev.
Hvala lepa. Alenka Jeraj bo predstavila stališče Poslanske skupine Slovenske demokratske stranke.
Na predlog opozicijskih strank, bomo danes razpravljali o priporočilih, vezanih na revizijsko poročilo Računskega sodišča glede učinkovitosti nabav zaščitne in medicinske opreme za obvladovanje širjenja virusa SARS-CoV-2. Priporočila, predlagana s strani opozicijskih strank, na odboru niso bila sprejeta. Nismo jih podprli niti v SDS, saj ne odražajo dejanskega stanja, nekatera so celo nesmiselna in nepotrebna. Rok, ki ga je Računsko sodišče naložilo revidirancem za odzivno poročilo, je namreč 90 dni in še zdaleč ni potekel. Prav tako morajo imeti revidiranci najprej možnost proučiti dana priporočila. Je pa prav, da na tem mestu spomnimo, da je bilo obdobje revizije od 1. 1. 2020 do izdaje osnutka revizijskega poročila, torej ravnanje prejšnje, 13. vlade, in aktualne 14. vlade in posameznih ministrstev. Na ravnanje prejšnje vlade so predlagatelji priporočil popolnoma pozabili. Naj spomnimo, epidemija koronavirusa je izbruhnila konec leta 2019 v kitajskem mestu Wuhan, ter se od tam zelo hitro razširila po celem svetu. Prvi primeri virusa v Evropi so bili ugotovljeni v Franciji in Nemčiji že proti koncu januarja 2020. V Italiji, kjer je bilo prvo pravo žarišče epidemije v Evropi, so prvi primer ugotovili v začetku februarja, v Sloveniji pa smo prvega okuženega potrdili 4. marca 2020. Na epidemijo virusa covida-19 so se države EU različno odzvale. Prvi ukrepi so se večinoma nanašali na vzpostavitev mejnih in zdravstvenih kontrol potnikov, zlasti tistih, ki so prihajali iz Italije in držav, kjer so se pojavila žarišča epidemije. Sledile so prepovedi prireditev, zaprtje šol in vrtec, omejitev gibanja in tako naprej. Zaradi hitrega širjenja epidemije, so se morale države EU zelo hitro angažirati pri nabavi zaščitne opreme. V prvi vrsti je bilo treba zagotoviti zaščitno opremo za bolnišnično in zdravstveno osebje, ki oskrbuje bolnike. Zaradi pomanjkanja ustreznih zaščitnih sredstev se je namreč tako na Kitajskem kot v Italiji okužilo veliko število zdravniškega osebja. Kot je ugotovilo tudi Računsko sodišče, so deležniki postopke urgentnih nabav zaščitne in medicinske opreme izvajali v izrednih okoliščinah, ki so se odražale v pomanjkanju informacij o tem, kako hitro in v kakšnem obsegu je pričakovati stopnjo obolevnosti prebivalcev zaradi covida-19 v Sloveniji, izjemno velikem povpraševanju po zaščitni opremi na svetovnem trgu ter posledično drastičnemu porastu cen te opreme. Naj na tem mestu izpostavim nagovor generalnega direktorja Svetovne zdravstvene organizacije dne 7. februarja 2020, ki je opozoril na hude motnje na trgu zaščitne opreme, kjer je povpraševanje stokrat večje, cene pa dvajsetkrat višje, ko so sicer. Imeli smo nestabilen svetovni trg zaščitne opreme, med drugim so določene države omejile njen izvoz, ohromljen je bil letalski transport zaradi zaprtja letališč, ter potrebo po pridobitvi diplomatskih dovoljenj za letenje vojaških letal ter vse večji pritisk zdravnikov po zagotovitvi zaščitne opreme. Po številnih pozivih Zdravniške zbornice in zdravstvenih ustanov je vlada Marjana Šarca 27. 2. 2020 le odločila, da se uporabi zaščitna oprema iz blagovnih rezerv, brez da bi določila, da se ta oprema hitro nadomesti in ustrezno dopolni s situaciji primernimi količinami. 13. Vlada Republike Slovenije je tako 27. februarja sprejela sklep, da se iz blagovnih rezerv sprostijo razpoložljiva zaščitna sredstva, ki so zadostovala zgolj za nekaj dni. Zavodu Republike Slovenije za blagovne rezerve pa je naložila, da izdana sredstva nadomesti do 31. decembra 2020. Prav ste slišali, do konca leta 2020. 12. marca je takratni predsednik vlade v odstopu Marjan Šarec naznanil, da bodo razglasili epidemijo in kot razlog navedel lažjo organizacijo dela. Takratni minister za zdravje je na podlagi 7. člena Zakona o nalezljivih boleznih zaradi povečane nevarnosti širjenja covida-19 podpisal uredbo o razglasiti epidemije, kje začela veljati 12. marca 2020 ob 18. uri. Slovenija je tako, čeprav je bila neposredna soseda glavnega evropskega žarišča v severni Italij, epidemijo razglasila šele dan po tem, ko je Svetovna zdravstvena organizacija že razglasila pandemijo. Italija je epidemijo razglasila že 31. januarja 2020. 14. vlada je zaprisegla 13. marca zvečer in s svojim delom začela še prvo noč. Prvo, s čimer so se morali soočiti, so bila prazna skladišča zaščitne opreme. Oprema, ki je bila v blagovnih rezervah ob primopredaji naši vladi, ni zadoščala niti za nekajdnevno zaščito zdravstvenih delavcev, kaj šele ostalih, ki so bili neposredno izpostavljeni tveganju okužbe. Ob tem je smiselno spomniti, da je 13. vlada 13. februarja 2020 sporočila, da je Slovenija za zajezitev koronavirusa odpremila materialno pomoč v obliki 1,2 milijona zaščitnih mask Ljudski republiki Kitajski. Glede na količino zaščitne opreme, ki smo jo takrat imeli v Sloveniji, ter negotovosti na trgu zaščitne opreme, bi slovenska vlada morala imeti v ospredju zaščito slovenskih državljanov. Vlada Marjana Šarca je izvedla zanemarljivo število dobav zaščitne opreme, in sicer je sklenila le eno pogodbo za dobavo mask, ki ni bila realizirana, in nakup dveh ventilatorjev. Prav tako v času priprav na epidemijo ni sanirala sistemske ureditve in pravnih podlag za pripravo na morebitne nakupe opreme. Računsko sodišče kot primarni problem pri nabavah zaščitne in medicinske opreme izpostavi uporabnost takrat veljavnih predpisov, ki niso omogočali učinkovitega izvajanja ocenjevanja potreb po zaščitni opremi, ki naj se v izrednih okoliščinah nabavi in razdeli uporabnikom, niti ni bilo določeno, kdo so deležniki v posameznih postopkih nabave Bistveni očitek revizijskega poročila se nanaša na obstoječo trajnosistemsko in neustrezno zakonodajo, ki je v času epidemije vodila v neučinkovito ocenjevanje in nabavo opreme. Revizijsko poročilo Računskega sodišča pa ne naslavlja ali ugotavlja kakršnihkoli korupcijskih tveganj ali oškodovanj javnih sredstev. Današnja izredna seja je tako zgolj predstava za javnost.
Hvala lepa. Brane Golubović bo predstavil stališče Poslanske skupine Lista Marjana Šarca.
Spoštovani kolegice in kolegi, prav lepo pozdravljeni! Mandat te vlade pri upravljanju epidemije in odpravljanju njenih posledic zaznamuje samo ena beseda – neučinkovitost. Ta vlada je neučinkovita pri ukrepih za zajezitev širjenja virusa, pri komunikaciji, pri odpiranju in zapiranju dejavnosti, pri reševanju malega gospodarstva, pri zaščiti tako starejših kot mladih, pri športu, kulturi, industriji srečanj, pri organizaciji cepljenja in še bi lahko naštevali. Vlada pa je bila neučinkovita in namerno neorganizirana tudi pri nakupi zaščitne in medicinske opreme. Govorimo na podlagi podatkov in dokumentov, ne na pamet. Računsko sodišče, ki ga predstavniki vladne koalicije in njihovi zavezniki že mesece posredno in neposredno napadajo, v svojem poročilu ugotavlja, da vlada pri nabavi zaščitne in medicinske opreme ni učinkovito porabila javnih sredstev. 13 pogodb je Računsko sodišče poslalo tudi na policijo. V poročilu so revizorji zapisali, citiram: »Postopki javnega naročanja zato niso bili izvedeni v skladu z načeli transparentnosti, učinkovitosti in enakopravne obravnave ponudnikov zaščitne in medicinske opreme, postopki pa so bili v nekaterih primerih izvedeni tudi v neskladju s predpisi in drugimi akti«. Konec citata. Naj samo spomnim na preko tisoč neodprtih ponudb, namerno jih niso odprli. Revizijsko poročilo potrjuje vse tisto, na kar smo v LMŠ opozarjali, da je vlada vzpostavila izrazito nepregleden sistem naročanja, ki je deloval po načelu: preveč babic, kilavo dete. Ne naključno, pač pa premišljeno in namerno. Tako je vlada razpršila pristojnost in s tem zameglila odgovornost. Vsi zaslužni, a nihče kriv, vnaprej skrbno načrtovanje pranja rok. Temu smo bili priča. To pranje rok in oviranje preiskav poteka že vse od konca prvega vala epidemije oziroma od hišnih preiskav pri ministru Počivalšku in odstopu oziroma ne-odstopu ministra Hojsa. V javnost prihaja vedno več podatkov o tem poslu, poslu desetletja, poslu, za katerega ni bil pogoj kvalitetna oprema, temveč telefonski klic, elektronsko sporočilo ministrov, državnih sekretarjev, vplivnih ljudi blizu vlade ali vladajočih političnih strank. Sprehodimo se še enkrat skozi štiri ključna dejanja, ki jih je pred letom dni izpeljala vlada Janeza Janše. Že takoj ob nastopu funkcije je vladna ekipa začela ustvarjati in širiti zmedo, paniko in strah v družbi. Priredili so podatke o številu ventilatorjev in ustvarili vtis, da ventilatorjev v državi ni dovolj, kar pa seveda ni bilo res. So pa s tem dejanjem omogočili naročilo 220 ventilatorjev, ki pa niso bili primerni za zdravljenje covidnih bolnikov, njihov ponudnik pa je bil seveda znan že vnaprej. Vlada je preprečila neposredne državne nakupe zaščitne in medicinske opreme od proizvajalcev te opreme in uvedla model izbranih domačih posrednikov. Prav tako je vzpostavila izrazito nepregleden, neučinkovit in kaotičen sistem nabave zaščitne in medicinske opreme, s čimer je omogočila klientelizem in korupcijo. Še enkrat, vsa ta dejanja so bila premišljena in namerna. To, kar danes ugotavlja Računsko sodišče, smo v LMŠ zapisali že maja lani v interpelaciji zoper ministra Počivalška. Dokazov za razrešitev ministra je bilo dovolj že takrat, a ker je šlo za ministra, ki je tudi predsednik ene od koalicijskih strank in ker bi njegova razrešitev imela posledice tudi za predsednika Nove Slovenije in vplivnega ministra Desusa ter seveda na celotno vlado, se ni zgodilo nič, čisto nič. Večina v Državnem zboru je s tem, ko je zaščitila ministra za gospodarstvo, zaščitila tudi svoje ministre in svoj položaj, s tem pa so prižali zeleno luč korupciji in klientelizmu ter na stežaj odprli vrata demontaži države in razgradnji družbe. Postopno, na začetku prikrito, se je začelo kršenje ustave in zakonov ter nižanje standardov politične kulture in prevzemanja odgovornosti. Tega danes niti ne skrivajo več. Ustavo in zakone upoštevajo samo, dokler ustrezajo njim. Pravila so odveč. Odgovornosti ne prevzemajo, temveč jo prelagajo na druge. Cilj je popolna demontaža naše države. Ta vlada je politično kulturo in odgovornost zamrznila, integriteto pa izbrisala. Vse to se odraža tudi v družbi. Kako pričakovati od ljudi, da bodo zaupali oblasti, upoštevali pravila in spoštovali institucije, če jim oblast s svojimi ravnanji in dejanji kaže, da za vlado in njeno večino v Državnem zboru pravila enostavno ne veljajo, da za kršenje ali odmik od ustavnih načel, zakonov, demokratičnih standardov in moralnih vrednot ni treba odgovarjati, da integritete ni več? Vladna garnitura počasi vzpostavlja družbo klientelizma in korupcije, zarot, kaosa, izključevanja, neznanja, laži, iracionalnosti, sovražnega govora in sovraštva nasploh, nasilja, skrivanja. In to samo zato, ker večina v tej hiši tudi v realnem svetu ne želi ne slišati in ne videti, kaj se dogaja izven njihovega varnega in privilegiranega mehurčka. Če bi samo poskušali prebrati revizijsko poročilo Računskega sodišča, bi ugotovili, da je bila vlada v postopkih nabave zaščitne in medicinske opreme neučinkovita in je kršila zakonodajo. Kar 13 vladnih poslov pa je bilo zaradi suma kaznivega dejanja poslanih na policijo. A za večino v državnem zboru in vlado to ni dovolj. Kaplja čez rob zanje ni niti to, da je Ustavno sodišče zadržalo ali razveljavilo kar nekaj členov zakonov in odlokov te vlade. In teh vladnih odklonov, ki v demokratični družbi nimajo kaj iskati, je veliko. Preveč, da bi jih lahko v LMŠ spregledali in ob njih molčali. Na žalost smo prišli do točke, ko je večina v parlamentu in vladi pripravljena sprejeti razlago, da je za težave vlade kriva zarota globoke države, opozicija, Evropski parlament in konec koncev ljudje. Še več. Rešitev za odpravo njihovih težav vidijo v napadih na Računsko in Ustavno sodišče, medije in tožilstvo, vidijo v prevzemu policije, Nacionalnega preiskovalnega urada, Finančne uprave, da o Državnem svetu, ki se obnaša kot član vladne koalicije, ne izgubljam besed. V LMŠ smo vseskozi opozarjali in predlagali rešitve, ki pa jih vladna koalicija ni želela slišati, ker z njo nismo želeli podpisati sporazuma in se na ta način prikloniti vsemu, kar vlada Janeza Janše, Mateja Tonina in Zdravka Počivalška predstavlja in dela. Država je ujetnica nekaterih poslank in poslancev, ki ne želijo slišati opozoril, argumentov ter videti cele slike, s čimer ohranjajo vlado Janeza Janše. Na ta način ščitijo svoj položaj za vsako ceno. Tudi za ceno življenj, stisk ljudi, zavajanj, gospodarske škode in napačnih, prepoznih ali škodljivih odločitev. Zaradi svojega zatiskanja oči, kolegice in kolegi, ste in boste odgovorni za demontažo države, nepremišljeno zadolževanje, predvsem pa za visok koronadavek, ki ga že in ga bo še plačevala naša družba, predvsem ljudje. Še največji koronadavek na žalost plačuje naš prihodnost, otroci in mladi. Pa tudi tukaj ministrica za šolstvo in vlada preslišita vsa opozorila in dane predloge ter ne ukrepata. V LMŠ si bomo še naprej prizadevali, da ta škodljiva vlada pade, da se gre na volitve in da se v ospredje zopet postavi človeka, okolje, znanje in razvoj ter pravno socialno državo. Da se vrnemo v normalnost in stabilnost. Hvala.
Hvala lepa. Soniboj Knežak bo predstavil stališče Poslanske skupine Socialnih demokratov.
Hvala, predsednik. Spoštovani kolegice, kolegi! Predlog priporočila, ki smo ga vložile stranke demokratične opozicije je bil vložen kot konstruktiven poskus, da bi objektivno ocenili uspešnost nabav medicinske in zaščitne opreme, ki jo je vlada Janeza Janše nabavljala ob izbruhu pandemije covida-19. Priporočilo je vsebovalo šest točk. Prvič, da na podlagi revizije Računskega sodišča ukrepa. Da pripravi predloge sprememb in dopolnitev predpisov. Da okoliščine epidemije ne izkorišča za vzpostavljanje netransparentnih sistemov nabav, ki vodijo v korupcijska tveganja. Da sodeluje s pristojnimi organi pri izvajanju nadzora ter da prevzame politično odgovornost in nenazadnje ponudi opravičilo za tisto, kar je v teh težavnih okoliščinah šlo narobe. In narobe je šlo veliko stvari, spoštovane kolegice in kolegi. Vladajoči so na odboru gladko zavrnili vse predloge. Vladajoči iz strank SDS, SMC, Nove Slovenije in seveda podaljšane roke Desusa so na odboru naše predloge gladko zavrnili. Postavili so se na stališče, da je bilo pri nabavah medicinske in zaščitne opreme vse in popolnoma vse v najlepšem redu. Edina oteževalna okoliščina naj bi bila prazna skladišča, za katere se prikladno krivi preteklo vlado. Vztraja, da njihovo vzpostavljanje vzporednih sistemov odločanja, na primer medresorskih svetovalnih skupin in vladnih štabov, ni dodatno zapletalo preglednosti. Še več. Po vseh opravljenih razpravah se mi zdi, da tudi zares verjamejo, da minister ne le sme, ampak celo mora, kadar so razmere dovolj resne, prekršiti veljavna pravila, udariti po mizi, izbrati dobavitelje, zahtevati avanse in odločati o aneksih. Spoštovani! Ko so pred skoraj enim letom izbruhnila medijska razkritja o načinu, po katerem vlada kupuje zaščitno opremo, smo predlagali in vztrajali, da poskuša država nabaviti opremo sama pri proizvajalcih in brez posrednikov, tako kot je to storila večina držav. Na ta način bi se zagotovila preglednost in sledljivost poslov. Tisto, kar je še bolj pomembno, država bi sama nosila tveganja in imela odločitve v svojih rokah. Tako pa je tveganje in s tem tudi dobiček prenesla na zasebnike. Če so bili zasebniki v dovolj dobrih odnosih z vladajočimi, pa so jim ti zadevo še olajšali s telefonskimi klici, preplačili, s pregledom pomanjkanja referenc ali odkupom neustreznega blaga. Ko so se pojavile prve zahteve po preglednosti, je vlada skušala kritiko utišati s tem, da je v Državni zbor posredovala nepregledno goro dokumentov in poskušala parlamentu celo narekovati, kakšna priporočila naj sprejme, le sama ni bila pripravljena sprejeti nikakršne odgovornosti ali zaveze. Drugače so vladajoči ravnali, ko je Računsko sodišče končno začelo z delom. Takrat so se večkrat pojavili očitki o nedostopnosti in nepopolnosti ali celo skrivanju dokumentov, ki bi lahko potrdili ali ovrgli sume nepravilnosti. Vladajoči javno ves čas vztrajajo, da pri nabavi opreme niso storili niti najmanjše napake, da je vsakršno upoštevanje dobronamernih priporočil nepotrebno. Pričakovati kakršnokoli obžalovanje ali celo opravičilo od take vlade bi bilo v teh pogojih enako pričakovanju čudeža. Računsko sodišče je kljub vsem pritiskom in poskusoma blatenja korektno, kot vedno, opravilo svoje delo. Tudi zato velja za ena od redkih inštitucij, ki ji državljani še zaupajo. Vladajočim tudi to ni sveto. Po stari navadi so takoj po prejeti kritiki prešli v napad, v osebno diskreditacijo in blatenje ugleda ne le predsednika sodišča, temveč tudi same ustanove. Tudi danes govorijo in bodo govorili predvsem o grehih predlagateljev, sami so seveda brez madeža. Mnogo dejstev in razlogov v tej zgodbi nam še ni znanih, a tudi niso v naši pristojnosti. Razjasniti jih bodo pomagali organi pregona, ki bodo proučili kazensko odgovornost v vsaj 13 izpostavljenih primerih nabave medicinske in zaščitne opreme. Do tedaj je edini zaključek, ki ga vladajoči ne morejo preprečiti, jasna ugotovitev Računskega sodišča, ponavljam, jasna ugotovitev Računskega sodišča, da je vlada pri nabavi zaščitne opreme ravnala neučinkovito, ne glede na izjemne okoliščine in zatečeno stanje. Vprašanje, ki se pri tem postavlja, je, ali je vlada tak nepregleden sistem ustvarila namerno ali iz malomarnosti. V vsakem primeru je nastala raznovrstna škoda v preplačani in nedobavljeni ali neustrezni opremi in v javnih financah. Razjasnjevanje nepravilnosti, ki bi moralo obnoviti zaupanje v sposobnost države, da preiskuje tudi morebitne grehe vladajočih in se iz napak uči, pa zaradi odnosa vladajočih do dobronamerne kritike in konstruktivnih priporočil še dodatno načenja in ruši medsebojno zaupanje, zaupanje, ki ga v teh časih tako zelo potrebujemo. Zaupanje državljank in državljanov v politiko je zaradi tovrstnih ravnanj danes na izredno nizki ravni. Po našem prepričanju, spoštovani kolegice in kolegi, žal v veliki meri tudi upravičeno. Hvala.
Hvala lepa. Končali smo s predstavitvijo stališč poslanskih skupin. Sledi splošna razprava poslank in poslancev o predlogu priporočila. Besedo ima Edvard Paulič, pripravi se mag. Bojana Muršič.
Predsedujoči, hvala za besedo. Na začetku bom citiral izjavo ministra Počivalška po objavi poročila Računskega sodišča. Takole je povedal: »Zame je pomembno, da v poročilu ni nobenega govora o korupciji, kot je napovedovala opozicija, temveč gre za sistemsko analizo, v kateri igra MGRT manjšo vlogo.« Za razliko od ministra pa je zame pomembno, da Računsko sodišče v poročilu zapiše besedno zvezo neučinkovitost 195-krat, neenaka obravnava 82-krat in netransparentnost 54-krat. Pri tem je potrebno pojasniti še tri stvari. Temeljna pristojnost Računskega sodišča je pregled in nadzor transparentnosti porabe javnih sredstev, zato ni v pristojnosti Računskega sodišča, da se opredeli, ali so bila katera od teh dejanj koruptivna ali ne. To spada v pristojnost Komisije za preprečevanje korupcije in ostalih organov. Ob tem moramo vedeti, da je za oškodovanje javnih sredstev dovolj netransparentno delovanje in pa neenaka obravnava ponudnikov, torej ne nujno ugotovljeno koruptivno dejanje. Neizpodbitno dejstvo pa je, da je Računsko sodišče preiskovalnim organom v zvezi s trinajstimi sklenjenimi pogodbami naznanilo sum kaznivih dejanj. O tem bodo presodili preiskovalni, morda pa tudi sodni organi. Računsko sodišče o tem jasno zapiše, citiram: »Postopki javnega naročanja niso bili izvedeni v skladu z načeli transparentnosti, učinkovitosti in enakopravne obravnave ponudnikov, postopki pa so bili v nekaterih primerih izvedeni tudi v neskladju s predpisi in drugimi akti.« In najmanj, kar nam to pove, je to, da je šlo pri teh nabavah marsikaj hudo narobe in da obstaja vsaj velik indic, da so bila javna sredstva oškodovana. Naj spomnim, aktualna vlada je takoj po nastopu prekinila ustaljene postopke naročanja, pristojnost prenesla na Zavod za blagovne rezerve, ki je sam opozarjal, da za ta dejanja ni strokovno niti kadrovsko usposobljen. Računsko sodišče o tem zapiše, citiram, »ko je Vlada centralizirala javna naročila, so manjkale dorečene strokovne podlage, na podlagi katerih se je odločalo, kateri tip zaščitne opreme se bo nabavljal in koliko ter kdo je pristojen za takšno nabavo«. Kasneje je bila kot pomoč zavodu ustanovljena medresorska delovna skupina, kasneje pa še ena delovna skupina na Ministrstvu za gospodarstvo. S tem ste po mojem mnenju dejansko ustvarili pogoje, ko je bil na papirju formalno za nabave odgovoren zavod, od strani pa so prihajali takšni in drugačni pritiski od ostalih deležnikov. Verjetno se vsi spomnimo znamenitega klica ministra Počivalška na Zavod za blagovne rezerve. Računsko sodišče zapiše, citiram, »razpršenost nalog in nedorečenost pristojnosti za izvedbo posameznih faz postopkov javnega naročanja sta prispevali k netransparentni obravnavi ponudb«. Jaz bom v nadaljevanju naštel samo nekaj dejstev, ki terjajo razmislek, po mojem mnenju pa tudi politično odgovornost. Skoraj polovica od 64 dobaviteljev je v Slovenijo pripeljala opremo, ki ni imela ustreznih certifikatov. Polovica pogodb, ki so bile sklenjene na podlagi ponudb, je bilo pomanjkljivih in niso vključevale bistvenih elementov pogodbe. 22 pogodb je bilo sklenjenih brez varnostnega preverjanja ponudnikov, čeprav je to zahteval protokol medresorske delovne skupine. Od 148 ventilatorjev, ki so bili kupljeni spomladi, se pravi v prvem valu epidemije, jih ob začetku drugega vala 110 ni ustrezalo za zdravljenje covidnih bolnikov. Se pravi, da 75 % nabavljenih ventilatorjev ob začetku drugega vala ni ustrezalo za zdravljenje covidnih bolnikov. Računsko sodišče v poročilu jasno ugotovi in tudi zapiše, da del ponudb sploh ni bil obravnavan. To seveda jasno kaže na selektivnost in na arbitrarnost pri izbiri dobaviteljev. Kar pa vsaj mene v poročilu najbolj bode v oči, pa je vplivanje oseb brez pooblastil. Pa vam bom citiral nekaj primerov iz poročila Računskega sodišča. Ponudnik je 14. 3. zavodu poslal ponudbo za zaščitne maske. Dva dni kasneje, se pravi 16. 3., je zavod v zvezi s to navedeno ponudbo prejel e-sporočilo fizične osebe, govorimo o predsedniku ene od neparlamentarnih strank, ki zapiše, pa bom citiral del tega elektronskega sporočila: »Po navodilu PV JJ ti pošiljam kontakt do takoj dosegljivih več kot 2 milijona zaščitnih mask v Turčiji.« Ta ista fizična oseba, se pravi predsednik neparlamentarne stranke, je dan kasneje, se pravi 17. 3., enemu od uslužbencev zavoda grozila z izgubo službe in naslednji dan, se pravi 18. 3., je zavod podpisal pogodbo s tem ponudnikom v vrednosti pol milijona evrov. Kar se tiče nabave ventilatorjev Računsko sodišče zapiše 4 pogodbe za dobavo ventilatorjev, ki so bile sklenjene na podlagi posredovanja uslužbenca MGRT in izsek iz tega elektronskega sporočila: »Prosimo za nujno potrditev in izvedbo naročil spodaj navedenih respiratorjev. Naročamo spodaj navedene respiratorje, cene in specifikacije navedene spodaj, nujno.« Dve pogodbi sta bili sklenjeni na podlagi posredovanja uslužbenca MGRT z navedbo, da je minister za gospodarski razvoj in tehnologijo potrdil ponudbo in naj zavod pristopi k čim prejšnji realizaciji posla s tem ponudnikom. Ena pogodba je bila sklenjena na podlagi posredovane ponudbe in prošnje uslužbenca MORS za realizacijo naročila. Ena pogodba je bila sklenjena na podlagi izrecne potrditve pridobljene ponudbe s strani vodje projektne skupine, ki za tovrstno aktiviranje ni imel pooblastil. To, kar sem vam prebral, so samo nekateri primeri sporočila Računskega sodišča. In če se za zaključek ponovno vrnem na začetek svoje razprave in na izjavo ministra Počivalška, ki je dejal, da zanj je pomembno, da v poročilu ni nobenega govora o korupciji, kot je napovedovala opozicija, temveč gre za sistemsko analizo, v kateri igra MGRT manjšo vlogo. Kaj za razliko od ministra o vlogi MGRT meni Računsko sodišče? Citiram: »Ocenjujemo, da je bil zavod pri obravnavi ponudb v položaju, ko bi moral kot gospodar postopka javnega naročanja ponudbe za dobavo opreme obravnavati povsem samostojno in neodvisno, v praksi pa je pri postopkih ob zavodu kot naročniku opreme sodelovalo še MGRT.« Konec citata. Po oceni Računskega sodišča, je Vlada zavod postavila v položaj, ko ni samostojno odločal o vseh postopkih, čeprav je bil formalni nosilec nabav. Formalni krivec je bil zavod, dejstva oziroma vplivanja so prihajala od drugje. Glede odgovornosti zavoda Računsko sodišče zapiše, citiram: »Ne glede na navedeno formalno odgovornost, pa zavod ob poseganju Vlade in MGRT v postopke, ni mogel povsem samostojno določiti načina oziroma protokola glede obravnave ponudb, prav tako tudi ne pogojev za to, kdaj naj se ponudba in oprema štejeta za ustrezno.« In tukaj bom postavil piko.
Hvala lepa. Besedo ima mag. Bojana Muršič, za njo pa bo razpravljal Boštjan Koražija. Izvolite, imate besedo.
Hvala lepa, podpredsednik, za besedo. Spoštovane kolegice, spoštovani kolegi! Končno, končno imamo na mizi poročilo Računskega sodišča, ki obsega kar 251 strani dolgo poročilo. Zakaj začenjam svojo razpravo tako, kot sem začela, z besedo končno? Predvsem iz tega razloga, ker za nami so burni meseci razprav, odkritij, številnih polemik, preko komisij, odborov, interpelacij, pa tudi medijev in tudi, ne boste verjeli, ljudi, da moramo narediti vse, da izvemo, kaj se je dogajalo z nabavami zaščitne in tudi medicinske opreme. Ali so bila vsa ravnanja pristojnih v skladu s pozitivno zakonodajo? Ali je prihajalo do odstopanj? In res, poročilo Računskega sodišča kaže na to, da so razkritja medijev in tudi nas, poslancev, bila povsem upravičena. 5 revidirancev. 5 revidirancev: Ministrstvo za zdravje, Ministrstvo za gospodarski razvoj, Vlada Republike Slovenije, Ministrstvo za obrambo, Zavod za blagovne rezerve. Vsi ti so bili neučinkoviti pri javnem naročanju nabave nujno potrebne zaščitne in medicinske opreme. Ampak ja, ta beseda je neučinkoviti, je zelo zelo omiljena. Če smo se v tistih turbulentnih časih naposlušali, kako so pristojni reševali življenja – kdo od teh je reševal življenja? Življenja so reševali zdravniki v bolnišnicah, nihče od vseh teh, ki sem jih naštela. Ampak ja, danes smo soočeni s kruto resnico. Žalosti me dejstvo, da pristojni ne priznajo, da so naredili napake. Čeprav je delati napake človeško, še posebej v teh izjemno izjemno težkih časih. Absolutno pa ni človeško izkoristiti položaja za izkoriščanje javnih sredstev na račun epidemije in stisk ljudi. Tukaj pa ni nobenega odpustka in pristojne institucije, se pravi Nacionalni preiskovalni urad in vsi ostali morajo opraviti svoje. Če smo se na začetku mandata naposlušali, da so bila skladišča Zavoda za blagovne rezerve prazna, bi bilo pričakovati, da bo minister za gospodarski razvoj končno priznal, da tudi on ni opravljal vestno svojega dela. Saj on je imel prvi indice, da se je v svetu pojavila pandemija, da je treba nemudoma zagotoviti dovolj zaščitne opreme. A ne, minister Počivalšek se je takrat raje ukvarjal sam s sabo, s svojo stranko, kot da bi opravljal delo, za katerega je bil plačan. Najbolj ironično je to, da so nam pristojni nenehoma zatrjevali, da so ravnali v skladu z zakonodajo ter da prejudiciramo, ko smo navajali sume. In to se je nadaljevalo tudi prejšnji teden oziroma 14 dni nazaj na Odboru za gospodarstvo, ko je državni sekretar navajal, da je obravnava tega poročila preuranjena, da niso naredili nič narobe, pa spet se pojavljalo, da so bila skladišča prazna. Ampak državni sekretar pozabi, da je minister Počivalšek že – od kdaj minister? Edini v tem poročilu Računskega sodišča je tisti, ki se ni zamenjal. Tukaj se pa resnično lahko vprašam. Zato bi bilo takrat na Odboru za gospodarstvo pa tudi danes bolje, da bi državni sekretar ostal tiho, vzel na znanje ugotovitve Računskega sodišča in poskrbel, da se takšna šlamastika nikoli več ne bi zgodila. Vsaj jaz bi tako ravnala. Danes je sicer zgolj in samo v uvodu povedal to, kar je pač povedal oziroma je prebral. Ampak ne gre tu kritika na državnega sekretarja, tu gre kritika predvsem na ministra za gospodarstvo. Jaz bi danes pričakovala, da bi sedel med nami in zagovarjal to poročilo oziroma se zagovarjal tako, kot je treba. Ne pa da v bistvu pošlje državnega sekretarja, ki po vsej verjetnosti kaj dosti pri vsem tem poslu niti ni imel. Iz vsega zapisanega v poročilu in do sedaj povedanega, začenši s Komisijo za nadzor javnih financ, ki je pokazala, da je dimenzija vseh domnevnih nepravilnosti in okoriščenja še toliko večja in globlja, kot sem nam je na prvi pogled sploh zdelo, kar dokazujejo vloženi predlogi za sum storitve kaznivega dejanja pri 13 pogodbah. To dokazujejo. Seveda bomo videli, kakšen bo na koncu tudi izplen. Za neučinkovitost pri izvajanju postopkov javnega naročanja pri sklepanju pogodb za dobavo zaščitne in medicinske opreme so poleg zavoda, ki je bil formalno določen za naročnika opreme, soodgovorni seveda tudi Vlada Republike Slovenije, Urad Republike Slovenije, Ministrstvo za gospodarstvo, tudi projektne skupine, ki so se nekako ustanavljale in pa tudi zunanji deležniki, ki so sodelovali v okviru medresorskih delovnih skupin in tudi zunaj nje. Pri Zavodu za blagovne rezerve je bilo ugotovljeno, da je ravnal neučinkovito. Prejemal in razdeljeval je opremo, za katero ni bilo izkazano, da ustreza veljavnim predpisom in standardom. V primeru pogodbe za dobavo 220 ventilatorjev ni poskrbel za izvedbo pogodbeno določenih kontrol prevzema celotnega dobavljenega blaga. Tako so te bolnišnice prevzele skupno 40 ventilatorjev, ne da bi kakovostni in količinski pregled blaga potrdila pooblaščena kontrolna hiša zavoda za blagovne rezerve. Z opustitvijo ustreznih kontrolnih postopkov je prispeval k temu, da je bilo razdeljeno ter uporabljeno tudi blago, ki uporabnikom ni zagotavljalo ustrezne ravni varovanja zdravja in varnosti. Resnično se vprašaš, kam vse skupaj to pelje. Ni zagotovil rednega spremljanja izvajanja pogodb in v primerih kršitev ni ažurno ukrepal, s čimer je prispeval k neenakopravni obravnavi dobaviteljev opreme. Tudi na to smo opozarjali in v poročilu se to tudi izkazuje. Ministrstvo za zdravje je sicer v sodelovanju z Nacionalnim inštitutom za javno zdravje učinkovito sproti in celovito spremljalo razvoj širjenja covida-19, vendar pa se na pridobljene informacije in opozorila ni dovolj učinkovito odzivalo, saj ni pristopilo k ugotavljanju zalog in k sistematičnemu ocenjevanju potreb. Ker je bilo toliko govora tudi o razpoložljivosti ventilatorjev, je k ugotavljanju števila razpoložljivih ventilatorjev Ministrstvo za zdravje prvič pristopilo sicer 3. 2. 2020, vendar je prvi celostni seznam pripravilo šele 31. 3. 2020, to se pravi malo manj kot dva meseca. Med tem pa so 18 dni prej nabavili dva ventilatorja in 13 dni prej sklenili 4 pogodbe za dobavo 326 ventilatorjev. Zakaj? K ugotavljanju zalog zaščitne opreme v bolnišnicah so pristopili 19. 3. 2020, za zdravstvene domove 2. 4. 2020 in 15. 4. 2020 za nekatere socialno-varstvene zavode, vendar so bili zbrani podatki pomanjkljivi. Bila je nepopolna evidenca o stanju zalog zaščitne opreme, pri uporabnikih opreme na področju zdravstva ni bila zanesljiva podlaga za realno ugotavljanje potreb po dodatnih nabavah zaščitne opreme. Veliko je tega zapisanega v samem poročilu, zato po mnenju Računskega sodišča vsi ti revidiranci: Vlada, Ministrstvo za zdravje, Ministrstvo za gospodarski razvoj, Ministrstvo za obrambo, Zavod za blagovne rezerve, vsak seveda v okviru svojih pristojnosti, niso bili učinkovito organizirani pri javnem naročanju in nabavah nujno potrebne zaščitne in medicinske opreme. Postopki javnega naročanja niso bili izvedeni v skladu z načeli transparentnosti, učinkovitosti, enakopravne obravnave ponudnikov zaščitne in medicinske opreme, postopki pa so bili v nekaterih primerih izvedeni tudi v neskladju s predpisi. Seveda pa se je učinek takšnega ravnanja ob opustitvi natančnega ugotavljanja zalog opreme in ustreznega ocenjevanja ponudb po opremi odrazil tudi v tem, da je bila iz državnih blagovnih rezerv nekaterim uporabnikom razdeljena neustrezna zaščitna oprema oziroma ventilatorji, ki ob razdelitvi bolnišnicam niso bili primerni za takojšnje zdravljenje covidnih bolnikov. Moram se še dotakniti tega in še danes ne morem verjeti svojim očem, da so bile dobavljene tako imenovane maske z gumicami v višini 80 centov za kos. Kje so danes te maske? Te maske danes ležijo v skladiščih. Zakaj? Koliko denarja smo porabili za to? Veliko denarja. Če že ne drugega, vsaj vladni predstavniki bi jih lahko imeli na sebi in bi jih lahko uporabljali. Ne vem, zakaj tega ne naredijo. Zakaj ne, vam povem. Zaradi tega ker se jih ne da nositi. Ne da se jih nositi, ker režejo za ušesi. O tem smo veliko se pogovarjali na Komisiji za nadzor javnih financ in na Odboru za zdravstvo. Ampak kaj bomo s temi maskami, z gumicami v skladiščih, kjer ležijo? Koliko denarja smo plačali? To so vprašanja in tukaj bi se morali res vprašati kam je šel davkoplačevalski denar. In 80 centov za komad maske z gumico! Pa ne se hecati, no! In res bi bil čas, da se že enkrat naučimo, da tudi v izjemnih in izrednih okoliščinah ne moremo in ne smemo razveljaviti pravil, ki veljajo za vse. Čas bi bil tudi, da se po 30 letih naučimo, da mentaliteta amaterskega »rihtanja« poslov v naši državi nima mesta. Ključne ugotovitve kažejo na to, da odgovorni, namesto da se brijejo norca iz naših ljudi, se posmehujejo vsem našim vprašanjem, kam in za kaj je šlo na stotine milijonov našega denarja, prevzamejo odgovornost in le tako povrnejo dostojanstvo, vsaj tistega nekaj malega dostojanstva, ki so ga s svojim pogosto abotnimi in žaljivimi nastopi, tviti objavami odvzeli in poteptali našim ljudem. Prevzemite že končno enkrat odgovornost! Hvala lepa.
Hvala lepa. Besedo ima Boštjan Koražija, pripravi naj se Iva Dimic. Izvolite.
Spoštovani predsedujoči, najlepša hvala za besedo. Gospa poslanka Muršič je prej zelo dobro opozorila na bistveni problem te vlade oziroma tudi operativnosti te vlade. In to je, da se zelo slabo znajdejo v kriznih razmerah, žal, kar je, bom rekel, v takem času, kot smo ga doživljali oziroma ga še doživljamo, ne samo, da ni dobrodošlo, ampak je nedopustno. V takšnih kriznih situacijah se tudi pokaže in izkaže, kdo je sposoben voditi in tudi kdo je sposoben, bom rekel, voditi v pravo smer. Ne samo voditi nekam, ampak voditi kam. Tu je vlada v teh nabavnih veleprocesijah izvedla pravi, bom rekel, neke vrste Monty Python šov s tem prelaganjem odgovornosti z enega na drugega, pa z Ministrstva za gospodarstvo na Vlado, pa z Vlade na Ministrstvo za gospodarstvo, pa na Zavod za blagovne rezerve, pa potem še projektna skupina, pa še medresorska delovna skupina. Situacije, kakršna je ta covid situacija oziroma situacija koronaepidemije, dejansko zahtevajo hitre, jedrnate, čiste in predvsem uspešne in učinkovite rešitve. Na to je tudi v bistvu to revizijsko poročilo Računskega sodišča opozorilo. Na to neučinkovitost. Sploh ni bilo prave učinkovitosti. Cela Slovenija se je ubadala s tem ali onim, namesto da bi se ukvarjali vsi z bistvom, kako preprečiti in čim prej zatreti oziroma pregnati ta virus iz te države. Ta razpršenost je v bistvu postregla prav s tem, na kar ste že tudi prej vsi opozarjali tudi v stališčih, da je pač možno, ko pride do razpršenosti nekih odgovornosti se stalno najdejo, bom rekel, neke sive lise ali pa celo kar neki črni kotički. Potem si enostavno lahko marsikdo kaj dovoli, dopusti in se dogajajo razno razne, pa ne bom sedaj rekel, nočem biti populist, neprave odločitve ali pa mogoče celo napačne odločitve. Vlada in tudi predsednik vlade, vsi bodo morali priznati in tudi enkrat javno priznati to pred nami vsemi, ker to bi bilo ravno tisto najbolj krščansko od njega, da bi priznal, da se je zmotil in naredil napako in da se opravičuje. In če je kaj bolj krščanskega, je to, da se pokesate za svoj greh, je to. In to bi tudi, bom rekel, ne bom sedaj parafraziral zadev, ampak to bi si tudi želel od vseh v tej vladi, da enkrat priznajo, da priznate, da pač vse odločitve niso bile v redu oziroma da večji del odločitev ni bil v redu oziroma ni bil ob praven času na pravem mestu oziroma so bile odločitve popolnoma napačne in predvsem, na kar tudi revizijsko poročilo v bistvu opozarja, neučinkovite. Jaz bom zelo kratek, ker sem pravkar priletel z drugega odbora, ker imamo še en odbor spodaj, ki poteka, oziroma komisijo. Bi rad opozoril, vsi, ki ste kristjani, krščansko se je motiti, še bolj krščansko pa je priznati napake. Hvala.
Hvala lepa. Besedo ima Iva Dimic, za njo pa bo razpravljal Dušan Verbič. Izvolite.
Hvala lepa za besedo, spoštovani podpredsednik. Spoštovani državni sekretarji, kolegice in kolegi! Ko sem poslušala danes stališča poslanskih skupin, lahko rečem, da mogoče sem dobila jaz sama občutek, da niso vsi ravno šli skozi celotno poročilo Računskega sodišča – res je, 234 strani ima, zato ker enostavno beseda, ki tudi je na začetku samega sklica in je naslovljena na »neučinkovito« in lahko rečem, da ko sem prebirala tudi priporočila in tudi samo poročilo oziroma tudi obrazložitve, nisem zasledila ravno te besede »neučinkovito«, ker dejansko se je zadeva nanašala predvsem na ugotavljanje stanja, ki se nanaša na leto 2016 oziroma leto 2018, predvsem na državni načrt za nalezljive bolezni iz leta 2016 in obvladovanje tveganja za nesreče iz leta 2018. Lahko rečem, da se mi zdi, če to zadevo preučite in preberete, lahko vidite, da enostavno je resnica ta, da nihče ni mogel predvideti ne leta 2016 in ne leta 2018 nekaj, kar se ni poznalo in se ni predvidelo, kaj se bo zgodilo. Seveda je šlo v tem primeru za nov virus, nepoznan virus in nekih protokolov, ki bi predvidevali, kaj se zgodi ob pojavu takega virusa, ni bilo mogoče predvideti. Seveda so se v juliju 2020, tako tudi piše v tem poročilu Računskega sodišča, zadeve popravile, dopolnile, tudi dorekli protokoli, pa vendar si jaz upam reči, da je vprašanje, če bodo čez pet let ti protokoli še pravilni, ker tudi ne vemo, kaj nas čaka čez pet let, ker ne moremo predvidevati, kaj bo. Za trenutne razmere pa si glede na priporočila, glede na poročilo upam trditi, da poznamo in predvidevamo lahko en del tega časa, te korone, glede tudi na mednarodne razsežnosti, ker vemo, da ima ta epidemija mednarodno razsežnost, in na razmere in na ukrepe tudi v posameznih drugih državah. Jaz pa upam, da se vsi tukaj strinjamo in zavedamo, da je vsaka mutacija tega virusa za vse nas, za celo človeštvo, za vse družbe tega sveta nov izziv. Nov izziv, ki ga ponovno ne moremo v celoti opredeliti v vseh protokolih, kot sem dejala, v protokolih državnega načrta za nalezljive bolezni in tudi obvladovanje tveganja. Jaz sem se predvsem osredotočila na strani nekje od 25 pa vse do priporočil oziroma začetek opisuje stanje, v katerem se je znašlo in res tukaj je kolega Pavlič – poglejte, z vsem spoštovanjem, nikogar ne želim pribijati, mislim pa, da morajo biti vatli za vse enaki – opisoval, kako se je dogajalo. Jaz sem dobila takoj, ko je kolega to izvajal, na mail tudi to, kako je poslanec LMŠ lobiral za nek posel na Onkološkem inštitutu. Pa mi je nerodno to ponavljati, ampak hočem povedati, vatli za vse enako. Ne želim s tem preveč, bom rekla, nadaljevati, zato tukaj končam. Kar se mi zdi zelo pomembno pri vseh teh podatkih, ki jih je izjemno veliko, je to, kar tudi na strani 39. Računsko sodišče zapiše, da na podlagi zahteve ZVNDN in Urada Republike Slovenije za zaščito in reševanje je leta 2016 v sodelovanju z Ministrstvom za zdravje in NIJZ izdelala oceno ogroženosti ob pojavu nalezljivih bolezni 2016. S tem bi država, če bi po naši oceni bilo po izvedenih dokumentih smiselno natančno določiti, kdo in kako naj pri ukrepanju za obvladovanje nalezljivih bolezni uporabi izdelano oceno nevarnosti ogroženosti, zagotovila, da bi bilo ob izbruhu nalezljive bolezni vsem deležnikom jasno, kako ravnati v izrednih okoliščinah, kot je epidemija nalezljive bolezni. Se pravi, Računsko sodišče je poudarilo, da se ni dalo predvideti izrednih okoliščinah, v katerem se je znašla trenutna vlada. In seveda en dan, ko je nastopila, in drugi dan, ko je vzela stvari v svoje roke, praktično protokoli niso zdržali. Citiram na strani 40: »Ugotovili smo, da državna ocena zmožnosti obvladovanja tveganja za nesreče 2018 ne vključuje ocene zmožnosti obvladovanja tveganja za primer epidemije nalezljivih bolezni, kot je covid-19 in podobno, pač pa vključuje oceno za primer epidemije gripe.« Se pravi, da vsi načrti, ki so bili narejeni v letu 2016 in v letu 2018, Računsko sodišče zapiše tukaj notri, da so bili narejeni in vsebujejo oceno za primer epidemije gripe. Mi pa, mislim, da še vedno se vsi zavedamo, da to ni gripa, čeprav se je govorilo na začetku v marcu 2020, da je to malo bolj resna gripa, ampak da je to vendarle virus, ki ga ves svet ni dovolj dobro poznal in ga še vedno ne poznamo, ker tako hitro mutira. Seveda so pa določeni kriteriji poznani, kako nastopi in kakšni so zapleti. Na strani 42 državni načrt zaščite in reševanja ob pojavu epidemije nalezljive bolezni govori sledeče, citiram: »Državni načrt za nalezljive bolezni 2016, ki ga je izdelal Urad Republike Slovenije za zaščito in reševanje v sodelovanju z Ministrstvom za zdravje in NIJZ ter drugimi ministrstvi in vladnimi službami, je veljal do 23. 7. 2020, ko je vlada sprejela nov državni načrt za nalezljive bolezni, ki je nadomestil prejšnjega. Ugotovili smo, da sta oba državna načrta pripravljena za več vrst nalezljivih bolezni, pri čemer se noben od načrtov ne osredotoča na ukrepe, ki bi bili specifični za posamezne vrste nalezljivih bolezni.« To govori točno to, da je težko predvideti, kaj se bo v prihodnje z mutacijo virusa dogajalo. Imamo tudi priporočila, ki ste jih mogoče premalo omenjali ali pa jih do sedaj vsaj v stališčih nisem slišala. Priporočila Vladi Republike Slovenije so nekako razdeljena na štiri enote. So priporočila Vladi Republike Slovenije, potem so priporočila Ministrstvu za zdravje, Ministrstvu za gospodarski razvoj in tehnologijo ter Zavodu Republike Slovenije za blagovne rezerve. Praktično na treh straneh so priporočila in sem res pričakovala, da se bomo pogovarjali o teh priporočilih. Eno pomembnih priporočil Vladi Republike Slovenije je, da naj prouči, kako bo v novem nacionalnem programu določila izhodišča za obvladovanje nalezljivih bolezni pri ljudeh, ter da v sodelovanju z Ministrstvom za gospodarski razvoj in tehnologijo, Morsom in Ministrstvom za zdravje prouči, ali naj se potrebe po blagu, se pravi opremi, ki ga deležniki v izrednih okoliščinah nujno in nemudoma potrebujejo, načrtujejo v posebnem dokumentu in ne v petletnem programu blagovnih rezerv, pri tem naj prouči tudi, kateri deležnik naj bo zadolžen za vodenje take evidence v skladu z rezultati analize, naj pristopi k ustreznemu ukrepu, če presodi, da je to potrebno. In so še ostali deležniki in priporočila navedeni. Zdi se mi, da vedno, ko slišimo o priporočilih, jih vsak vzame z dovoljšno mero zavedanja, da so priporočila narejena zato, da se odpravijo morebitne napake ob naslednjem pojavu kakršnekoli epidemije. Ministrstvu za zdravje priporočajo, naj prouči, ali bi bilo od posameznih relevantnih uporabnikov opreme v okviru zdravstvenega resorja smiselno sistemsko zahtevati zagotavljanje strateških zalog zaščite in medicinske opreme ter vodenje evidenc in sporočanje podatkov o strateških zalogah te opreme, ter naj v skladu z rezultati analize pristopi k ukrepanju, če bo potrebno. Se pravi, da so dali priporočila, da je potrebno pogledati, kaj bi bilo smotrno oziroma na kakšen način bi bilo bolj smotrno zagotavljati strateške zaloge zaščitne opreme. Tudi ministrstvu za gospodarski razvoj in tehnologijo priporočajo, da določi pogoje oziroma kriterije, na podlagi katerih minister, pristojen za preskrbo, odloča o podaji soglasij k izbiri proizvajalcev oziroma pridelovalcev in trgovcev. Se pravi priporočila. In še ostala so, jaz sem jih zdaj samo nekaj naštela. Verjamem, da bo o teh priporočilih današnja razprava tudi v prihodnje tekla, kar se mi zdi, da je tudi smisel Računskega sodišča. Smisel poročila Računskega sodišča je ravno v priporočilih, kaj priporoča, da Vlada opravi oziroma da odpravi morebitne težave na posameznem področju, kjer so bila ozka grla v tokratni zadevi. Zavod Republike Slovenije za blagovne rezerve je v času epidemije doletelo: prvič, okužbe; drugič, premalo ljudi. In mogoče tudi še niso imeli izkušenj, tako kot marsikdo izmed nas, kako delati in postopati v kriznih razmerah. Zelo malo je verjetno med nami ali pa v Sloveniji ljudi, ki so krizni menedžerji, ki so izkušeni, imajo izkušnje, so usposobljeni, imajo znanja, pristope in poznajo orodja, kako postopati v kriznih situacijah, s katerimi smo se srečali. Zato je Zavodu Republike Slovenije recimo prvo priporočilo, ki ga imamo v tem poročilu, da sprejme notranje akte, ki podrobneje določajo postopke javnega naročanja pri izvajanju postopkov urgentnih nabav blaga osnovne preskrbe. Se pravi, da morajo vzpostaviti sistem, s katerim bo zagotovljeno naročeno blago izključno na podlagi upoštevanja podatkov o obstoječih zalogah opreme v državnih rezervah in pri uporabnikih, in na podlagi ocen potreb po blagu vzpostaviti sistem, s katerim bo zagotovljeno naročanje blaga izključno na podlagi predhodno potrjenih potrebnih karakteristik blaga, poskrbeti za uveljavitev postopkovnika, ki bo natančno določil, kdo in na kakšen način naj v primeru izvajanja nabav v izrednih okoliščinah stalno preverja izpolnjenost kumulativno določenih pogojev za uporabo postopka javnega naročanja, in seveda še ostala priporočila. Se pravi, da je Računsko sodišče tudi glede tega, da je treba sprejeti notranje akte, spoznalo v tem priporočilu, da so bile ravno blagovne rezerve tisto ozko grlo, ki je dejansko povzročilo – seveda, če je nekje ozko grlo – da nekega pretoka ni, ali pa rečemo, da so začele, žal, na nek način domine padati. Na tem področju lahko rečemo tudi – pa se verjetno ne boste strinjali z mano – hvala vsem tistim, ki so bili pripravljeni in so delali, da so zagotovili v določenem, kratkem času dovoljšnje število potrebne zaščitne opreme tako za domove starejših občanov kot za bolnice, kot za vse ostale ljudi, da smo lahko dobili maske. O tem, kar sem danes poslušala, predvsem predlagatelja Pavšiča, moram reči, da se ves čas vrtite v enem in istem krogu, da ste ostali še vedno eno leto nazaj in še vedno pogrevate določene zadeve od takrat. Res sem pričakovala intenziven povzetek poročila Računskega sodišča, pa o tem ni bilo v nobenem stališču oziroma predstavitvi veliko povedanega. Razen, še enkrat poudarjam, kolega je citiral, mislim, da s strani 18, če se ne motim, po tem, kar sem zasledila. Ampak poglejte, jaz sem tudi zdajle dobila tale izpisek [[pokaže predmet]] iz Dnevnika, kako so najeli svetovalca po priporočilu. Se pravi, enake vatle za vse, nikogar nismo takrat nabijali na križ. In ja, motiti se, pravijo, je človeško. Slišala sem, bom rekla s svoje leve, pozive, kristjani morate obžalovati – ja, res je – in tudi trdni sklep sprejeti, pa še kaj. Pa vendarle, če bi vsi vsaj malo imeli spoštovanja drug do drugega, bi tudi naš jezik ali retorika bila drugačna. Želim si, da bi vendarle spoštovali drug drugega in tudi zadeve, ko pridejo tako, kot je danes to priporočilo, objektivno prikazali. To so moje želje. Hvala.
Hvala lepa. Besedo ima mag. Dušan Verbič, za njim pa bo razpravljala mag. Alenka Bratušek. Izvolite.
Hvala lepa za besedo, podpredsednik. Vsem skupaj prav lep pozdrav! Sam bom začel z delnim insertom iz tega poročila, in sicer sledi naslednje: »Računsko sodišče je Vladi, Ministrstvu za zdravje, MGRT in Zavodu podalo vrsto priporočil za izboljšanje podlag, na katerih naj bo v primeru izrednih okoliščin vzpostavljen učinkovit sistem ugotavljanja zalog blaga, se pravi opreme, ocenjevanja potreb po blagu, opremi ter postopek sprožitve in izvajanja nabav blaga, ki ga je treba nemudoma razdeliti uporabnikom.« Mislim, da te ugotovitve Računskega sodišča preprosto ni v ničemer izpodbijati, je pravilna ugotovitev, vendar se je treba soočiti z neko zelo kruto realnostjo. Ta ugotovitev Računskega sodišča samo ugotavlja tisto, s čimer so vlade Republike Slovenije od leta 2017 do marca 2020 bile seznanjene – da Republika Slovenija ni pripravljena na izredne razmere ob nastopu epidemije. Žal v razpravah to preprosto sploh ni izpostavljeno, je pa neizbežno dejstvo. Če grem na samo revizijsko poročilo, učinkovitost nabav zaščitne opreme in podobno, ker je seveda politična razprava. Računsko sodišče na svoji uvodni, začetni strani zapiše naslednje: »Poslanstvo Računskega sodišča.« In sicer: »Računsko sodišče pravočasno in objektivno obvešča javnost o pomembnih razkritjih poslovanja državnih organov in drugih uporabnikov javnih sredstev.« Absolutno to v celoti drži in tudi sam močno to podpiram. Vendar v napisanem poslanstvu ni nobenega elementa, da bi lahko govoril, če govorim v svojem imenu, o tako imenovani politični agendi, kot se je zgodila pred konkretno objavo tega poročila. Poslanstvo Računskega sodišča ne bi smelo biti orodje za politično obračunavanje, še posebno, če sam postopek v tem konkretnem primeru še ni zaključen. V nadaljevanju bom temu prav gotovo namenil še nekaj besed. Zato nas predstavnike zakonodajne veje oblasti še toliko bolj zavezuje tako imenovana objektivnost, na katero se je sklicevalo Računsko sodišče. Ali v tem primeru lahko sploh govorimo o tako imenovani pravi objektivnosti tega sodišča, če postopek, kot sem že omenil, revizije nabave zaščitne in medicinske opreme sploh še ni zaključen? Kajti še vedno smo v odprtem času glede odzivnega poročila in lahko rečem, da je možno, da se v tem odprtem devetdesetdnevnem roku določene ugotovitve, ki jim ne nasprotujem, so legitimne, spremenijo. Zanimivo v zvezi s tem – prav je, da tudi ob tej priložnosti kar citiram novinarski zapis, in citiral bom dva. In sicer novinar ali novinarji zapišejo naslednje: »Ne pomnimo, da bi kateri od predsednikov sodišča zaupno poročilo v funkciji političnih potreb javno komentiral.« Nadalje drugi: »Ne pomnimo niti, da bi v fazi nastajanja revizijskega poročila kateri predsednik sodišča javno govoril o pogodbah, katerih okoliščine so takšne, da bi lahko bili zaznani sumi storitve kaznivih dejanj. Kazenskih ovadb pa sodišče ob tem na sodišče ni podalo.« Iz tega si dovolim narediti nek zaključek, in sicer da je Računsko sodišče od svojega nastanka pred dobrim četrtstoletjem s svojo držo gradilo svoj veliki ugled, je pa ta ugled predsednik Računskega sodišča grobo zlorabil v politični interes sedanje opozicije KUL. Če sem mogoče še malce bolj konkreten, kar se samega revizijskega poročila tiče. Ne bom se spuščal v te stotine ali več sto strani konkretnih ugotovitev. Mene bolj zanima tako imenovani zaključni del revizijskega poročila, in sicer poglavje pet. Kot sem že omenil, 90 dni od prejetja. Če vzamem datum 17. marec 2021, ko je datirano to revizijsko poročilo, se ta rok izteče šele 17. junija 2021. Kot rečeno, še enkrat poudarjam, govorim o predložitvi odzivnega poročila s strani Vlade Republike Slovenije in Zavoda za blagovne rezerve. Dejstvo je, da se glede zapisanih ugotovitev, vezanih na učinkovitost nabave zaščitne in medicinske opreme pri obvladovanju širjenja virusa covid, preprosto velikokrat zavestno ali nezavedno izpuščajo besede »izredne razmere« in »že nekaj let prej nepripravljenost Republike Slovenije na epidemije«. Zato mi je v tem primeru na mestu vprašanje, zakaj tako hitenje in alarmantno predstavljanje neučinkovitega sistema nabave zaščitne in medicinske opreme, kot rečeno, v času epidemije. Razumem pa, da je to dejansko nek politični obračun podpisnikov današnje seje s sedanjo vlado. Popolnoma legitimno. Vendar sem na stališču, da je podpisnikom današnje seje malo mar za objektivno in realno stanje, v katerem se je znašla Republika Slovenija v letu 2020, govorim o začetku leta, glede samega covida. Kot že nekajkrat omenjeno, okoliščine izrednih razmer, tukaj bom poudaril, izrednih razmer ne samo v Republiki Sloveniji, predvsem tudi na svetovnem trgu, glede povpraševanja, ponudbe in dobave zaščitne opreme, to je še kako povezano z zaščito ljudi, prebivalcev Republike Slovenije. Neizbežno in neizpodbitno dejstvo pa je, da je takratni predsednik Vlade v začetku leta 2020 odstopil, pustil za sabo popolno nepripravljenost Republike Slovenije na covid-19 in to preprosto prepustil drugim. To je tista druga plat, ko se že pogovarjamo o političnih razpravah, zakaj je to tako in drugače. Kar se tiče zaključka poročila Računskega sodišča z dne 17. 3. 2021. V poglavju šest so priporočila. Kaj ta vsebujejo? V šestih točkah se Vladi Republike Slovenije priporoča zgolj in samo, da prouči aktivnosti in ukrepe, da bi Republika Slovenija bila predhodno pripravljena na izredne razmere ob nastopu tako imenovanih epidemij, kot sem tudi že uvodoma omenil. O predlaganih kakršnihkoli drugih ukrepih zoper osebe, ki so bile nosilci aktivnosti, o čemer je toliko govora v teh političnih razpravah, pa Računsko sodišče preprosto ni nič spregovorilo. Zato ne morem mimo ugotovitve, da je minister za gospodarstvo očitno glavni talec očitkov glede neučinkovite nabave. Jasno, v ta namen je ustanovljena tudi parlamentarna preiskovalna komisija. Vendar je v zapisanem priporočilu Računskega sodišča, ki je namenjeno tudi ministrstvu za gospodarstvo, temu namenjena zgolj ena točka. Kar pomeni, da, spoštovani predlagatelji, ki ste v teh političnih razpravah želeli degradirati ministra Počivalška, ravno zaradi priporočila Računskega sodišča močno zvodeni vaša politična namera oziroma agenda. Prav gotovo pa vas napotuje predvsem na osebe, to se pravi Ministrstvo za zdravje in Zavod za blagovne rezerve. Za konec samo še to, kar je bilo v razpravi velikokrat omenjeno – da je vsaj v izrednih razmerah, ki so se pojavile takrat, govorimo o začetku 2020, reševanje življenj izključno v pristojnosti zdravnikov. Nesporno. Ne želi pa se izpostavljati, da so ti isti zdravniki opozarjali, da nimajo niti zase zaščitnih sredstev, kaj šele za svoje zdravstveno osebje. In kako bi potem oni oziroma kako so lahko oni reševali življenje drugih, če tudi sami niso imeli možnosti zaščitnih sredstev? Tukaj je treba za to objektivnostjo tudi v politični razpravi imeti neko dozo razumevanja. Strinjam pa se, da bi kakšne zadeve morda lahko bile tudi optimalnejše, ampak glede na stanje, kakršno se je pojavilo v Republiki Sloveniji, je to pač odraz tega. Zato ni krivda in ni krivica in ni korektno, da se spravi zgolj na eno osebo. Hvala lepa.
Hvala lepa. Besedo ima mag. Alenka Bratušek, za njo pa bo dobil besedo Franc Rosec. Izvolite.
Najlepša hvala. Lep pozdrav vsem, tistim, kolikor nas je danes tukaj! Danes govorimo o nabavi opreme, medicinske opreme in zaščitnih sredstev oziroma govorimo o ugotovitvah Računskega sodišča. Dejstvo je, da v tem dokumentu, v tem poročilu piše, da Ministrstvo za gospodarski razvoj in tehnologijo, Ministrstvo za obrambo, Ministrstvo za zdravje in seveda Zavod za blagovne rezerve pri nabavah niso bili učinkoviti. To je ugotovitev Računskega sodišča. Kaj pomeni, da niso bili učinkoviti? Jaz domnevam, da bi lahko to opremo kupovali ceneje, bolj učinkovito, z manj javnega denarja. Kaj je bilo nezakonitega v teh poslih, ugotavljata policija in tožilstvo, in jaz upam, da bosta to stvar pripeljala do točke, ko bomo to lahko ugotovili. Se strinjam, bile so izredne razmere in Slovenija na te izredne razmere ni bila pripravljena. Ampak treba je povedati, da na izredne razmere ni bil pripravljen pravzaprav cel svet. Tako da izgovarjati se na prejšnje vlade, kaj smo, česa nismo, kaj bi morali narediti pa bi bilo bolje – jaz sem prepričana, da ne bi bilo popolnoma nič drugače ne z zalogami zaščitne opreme ne z medicinsko opremo, če bi ta ista vlada že takrat vodila državo, ker je dejstvo, da na izbruh tega virusa cel svet ni bil pripravljen. Se mi pa postavlja kar nekaj vprašanj. Vsak dan gledamo semaforje po televiziji, in kot jaz razumem, je 200 intenzivnih postelj neka magična meja, ki je naj ne bi presegli, če želimo zagotoviti zdravje vsem. Zakaj, zakaj za vraga smo potem šli nabavljat 400 in več ventilatorjev? Zakaj, če imamo mejo 200? Potem imamo recimo mejo 400 pa lahko zrihtamo, da bo 400 ljudi oskrbljenih. Ker zdaj na preiskovalkah, ki so bile že omenjene, poslušamo, koliko so še bolnice same nabavljale teh ventilatorjev – ko rečem 400 in več, je samo to, kar je šlo prek Zavoda za blagovne rezerve, se pravi, bolnišnice so tudi same – me zanima in bi bila zelo vesela, če bi dobila odgovor, koliko imamo v tem trenutku teh tako imenovanih ventilatorjev v naši državi. Res mi naj nekdo pove, zakaj smo jih kupili 400, intenzivnih postelj, kjer naj bi se potrebovali ti ventilatorji, je pa na voljo 200. O maskah ne bom zgubljala besed, ker je bilo o tem povedanega ogromno. Ampak, spoštovane kolegice in kolegi iz koalicije, dejstvo je, da ste ta boj z epidemijo zavozili. To je dejstvo. Napak, ki so bile narejene, se na žalost ne bo dalo nikoli več popraviti. Največ, praktično največ, med prvimi tremi na svetu po umrlih zaradi covida smo. Imeli smo najdlje zaprte šole. Kaj smo s tem naredili našim otrokom? Se kdaj vprašate? O policijski uri, ki je zdaj ukinjena, ugotovimo po 174 ali 173 dneh, da to sploh ni bil predlog stroke, da ste si to pač zaželeli, da je mogoče presija na ljudi še malo večja. Da ne govorim o raziskavi, ki naj bi dokazala, da maske na prostem sploh niso potrebne. Mi pa maske danes gor, jutri dol, pojutrišnjem spet gor pa tako naprej. To ljudi dela nesigurne, to ljudi na nek način spravlja v to, da potem tudi tistih ukrepov, ki so potrebni, in mi jih vedno zagovarjamo in prosimo, da jih upoštevajo, pač ne upoštevajo. Sprejemali ste ukrepe brez podlage v stroki. Kar nekaj takšnih je bilo in nabava opreme je pri tej zavoženi poti na žalost samo prva v nizu. V petek bomo imeli odbor za zdravstvo, kjer se bomo pogovarjali o nabavi oziroma bolje rečeno o nenabavi cepiv. Tudi tukaj bo treba dati odgovor, kdo se je odločil, zakaj se je odločil, kakšni argumenti so bili. Skratka, to so stvari, ki ljudi zanimajo. Ampak veste, kaj je pa ob vsem tem zame, ko gledam to, najbolj žalostno? Da kadarkoli Slovenijo vodi ali je največja vladna stranka SDS, pusti za sabo pogorišče. Kadarkoli. Bom izpustila tisto prvo, ko niste čisto vodili pa ste orožarsko afero sproducirali, ampak v drugi vladi je bila Patria in je bila izkopana bančna luknja. Nekaj let smo potrebovali, da smo Slovenijo spravili nazaj na zeleno vejo. Kako se je končala Patria, tudi cela Slovenija dobro ve. V drugi vladi, ki je bila na srečo kratkega veka, ste se lotili ideološkega zniževanja pravic vsepovprek. Prvič in na srečo zadnjič v zgodovini ste določenim upokojencem za 25 tisoč odstotkov znižali pokojnine, po mojem zato, ker pač niso barve, ki bi vam bila všeč. In na koncu, namesto da bi se ukvarjali s sanacijo države, ste začeli v našo državo klicati trojko. Ta, tretji mandat pa mislim, da bo legendaren po napakah, ki so bile narejene. Bistveno raje bi danes sedela tukaj in govorila, kako smo uspešno premagali boj z epidemijo, ampak ga nismo. Nismo drugega vala premagali uspešno, bili smo res najslabši v marsikateri kategoriji, in se bojim, po današnjih številkah, da tudi tretji val, v katerem smo, ne bo premagan tako uspešno, kot smo mogoče verjeli še včeraj. Zakaj? Zato ker je bil predlog stroke, da državo za 10 dni popolnoma, ampak popolnoma zapremo, mi smo pa naredili neko mešanico, kjer je, mislim da, po podatkih, ki so nam na voljo, 6 ali 8 % ljudi delalo od doma, vse ostalo se je delalo na delovnih mestih, zaprli smo, ne vem, 20 % trgovin, vse ostale so bile odprte. Kako naj potem ljudje vedo, da je stvar resna? Kako naj vedo, da je res treba stvari strogo upoštevati? Največji dosežek tega mandata je pa vaš javni dolg, zgodovinsko visok javni dolg. To pa kolegici, ki pravi, da moramo imeti iste vatle za vse: jaz se zelo strinjam in logično je, da država v takih situacijah intervenira in pomaga, absolutno, ampak leta 2013 smo bili po vaših besedah tik pred kolapsom, pa je javni dolg na Slovenca znašal nekaj več kot 12 tisoč evrov, danes je ta javni dolg 18 tisoč evrov, več kot 18 tisoč evrov. Policija bo opravila svoje delo, ampak če se ozrete malo v Evropo, bom rekla, vaša sestrska stranka v Nemčiji je znala narediti red pri tistih, ki so na zakonit način služili pri zaščitni opremi. Posebej poudarjam, zakonit način. Pa so znali povedati, da to ni prav, so znali povedati, da epidemija in boj z virusom ne smeta biti razlog in prostor za vojno dobičkarstvo kogarkoli v politiki. Tisti, ki je prebral to poročilo Računskega sodišča, lahko notri najde ogromno ogromno stvari. Če bi se ta vlada res ukvarjala z epidemijo, ne pa z uničevanjem STA, medijev, s sadnimi jogurti in podobno, bi v naši državi epidemijo lahko spravili v okvire, tako kot v drugih državah. Iskreno vam povem, da mi je žal, žal mi je, da vam je pri tem boju z epidemijo spodletelo. Prepričana sem, da vi, ker vam ljudje ne zaupajo več, tega boja z virusom na tak način ne boste mogli dobiti. Žal mi je, da bomo v petek spet sedeli tukaj in se pogovarjali o še eni katastrofalni stvari, nabavi oziroma nenabavi cepiv. Slabe stvari se na žalost v tej epidemiji pišejo ali pa zapisujejo, še enkrat na žalost, res same. Na tista vprašanja, ki sem jih postavila, pa mogoče vseeno, če lahko dobim odgovor. Še enkrat. Koliko v tem trenutku pravzaprav v naši državi imamo teh tako imenovanih ventilatorjev in kaj delate s tistimi, ki, ne vem, čakajo? Ker če ne funkcionirajo, si predstavljam, da bodo verjetno tako kot vsak drugi aparat šli. Zakaj in kdo se je odločil, da jih bomo nabavili toliko, kot jih bomo nabavili? Pa mogoče še ena stvar, na katero sem jo pozabila. Vlada se je odločila, da je to dala delati Zavodu za blagovne rezerve, ki ni imel ne kadra in ne referenc. Ministrstvo za obrambo, na primer, ima ogromno nabavno službo. Veste, kje so bili ljudje v času prvega vala, ljudje iz te službe? Na čakanju. Na čakanju. Namesto da bi jih koristno uporabili pri tako pomembni stvari, kot je bila, se strinjam, nabava ventilatorjev oziroma medicinske opreme in zaščitne opreme.
Hvala lepa. Besedo ima Franc Rosec, za njim pa bo razpravljal Jože Lenart. Izvolite.
Hvala za besedo, predsedujoči. Lep pozdrav vsem prisotnim! Moram priznati, da sem po tem, ko sem poslušal nekatere predhodnike pa nekatera stališča, malo v dvomih, ali imamo res vsi isto revizijsko poročilo ali imamo različne verzije. Namreč, govorimo spet o nekih različnih stvareh, potem, bom rekel, so bile določene diskusije oziroma razprave malo pod nivojem tega parlamenta. Mi si sami delamo slab ugled. Če nekoga tako nekulturno opišeš, se ne bo nivo parlamenta nič dvignil. Vsako razpravo, kadarkoli imamo neko sejo, začnemo z neko patrio. Pri tisti patrii je bil edini, ki je bil obsojen, tisti slikarček Jurček, pa tega nikoli ne omenite. Potem se omenja bančna luknja pa STA pa vse te zadeve, ampak tega, gospodje in gospe, v tem poročilu nikjer ni. Poročilo zajema celo leto 2020, iz stališča predlagatelja je bilo zaznati, da do 13. 3. virusa v Sloveniji ni bilo, vse je bilo idealno, se pravi tako, kot je v osmi skupini periodnega sistema, kjer imamo žlahtne pline. Vse je bilo idealno, ko nastopi mandat ta vlada, se pa vse podre, vse je narobe, nič več prav. Nekaj čudnega je, tri mesece delaš vse v redu, potem pride pa totalni nered, prej pa je vse idealno. Osebno, ko sem malo to poročilo pregledal, se mi pa pojavlja tudi kakšno vprašanje, tudi glede določenih razprav. Zakaj se je prejšnja vlada odločila pa je skladišče oziroma blagovne rezerve z zaščitno opremo izpraznila? Ne vem, vsako neko normalno podjetje ima skladišče, notri ima ovrednotene minimalne rezerve, potem ima neke rezerve, o katerih, ko pride do minimalnih rezerv, reče, gremo na tisto, je treba količino obnoviti, in pa neke maksimalne rezerve. Se pravi, da je neko optimalno gibanje skladišča, da se ne povzroča nekih dodatnih stroškov. Vsekakor pa moraš gledati stanje na trgu. Ko je prejšnja vlada izpraznila ta skladišča, je bil pa to en tak pomemben dejavnik – zakaj je nekdo rekel, popolnimo skladišča do konca leta 2020? Ali je mogoče bil malo bolj daljnoviden, da je vedel, da bodo težave nastopile na trgu, da ne bo možno opreme dobaviti? Ne vem, tu se je pojavilo vprašanje. 12. 3., poznamo datum, je prejšnja vlada razglasila epidemijo. Se pravi tik pred svojim odstopom. Dejstvo je, da so bila skladišča prazna in da smo mi zelo zelo odvisni od uvoza te zaščitne opreme. Namreč, cela Evropa je naredila – kaj? V iskanju poceni delovne sile so proizvodnjo selili na Kitajsko. Mi smo vse selili na Kitajsko, ker tam je pač poceni delovna sila in se bomo mi tu pač šli samo trgovino, ker najlažje je poceni kupiti in drago prodati. To je cela Evropa naredila. In kje je imela Evropa problem? Ugotovila je, ko so začeli skupaj zlagati, da nima lastne proizvodnje. Ja, super. Tudi mi je nimamo. In če nimaš lastne proizvodnje pa imaš skladišča prazna, ja potem je pa malo težko usklajevati neko ceno in izpogajati dobro ceno. Ampak to je bilo vse narejeno pred nastopom tega mandata te vlade. Normalno, vsi ekonomisti vedo, če je povpraševanje veliko in ponudba mala – kam gredo cene? Gor! Saj ima vsak, ki prodaja, rad, da ima ceno visoko, da čim več iztrži iz tega, iz teh zadev. Kaj je ta vlada ugotovila, ko je nastopila mandat? Ko je hotela imeti neko realno stanje, neki popis, kaj vse imamo, od tega in drugega do tretjega, se pravi, kaj imamo, kje imamo in koliko imamo, kljub temu našemu zelo zelo velikemu aparatu javne uprave tega podatka ni bilo moč dobiti. Se pravi, mi sploh nimamo nikjer, ni bilo neke evidence, da bi lahko rekli, količine teh artiklov je toliko, imamo jih tam, rok uporabnosti je toliko. Nobene evidence ni bilo. Tu pa se za mene pojavi eno ključno vprašanje: komu in zakaj je to v preteklosti ustrezalo?! Ta neorganiziranost in neučinkovitost, pa bi rekel konec koncev nered. Nekdo je v preteklosti ali namerno to izvajal ali so bili ljudje na teh kadrih nesposobni, ker je od tega nekdo imel korist ali pa se jim ni ljubilo delati. V javni upravi so včasih rekli, saj ne hodiš na šiht, da bi se utrudil, na šiht se pride spočit, oziroma v službo, da bom lepo povedal. Tudi pravilo naj bi včasih veljalo, da je boljše iti iz službe domov okaran kot pa utrujen. Mi ves čas plujemo po tej vodi. Če se za zaključek malo vprašam. Če smo mi mislili, da bo tak sistem, kot je bil, v kaotičnih razmerah, izrednih razmerah deloval, potem dejansko [[…]]Če ni deloval v rednih razmerah, če je bil nepregleden, tudi v nekih izrednih razmerah ne more biti. Upam, in to je moj povzetek, da bo ta vlada ta nered uredila in bomo točno v vsakem trenutku vedeli, koliko imamo kje česa, kdo je odgovoren za nabavo, da se to lepo vidi sistemsko. Ne pa da se je nekje v preteklosti izkoriščalo vse te zadeve. Saj poglejmo, bolj kot ne iste smernice so bile pri vseh teh nabavah medicinske opreme. Tudi tam ne veš, zakaj eden kupuje tu, zakaj eden kupuje tam, nimamo nekega enotnega sistema nabave, vsak kupuje, kakor mu paše, ker pač ima od tega neko korist. Ali kaj? Ne vem. O tem bi se morali pogovarjati, o teh stvareh. Ne pa, da se pogovarjamo o neki patrii in da so neke nesramne mikrodebate. To ni to. S tem ne bo nivo ugleda Državnega zbora nič zrastel, kvečjemu samo pada. Hvala.
Hvala lepa. Besedo ima Jože Lenart, pripravi pa naj se Nataša Sukič. Izvolite, imate besedo.
Hvala, predsedujoči. Spoštovani državni sekretar! Vesel bi bil, če bi danes bil tu minister, ki je predvsem za to odgovoren, ampak žal tega ni. Preden bom zaključil z Računskim sodiščem, bi želel nekaj pomembnih datumov odpreti za boljše razumevanje vsega, o čemer se danes pogovarjamo. Začel bom s 27. 1. 2020, odstop predsednika Vlade Marjana Šarca. Takrat, 27. januarja, se ni še ničesar vedelo. Nekateri trdite drugače, ampak to mi utemeljuje tudi vaša časovnica, ki jo imate na portalu oziroma ste jo takrat dali pa še vedno ni odstranjena, ki je zame in tudi za vse nas zelo nekorektna. Prvi datum, ki ga tu omenjate, je 31. 1., Italija razglasi izredne razmere. Potem drugi datum 22. 2., Italija odredi izolacijo 10 mest, in seveda se potem nadaljuje v prve najdene okužbe izven Italije, Avstrija 25. 2., Slovenija 4. 3., potem razglasitev epidemije WHO 11. 3., Slovenija 12. 3. in tudi Hrvaška dan prej in tako naprej. Dva konkretna datuma, ki pa sta ključna, da je bil prvi val uspešen, sta 6. 3. in 7. 3. To sta pa dva datuma, ki sta bila s strani vlade Marjana Šarca, kljub temu da je predsednik Vlade že odstopil, izvedena. In sicer prepoved obiskov domov za starejše, 6. 3. je takrat ministrica Klampferjeva to izvedla, in naslednji dan prepoved vseh obiskov v bolnišnicah. Ta sta bila ključna. Zakaj? Ker tudi ta vlada ves čas s temi ukrepi operira, zapiranje, zapiranje, zapiranje. In to je bil ključ do uspeha prvega vala, da ste lahko potem takoj po prevzemu Vlade, primopredaji 14. in naprej začeli s tem izvajanjem velikih količin nabave opreme. Tu je treba omeniti še konkretno nekaj, datum 25. februar. Takrat je bila že druga seja Odbora za zdravstvo v Državnem zboru, kjer smo se zelo konkretno pogovarjali o teh ukrepih. Povabljen je bil tudi njegova ekscelenca veleposlanik Italije. Zelo odkrito smo se pogovarjali. Bila je tudi državna sekretarka, žal tu ni bilo ministra, ampak je bila državna sekretarka Repar Bornšek, ki je potem celo prosila, da prej zapusti sejo, ker ima isti dan sestanek z vsemi direktorji bolnišnic, da so preverili stanje zaščitne opreme po bolnišnicah, vključno z ventilatorji. To so bili ključni dogovori. Tri dni so imeli potem časa, da to potrdijo z vsemi količinami po mailu, in še vedno bi si želel videti tiste informacije na Ministrstvu za zdravje, kar sem tudi vašemu predhodniku gospodu Cantaruttiju takrat rekel – naj to pridobi pa nam predstavi. Iz tega razloga jaz tudi vem, koliko je bilo ventilatorjev takrat na tisti datum, in to se je tudi pokazalo za resnično. LMŠ je na tem vztrajal in dokazal, da imamo prav. To je bilo pač zavajanje. Takšno nekorektno zavajanje ni lepo, in s to časovnico in kasneje za primerjavo zaščitne opreme, kjer ste en naš ventilator, ki je bil nabavljen, primerjali z vašimi ventilatorji, ki so danes seveda najdražji, ker so bili nepopolni in neuporabni. Da ne govorim, da niso bili pripravljeni niti dopolnjeni in nadgrajeni potem pred drugim valom. In to je tisti največji očitek, ki ga jaz dajem. Kljub tem velikim 100 milijonom porabljenih sredstev nismo bili pripravljeni na drugi val. To je tisti glavni očitek. Praksa pokaže svoje, vse ostalo mi niti ne da toliko tiste verodostojnosti kot pa to, da se praktično v ukrepih potem ni izvajalo. Vse ostalo – to se pravi Ministrstvo za zdravje, ker so bila takrat, v času naše vlade naročila še v pristojnosti bolnišnic – se je izvajalo in potem ste z vašim prevzemom po 14. vse to prenesli na blagovne rezerve pod okriljem MGRT pa še kakšnega ministrstva. Imam dokaze za to, tudi od prvih oseb, direktorjev bolnišnic in to je dokazano. V javnosti pa zavajamo pa poskušate še vedno diskreditirati vlado Marjana Šarca, ki je po vseh pravilih ravnala čisto podobno, kot vse ostale evropske države. Ne samo to, z zapiranjem domov za starejše in bolnišnic za obiske je ukrepala med prvimi v Evropi, če izvzamemo Italijo, med prvimi, ne pa med zadnjimi. Kar se pa tiče uradnega postopka za epidemijo, je pač bolj teoretično, važno je, kako se je ukrepalo, če smo praktični. Pogovarjajmo se praktično. Zato se sprašujem, zakaj – zato mi je žal, da ministra ni tukaj, da bi sam odgovoril – minister Počivalšek ni bil na sejah vlade v tistih zadnjih 14 dneh. To je tisto ključno, ker je on bil odgovoren za nabavo opreme, ki bi jo moral nadomestiti po 27. 2., ko je bila sproščena zalog. Zakaj ni on predlagal potem, da se mora ta oprema v čim krajšem možnem času dopolniti, ne pa do konca leta? To so tiste ključne zadeve. Zakaj pa potem imamo ministra? Minister je po tistem poslovniku, ki je bil zadnjič tudi na seji tu prebran, tisti, ki je dolžan Vladi poročati in predlagati ukrepe, da se potem sprejmejo. To so tiste ključne zadeve. Če pač izhajam iz podjetništva, kako se tam ravna, kako se dela, podobno bi se moralo tu. Tu pa politično potem zavajamo pa eden drugega tiščimo v blato. To ni korektno. Ministrstvo za zdravje je v tistem času delalo korektno, po najboljših močeh, bili smo ves čas na zvezi z Italijo in se je ukrepalo, kot se je takrat vedelo. Zato se sprašujem, kako pa je bilo možno, da so se takoj po prevzemu oblasti 14. začele tako na veliko potem nabavljati vse te količine materiala. Ja seveda zato, ker se je že Vlada v senci začela pripravljati na vse to. Glede na to poročilo Računskega sodišča razkriva vse ostalo. Seveda je to samo poročilo Računskega sodišča, predano je bilo policiji, naprej bo tudi sodišču, tožilstvu. Mislim, da mora tudi ta vlada imeti interes, da se ta zadeva zaključi, da dobi svoj epilog. Najboljše bi bilo za vse, seveda če bi bilo vse v najlepšem redu, ampak skoraj ne verjamem, da bi bilo to mogoče. Rekel bom pa samo to okrog Računskega sodišča. Ta vlada tega poročila nikakor noče sprejeti in potrditi. V nekem drugem obdobju prej je pa bil na tapeti KPK, ker pač tej stranki, ki je zdaj največja v vladajoči vladi, nekaj ni odgovarjalo in takrat KPK ni priznavala in je prisegala na to Računsko sodišče z istim predsednikom, ga je kovala v nebo, da delajo vse prav, in kontra drugim, da niso delali pravilno. Očitki Računskemu sodišču za pridobitno dejavnost – to ni bila plača, to je bila nagrada. Jaz pravim, Slovenija bi morala biti ponosna, da imamo dva človeka na vrhu Uefe [[…]]
Kolega, prosim, da se vrnete na vsebino poročila Računskega sodišča, ne na honorarje pri Fifi.
Ja, Računskega sodišča. Saj pa ja ne priznavate tega poročila. To ni bila plača, ampak je bila nagrada, in tako kot je za slovenske razmere to visoka nagrada, je tudi zelo visok prispevek v blagajno države Slovenije, Republike Slovenije. Ker so vse obdavčitve tu. Mislim, da si režemo vejo, na kateri sedimo, da potem takšne strokovnjake, ki znajo stopiti čez plot, dajemo v nič, jih hočemo onesposobiti. To je tisto, kar se mi zdi, da tudi v javnosti, navzven ne delamo pravilno in da nas čudno gledajo, kaj počnemo v Sloveniji oziroma ta vlada s strokovnjaki, ki hočejo pokazati nekaj več. Epilog vsega bo zaključen takrat, ko bodo tudi KPK, policija, tožilstvo in sodstvo opravili svoje na podlagi tega poročila Računskega sodišča. Takrat bomo rekli bobu bob in da zadevo zaključimo. Želim si pa, da v tem času čim več naredimo in da bo čim manj posledic za tretji val, v katerem smo. Hvala lepa.
Hvala lepa. Za besedo je zaprosil državni sekretar Simon Zajc. Izvolite, imate besedo.
Hvala za besedo. Mogoče na kratko odgovorim na vprašanja, na nekatera, ki so bila postavljena glede ministra Počivalška in njegove zadolžitve v prejšnji vladi za nabavo te opreme. Tukajle morate pa malo razločevati, kaj je bilo v prejšnji vladi pa kdaj je Zavod za blagovne rezerve postal tisti, ki je zadolžen za nabavo zaščitne in medicinske opreme v tej epidemiji. To je postal šele s sklepom zdajšnje vlade, v prejšnji vladi pa je bil zavod zadolžen samo za obnavljanje tistih zalog, ki so bile predvidene v petletnem načrtu, in ni bil zadolžen za to, kar pomeni, da je bila skrb za to, da bo zaščitne in potrebne medicinske opreme dovolj, na enem drugem resorju, ki ste ga pa vi vodili. To je pomembno vedeti. V tistem času – v svoji razpravi ste tudi omenjali, zakaj ni nabavil, če je bil za to zadolžen – sem zdaj povedal, da ni bil on zadolžen za to. Takrat je bil sprejet sklep na Vladi, da se obnovijo te zaloge v skladu s petletnim načrtom do konca leta, za ostalo pa je bilo pod prejšnjo vlado to bolj delo ali posameznih zavodov ali je Ministrstvo za zdravje to naročalo. Minister Počivalšek pa je v tem času v sodelovanju z ministrstvom za delo pripravil že prve zakonske podlage za to, ker se je pričakovalo, da bo na podlagi prihajajoče epidemije potrebno uvesti ukrep čakanja na delo, in to sta oba ministra takrat pripravila. Torej je skrbel za tisto področje, za katerega je bil zadolžen, za nabavo te opreme pa je postal zadolžen potem v zdajšnji vladi.
Hvala lepa. Replika, Jože Lenart. Izvolite.
Hvala za to pojasnilo, s katerim se seveda nikakor ne morem v celoti strinjati. Jasno sem povedal, da so sigurno bile bolnišnice takrat pristojne za to in naročila so tekla. Jaz imam konkretne podatke, da so tudi ventilatorji bili naročeni, ne bom zdaj o imenih govoril, ker je na vseh področjih kup nekega maščevanja. Ampak vsa tista naročila ste prenesli takoj 16. na blagovne rezerve. A to pa je možno? Zdaj se izgovarjati [[…]]Še enkrat, ministra, ki je bil dolžan, da bi ukrepal, 14 dni ni bilo na seji Vlade, in on bi moral za zaščitno opremo, medicinsko opremo ukrepati. Kdo pa potem naj, če ne oni? Zdravstvo je pa ukrepalo, 12 milijonov je bilo takrat namenjenih še v vladi Marjana Šarca bolnišnicam, da nabavljajo to opremo, in te nabave so bile izpeljane. Nobena država pa takrat ni šla v megalomansko, šele potem v drugi polovici marca, aprila so bile megalomanske nabave, prej pa se še ni vedelo, koliko se bo porabilo. Hvala.
Hvala lepa. Želite, gospod državni sekretar, še kaj pojasniti? [[Da.]] Izvolite, imate besedo.
Mislim, da se ne razumeva dobro. V istem stavku ste povedali, da so bili zavodi zadolženi za nabavo, hkrati ste pa očitali ministru Počivalšku, da ni hodil na dve zadnji seji, pa bi moral on to nabaviti, čeprav ni bil zadolžen za to. Ali razumete zdaj nelogičnost v svojem vprašanju?
Hvala lepa. Predlagam, da se vrnemo k vsebini poročila, da pustimo druge stvari ob strani in se morda ob kakšnih drugih priložnostih, ki bodo tem stvarem tematsko posvečene, tem posvetimo in o njih razpravljamo. Besedo ima Nataša Sukič, za njo bo dobil besedo mag. Branko Grims. Izvolite.
Hvala lepa, predsedujoči. Če pogledamo poročilo Računskega sodišča, je to jasno razkrilo, kar pravzaprav vemo že ves čas. Namreč, pri nabavi zaščitne opreme je vlada Janeza Janše ravnala netransparentno in neekonomično. Nabavo te prepotrebne opreme je v bistvu izkoristila za to, da je krepko nahranila svoje posrednike z dodeljevanjem debelih provizij. Jaz nisem dobro razumela prejšnjega dialoga, ko je sekretar Zajc pojasnjeval, ampak meni se zdi vrhunec absurda, da je ena vaših argumentacij izgovarjanje na prazna skladišča blagovnih rezerv. Minister Počivalšek, ki je bil pristojen za to, da morajo biti te popolnjene, je danes minister Počivalšek, ki preganja ministra Počivalška iz prejšnje vlade. To je nekaj neverjetnega, meni se zdi to predvsem zelo arogantno in pravzaprav norčevanje ne samo iz opozicije, to itak, ampak predvsem iz državljank in državljanov. Kakšne so to zgodbice in pravljice, ki jih tukaj pripovedujete? Naj izpostavim tiste bistvene, ključne obremenilne ugotovitve Računskega sodišča. Tu bi jaz želela jasne odgovore, spoštovani sekretar, če že ministra nimamo tukaj. Recimo, kupovala se je oprema brez ustreznih certifikatov. Smo slišali, kajne? Brez ustreznih certifikatov. Sklepalo se je pogodbe pod manj ugodnimi pogoji, kot so bili zavedeni v ponudbah. Pogodbe so se podpisovale brez ponudb. Opremo se je najprej prevzemalo in šele nato podpisovalo pogodbe. No, in zdaj vi meni, prosim lepo, definirajte ta dejanja. Kako bi vi recimo definirali oziroma opredelili ta ista dejanja, če bi jih imela na vesti Šarčeva ali katerakoli druga vlada, ki ni vaša vlada? Res želim, spoštovani sekretar, odgovor na vprašanje, da mi pojasnite te štiri alineje. Jaz vam povem, kako bi vsaj poslanke in poslanci iz vladajoče koalicije. Vpili bi: korupcija, klientelizem in tako naprej. In vam povem, ne bi se zmotili, če bi to vpili v takem primeru, ker ne gre zgolj za tu in tam male napake v tistem kaosu in tistem udaru epidemije, ki je res huda stvar. Vsi se lahko strinjamo, da vam ni bilo lahko s tem se spopasti, ampak ne govorimo o nekih malih napakicah. Govorimo o teh stvareh, ki jih je zaznalo Računsko sodišče, in govorimo tudi o tem, da ste pravzaprav namenoma ustvarili nek kaos. Takoj po vzpostavitvi medresorske vladne skupine, ki naj bi pomagala pri nabavah, ste vi namenoma ustvarjali kaos. Zakaj? Zato da zadeve ne bi bile dovolj pregledne, dovolj transparentne. Miha je danes lepo povedal že v uvodnem stališču – da se lahko ribari v kalnem, je potrebno najprej skaliti korito. To se je pravzaprav zgodilo, spoštovane in spoštovani, kaos je bil ustvarjen namerno in zavestno, zato da so se potem lahko delile te provizije raznim prijateljskim omrežjem. Celo najožji sorodniki so bili v nekaj primerih vpleteni v te zgodbe, na žalost, celo od same Urške Bačovnik pa do mame ministra Tonina. Celo taki ljudje so se znašli v tej zgodbi. To je problem. Vam se mogoče ne zdi, ampak v bistvu je to problem. Vi, vlada in vladajoča koalicija, seveda prav tako dobro kot jaz veste, da pravzaprav vsi vidimo, kaj je pri tej zadevi narobe. Ampak kaj vas skrbi? Vas skrbi, kako zadevo potlačiti in se zavarovati pred sodnim pregonom. In kako to najlažje narediš? Tako, da izvedeš udar na policijo in da pritiskaš na sodstvo. In to ves čas gledamo. Ves ta vaš mandat gledamo neverjetne čistke, kadrovske čistke, obglavljanja v sami policiji. Recimo prvega kriminalista ste nemudoma zamenjali in na to mesto postavili – koga? Človeka, ki ima hipoteko spolnega nadlegovanja in ki je specialist za prisluškovanje in druge posebne metode [[…]]
Kolegica, prosim, da se vrnete k poročilu.
Skratka, človek s kriminalnim dosjejem postane prvi kriminalist v državi [[…]]
Kolegica, še enkrat vas opozarjam, prosim, da govorite o poročilu.
Zakaj? Zato, da se prepreči preiskovanje, preiskovanje nabave zaščitne in medicinske opreme med drugim, in da se prepreči še kaj drugega. Recimo na NPU vemo, kaj je vaš problem – da se tudi določene druge preiskave še iz preteklosti preprečijo, recimo povezave z Orbanom, Madžarsko in tako naprej [[…]]
Kolegica, izrekam vam opomin. Prosim, da govorite o poročilu.
Skratka, gre za skrbno izdelano tehnologijo udara na policijo in na sodstvo in to je tista famozna globoka država, o kateri se ves čas pridušate prav v stranki SDS. To je tisto, kar to poročilo med drugim naplavlja na svetlo. To je v resnici ta globoka država, spoštovani. Zato seveda ne čudi niti montirana preiskava predsednika Računskega sodišča, ki je seveda najbolj odgovorna oseba za pričujoče poročilo, ki ga imamo danes pred sabo, poročilo, ki bi ga vi najraje izbrisali. Kajti kot rečeno, poleg tehnologije, kako svojim prijateljem deliti javni denar, razkriva in problematizira tudi, da je bila v nabavo vključena, kot rečeno, kopica posameznikov, od prijateljev in sorodnikov do številnih drugih, ki v tem postopku v resnici niso imeli kaj iskati. In seveda vsi pravijo, da so želeli le pomagati. Ne bom rekla, da niso želeli tudi pomagati, da ne boste rekli, ne vem, da samo nekaj insinuiram pa da sem zlobna pa ne vem, kaj vse, ampak dajmo se mi vprašati, kdo pa naj bi pomagal s 16,6 milijona provizije oziroma 143-odstotno maržo, kot jo je denimo računal Toninov Acron. Kdo? To je res, no. Ali pa recimo MD GLOBAL Logistics, ki je dobil desetkratnik svojega letnega prometa, čeprav je lastnik te firme Fursov dolžnik. Ampak taki ljudje so dobivali posle. Tisti, ki so našemu Fursu dolgovali, so dobivali posle. Da ne omenjam [[…]]
Kolegica, izrekam vam drugi opomin. Naslednjič, če boste kršili, vam bom odvzel besedo.
To je vse stvar tega poročila. Da ne omenjam razvpitega posla Geneplaneta in ventilatorjev. Ker mnenje stroke Počivalšku ni bilo všeč, je zahteval drugo mnenje. In ker mu drugo mnenje ni bilo všeč, je tudi drugo mnenje malo prikrojil. Samo zato, da je lahko Geneplanet posel dobil, ne glede na to, ali je bila ta oprema uporabna ali ne. Treba je bilo iti z glavo skozi zid in poriniti, dobesedno, ta posel. Kar je najhuje, so laži v zvezi z neposredno nabavo in logistiko, kljub temu da so bile ponudbe, in to konkretne ponudbe – ampak zakaj? Zato ker pri neposredni nabavi seveda ni provizij. Tam ne moreš prijateljčkom dati provizije. In tu je Počivalšek, to smo vsi videli, nesramno zavajal in lagal, da nam neposredne nabave preprečuje veljavna zakonodaja. Kaj je to drugega kot laž, tako debela, da bolj debela ne more biti? To seveda ni res in lep primer je ponudba Slovenske akademije znanosti in umetnosti, s katero bi država Slovenija prihranila 41,7 milijona evrov. Dobro ste slišali, 41,7 milijona evrov. Da ne omenjam tiste zadeve z Aleksandrom Čeferinom, ko je posredoval pri Jacku Maju, ampak je bil odbit samo zato, ker pač dobavitelji, tisti, ki ste jih imeli, ne bi služili, če bi se to udejanjilo. Pojasnite mi, mogoče se motim pa mi prosim pojasnite, kaj je to. V teh stvareh, spoštovani, se skriva točno korupcija. To je tisto, o čemer govorimo. Posel dobijo ljudje iz prijateljskih omrežij, zanj so poplačani s provizijami, neposrednih nabav se ne gremo, zato ker tam ni provizij, in to je to, kar je pri tej zgodbi v resnici narobe. To je tisto, če hočete, neekonomično oziroma neučinkovita poraba proračunskega denarja, da se izrazim v pravilni terminologiji. Zdaj se bom tukaj ustavila. Vidim, da je medtem sekretar lepo šel ven, čeprav sem mu postavila štiri konkretna vprašanja, naj mi odgovori na te štiri alineje, ki so zavedene v poročilu Računskega sodišča. Te odgovore zahtevam, pa tudi če pozneje, ko se bo vrnil. Hvala lepa.
Hvala lepa. Predlagam, da se tudi vsi naslednji razpravljavci koncentrirate na vsebino poročila, ne na stvari, ki neposredno s poročilom Računskega sodišča nimajo popolnoma nobene povezave. Upam, da smo sposobni iz teh 250 strani izluščiti poanto, vsebino, argumentirati s podatki in zadevami, ki so v poročilu, in da ni potrebno zraven dodajati nobenega balasta. Postopkovno, Violeta Tomić. Izvolite, imate besedo.
Spoštovani predsedujoči, spet se ponavlja praksa, kot vedno, kadar vi vodite ta državni zbor, in sicer, da delate cenzuro nad poslanci in njihovimi razpravami, kar se mi zdi popolnoma nedopustno. Moj proceduralni predlog je, da ali se držite poslovnika, ne komentirate naših razprav in korektno vodite sejo ali prepustite vodenje nekomu, ki bo to zmogel delati objektivno. Hvala.
Hvala lepa. Kolegica, če poznate poslovnik – upam, da ga, da ste ga prebrali – tam točno piše v 75. členu, da se lahko govori samo o gradivu, ki je na dnevnem redu. Ne o Fifi, ne o javnem dolgu in ničemer drugem. Tega materiala danes ni na seji. Ko bo, bomo tudi o tem razpravljali. Besedo ima mag. Branko Grims.
Hvala za besedo. Vsem prav lep pozdrav! Ravnokar je bilo rečeno, da so vsi dogodki, ki jih opisuje in ki jih zajema poročilo, plod načrtno ustvarjenega kaosa. V tem prvem stavku bi se s predhodno razpravljavko celo strinjal. Ampak kdo je povzročil ta kaos in zakaj je prišlo do okoliščin, o katerih poročilo govori? Najprej je potapljajočo se Šarčevo ladjo zapustila Levica. Kdo prvi zapusti potapljajočo se ladjo, se ve. To je potem povzročilo skupaj z odstopom gospoda Marjana Šarca okoliščine, o katerih danes govorimo. Te okoliščine so bile za tisti čas v bistvu zelo srhljive. Imeli smo popolnoma prazna skladišča, ker prejšnja vlada ni naredila ampak nič. Pa ne govoriti, da ni vedela, kaj prihaja. Januarja, februarja se je že zelo dobro vedelo, kaj prihaja. Naredila ni popolnoma nič. Celo več, edini milijon pa četrt medicinskih mask, ki so bile še na zalogi v Sloveniji, je dovolila izvoziti, in celo omogočila to, na Kitajsko kot neko pomoč. In potem ko se je znašlo v situaciji, ko ni bilo ničesar v skladiščih, ko je bilo vse prazno, so lepo spakirali, vrgli puško v koruzo ali skočili v prazen bazen, kot se temu reče, in odšli. Danes z vsemi razpravami tukaj dokazujejo tisti, ki so to povzročili, samo to, da so popolnoma brez odgovornosti, brez vesti, brez etike in brez morale. Če bi imeli najmanjšo odgovornost, bi jo prevzeli, za okoliščine, v katerih so pustili Slovenijo in o katerih govori to poročilo, in bi odšli iz tega parlamenta že zdavnaj in iz politike. Kar bi bil tisti minimum politične higiene, ki bi ga človek pravzaprav pričakoval. Danes pa točno tisti, ki so ta kaos povzročili, razpredajo o odgovornosti. Saj ne veš, ali bi se smejal ali bi se jokal. To je humoreska tega tedna. O čem teče beseda? O kaosu, ki je iz tega izviral, iz ravnanja prejšnje vlade, povzročen s strani takratnih sestavnih delov, tistih, ki so povzročili to krizo, na čelu z Levico, ki je prva odšla, in potem Šarcem in vsemi ostalimi. Tisti so odgovorni za to, da se je potem poskušalo rešiti, kar se rešiti da. To je v resnici obdobje, o katerem govori to poročilo. Brez tega tega poročila sploh ni mogoče realno ocenjevati niti ga ni mogoče razumeti. Takrat se je ravnalo v vseh drugih državah že bistveno drugače, takrat so velike države, Francija, Nemčija in tako naprej, že onemogočale transport celo preko svojega ozemlja za medicinsko opremo, tudi za zaščitno opremo, in nekatere celo zaplenile pošiljke, ki so bile prišle na njihovo ozemlje. To so okoliščine, v katerih je morala ukrepati takoj, ni imela dneva počitka, nova slovenska vlada. In na to se pozablja. O tej odgovornosti bi najprej morali govoriti, če že govorimo o odgovornosti. In potem je pač vsak poskušal pomagati po najboljših močeh, ampak v teh okoliščinah je bilo to ekstremno težko. Ker kaj je bilo? Vsakdo, ki je imel dostop do teh sredstev, je seveda imeli problem, da so vsi, ki so ta sredstva izdelovali, navili cene, če so bile stvari sploh dostopne kjerkoli na kakršenkoli način. In potem se s tem podatkom manipulira. Recimo: tukaj notri imate zabeleženo, koliko naj bi bilo, in o tem ste veliko zdajle govorili, nakupljenih respiratorjev, se pravi ventilatorjev, ki naj ne bi bili neposredno uporabni, takoj, brez dodatne opreme, za boj proti koroni. Pozabili pa ste povedati, da je bilo takrat jasno rečeno, da se to kupuje zato, ker drugih preprosto ni, in da se bo v primeru skrajne sile pač te uporabilo za tiste, ki ne potrebujejo tako kompleksne oskrbe kot tisti s korono, in s tem se bo sprostilo tiste ventilatorje, ki pa so za to ustrezno namensko že opremljeni. Zato gre in s tem se danes manipulira. Samo zamenjalo bi se jih, če bi bilo to nujno potrebno. Danes se pa vpije, kakšna korupcija naj bi bila to. Dajte, no. Zato, ker se je reševalo, kar se je še rešiti takrat dalo. Vse okoliščine, ki so bile takrat, so danes že kar malo pozabljene. To se zanalašč dela eno leto kasneje, to ni slučaj. Nemogoče je govoriti o tem poročilu, če se ne upošteva okoliščin tega poročila. Podpisan pod to poročilo je nekdo, ki bi, če bi imel minimum politične higiene, že zdavnaj odstopil. Odbor za notranjo politiko, ki ga vodim, je že dva meseca in pol nazaj sprejel dva sklepa. Prvič, da poziva predsednika Računskega sodišča zaradi očitne nezdružljivosti njegovega početja s funkcijo, ki jo opravlja, k odstopu, in drugič, da KPK poziva, da naj uvede postopek zaradi suma koruptivnega ravnanja predsednika Računskega sodišča. In to se je tudi zgodilo. Takrat, ko je odhajal skozi vrata, je predsednik Računskega sodišča navrgel, da bo tole že kot maščevanje. Ali je maščevanje verodostojno? Ali ima to prostor v eni resni politiki? Nima [[…]]
Kolega Grims, prosim, da greste na poročilo.
Ja saj govorim o poročilu, gospod podpredsednik. To poročilo je popolnoma neverodostojno in to vi veste. Strinjal bi se pa prej s kolegom, ki je o tem že govoril, ki je rekel, saj gospod Vesel dobiva nagrado. Nagrado že, samo za kaj? In komu se vnaprej izplačuje nagrada? Zgodovina pravi, da je samo en poklic, ki pride tukaj v poštev, če je to to, če že iz opozicije sami pravite, da je to nagrada. Precej nerodna zadeva. Zaradi tega je o tem razpravljati praktično nemogoče in to vsi veste. V teh okoliščinah je brez upoštevanja tistih okoliščin to ravnanje nerazumljivo. Ampak v tistih okoliščinah je šlo pa za razumevanje vseh, ki so v tem sodelovali, in na to se danes pozablja, da poskušajo rešiti, kar se rešiti da, da rešujejo človeška življenja, za kar vam je bilo očitno popolnoma vseeno, ker drugače ne bi prejšnja vlada čez noč odstopila pa spakirala pa šla. Pred tem se je pa slikala pri izvozu mask na Kitajsko ob popolnoma praznih skladiščih. Še enkrat povem, vse druge države so takrat že ravnale ravno nasprotno, so poskrbele zase, eventualno je tudi katera komu pomagala, konec koncev je bila tudi recimo potem prva, ki nam je dala pomoč, Češka iz Višegrajske skupine. Na vse to se danes pozablja. Ampak kdo je to povzročil? Vi. In danes govorite o odgovornosti – odlično, se strinjam tudi v tem delu z vami, prevzemite odgovornost in zapustite politično sceno. Pa mimogrede, tudi tega ne razumete, da s tem zaletavanjem, ki ga po mojem ljudje ne bodo ocenili pozitivno za vas, odpirate samo prostor – vi mislite, da zase – za nekoga drugega. Boste že videli, kaj bo na naslednjih volitvah, ko bo nov obraz. Tako boste izginili, da ne boste verjeli, kaj se vam bo zgodilo. In to je problem, s katerim se soočamo. Danes izgubljamo tukajle dragoceni čas, ko bi morali sprejemati ukrepe za izhod iz krize, in govorimo o nekem poročilu, ki je neverodostojno, to je treba jasno povedati, ki je bilo narejeno na način, ki je tudi očitno kršitev pravnih predpisov. Zaradi tega smo tudi na mojem odboru pozvali KPK, naj uvede nadzor. In KPK ga je uvedel. Točno o tem poročilu govorim, vi se pa na to sklicujete. In to poročilo, tudi če vseh teh okoliščin ne bi bilo, je bilo napovedano kot maščevanje ob odhodu gospoda predsednika Računskega sodišča iz točno te dvorane, ko je zasedal moj odbor, ko je predčasno odšel. In kako so se vsi trudili, da se o tem ne bi pogovarjalo! Danes, ko imamo tukaj eno popolnoma neverodostojno napisano poročilo, se pa o tem na veliko razpravlja in se govori o odgovornosti. Še enkrat povem. Se strinjam s tem – prevzemite odgovornost in zapustite politiko. To bi bilo edino higienično, kar bi bilo treba narediti z vaše strani. Naj pridejo drugi, ki bodo verodostojni, potem se bomo pa lahko, mislim da, zlahka dogovorili o vseh problemih za naprej in za nazaj. Tako, kot se je v Sloveniji ravnalo, se ni ravnalo v niti eni državi Evropske unije – da bi se popolnoma izpraznilo skladišča, da bi se pustilo ljudi, ker za ljudi gre, za državljanke, državljane, otroke, starejše, na cedilu brez zaščitne opreme, se spakiralo in šlo z oblasti. Tako se nikjer ni naredilo. In potem ko se je reševalo s strani tistih, ki so vas nasledili, kar bi se še dalo rešiti, po najboljših močeh, je pa problem. Zelo zanimiva logika, moram reči. Zelo zanimiva. Gospe in gospodje, to samo dokazuje, da vas zanima samo eno – oblast za vsako ceno. Da vam ni mar ne za varnost ljudi, ne za etiko, ne za moralo, ne za nič in da ste z odgovornostjo dobesedno skregani, takrat ko gre za vas. Ko gre za druge ljudi, je imate pa polna usta. Samo odgovornost se začne pri samemu sebi. Če vi do sebe ne uveljavljate odgovornosti za te okoliščine, o katerih govori točno to poročilo in ste jih vi povzročili – in celo sami ste rekli, da je bilo to načrtno povzročeno, sami ste to priznali ravnokar – če te odgovornosti ni, kako potem lahko govorite o katerikoli odgovornosti?
Hvala lepa. Preden dam repliko Nataši Sukič, samo napovem naslednja dva. In sicer, naslednji bo Marko Bandelli, za njim bo dobila besedo Andreja Zabret. Sedaj je pa replika, Nataša Sukič. Izvolite.
Spoštovani kolega, res sprevržete vse, kar morate. Kaos je bil povzročen po tisti vzpostavitvi medresorske skupine. Najboljše, da vi vprašate sami svojega Počivalška, zakaj so bila skladišča prazna, ker on je bil minister v prejšnji vladi na istem mestu, kot je v tej. Tako da kar z njim se zmenite pa pojasnite nam, kaj je bilo narobe s ponudbo Akademije znanost in umetnosti, ki bi nam prihranila 41,7 milijona evrov, ker je bila direktna, direktno bi poslovali meddržavno, ne pa prek raznih posrednikov, ki ste jih nagrmadili, da glava peče. In skoraj v vsakem primeru je bilo kaj narobe. O tem govorimo in o tem govori tudi poročilo. Hvala.
Hvala lepa. Besedo ima Marko Bandelli. Izvolite.
Hvala, predsedujoči, za besedo. Ne vem, kdo je od ministrstva za gospodarstvo tukaj, Zajca ni, sekretar je šel. Dobro. Jaz razumem njegove besede v uvodnem govoru, njegovem stališču, da mora pač braniti ugled ministra, mora braniti ugled MGRT, mora braniti ugled svoje stranke, kar je je še ostalo, mora braniti tudi vlogo samo, ki jo ima, kar je. Ampak, veste kaj? Z vsem tem, kar on hoče braniti, v bistvu ne brani nič, samo potrjuje naše teze še toliko bolj – da je bilo tukaj izredno nesporazumevanje, če bi tako rekel, med nabavo in nekaj, o čemer vsak navaden človek, ki se ukvarja z nabavo, razume, da je bilo hudo narobe. Hudo je bilo narobe, to smo tudi mi povedali. 18. 3. ste zahtevali kot Vlada, in vsem ste pisali dopis, vsem bolnicam, da se morajo vse nabave vršiti centralno, direktno iz blagovnih rezerv. Nekateri niso niti poslušali, potem so nabavljali naprej, kakor je bilo v Mariboru, kakor je bilo v Celju, druge bolnice so same nabavljale še naprej, ker niso verjele, da bodo dobile opremo in kar je tisti trenutek. Tako je bil dvakrat kaos, ne samo enkrat kaos. Potem ko so počasi videli, da ta reč ne teče tako, kot bi morala, so pa dali še en ukaz z grozilnim pismom 24. junija, da zdaj pa morate resnično nabavljati vse centralno. To je dokument, je uradni dokument, ni nič tajnega ali kaj skritega. Veste, ni čudno, da po tem, ko se je nabavilo na tak način, na tak amaterski način, to je katastrofalen način [[…]]Bom zdaj povedal še nekaj. Jaz bi rad videl in bom pogledal počasi vse te pogodbe, ker bom imel možnost pogledati nabavne pogodbe in pogoje, ki so bili, in kaj ste sklepali kot blagovne rezerve s temi firmami, če so bile dane garancije za dobro opravljene posle, na primer. Ker to so garancije, bančne garancije, ki se izstavijo, vsakič je zahteva ene take garancije, kadar se dela javni razpis. To je garancija, ki jo ima tisti, ki razpiše, tisti, ki da razpis ven, da bo dobava tistemu, kar je bilo namenjeno. V drugačnem primeru z bančno garancijo kriješ tisto, kar ni bilo urejeno, če bom tako rekel. Upam, da je to bilo narejeno. Nisem še videl vseh rezultatov, vem pa, da povsod tega ni bilo narejenega. Vem, da ni bilo narejeno. Ubogega reveža Pečečnika ste tudi nategnili za 5 milijonov, ko vam je prišel naproti, in vse, kar je. Tam ne vem, kako bo šlo zaključiti zadevo, če ste že zahtevali od njega, da vam pomaga in kar je. Predvsem minister Tonin naj prevzame to odgovornost in dajte rešiti to zadevo, ker mislim, da je to tudi prav, ker to je sramota, čista sramota. Ker sem že pri Toninu. Kar je prej rekel v stališču kolega Reberšek, bom citiral: »Kakšna kritična beseda Računskega sodišča obstaja notri.« To je isto, kot ko je škof Rode rekel, da je bil majhen spodrsljaj to, da sta šla Zvon 1 in Zvon 2 v stečaj, da so pustili 2 milijardi nam, vsem nam. To je isto. On je imel tak način, ne vidijo tako hudega v določenih rečeh, kot je. Verjetno imajo druge oprijeme do tega problema in vemo sami, kakšni so ti oprijemi. Kolegica Udovč: »Je nekorektno, da obtožujemo koalicijo zaradi političnega obračunavanja.« Kakšnega političnega obračunavanja?! Mi tukaj govorimo jasno in glasno, da so se zgodile reči, ki se ne bi smele zgoditi tukaj. Dogajale so se nabave, neprofesionalne, amaterske, ki dajejo sum korupcije. Sum dajejo, to je bilo jasno, tudi v samem poročilu piše. Ne piše tako eklatantno, ampak da. Za življenja gre. Veste, to je isto, kot da bi človek rekel, dam denar društvom. Če ne veste tega, ti lahko daš društvu denar, ena ali pa 35, bo vse opravičilo. Na koncu bo vse opravičilo, ker je bilo vse upravičeno, na videz. Vse se da opravičiti, »saj imam račune, veste, to smo rabili«, drugo leto pa bo živelo spet z dva namesto s 35. To je isto. Na tak način je treba opravičiti: ker so življenja, zato ker rešujemo življenja, nam je dovoljeno, da lahko delamo, kar hočemo, da lahko naredimo, kar hočemo, postopek je naš, odprt postopek, naredimo, kar je. Ne gre tako. Žal ne gre. Ne gre. Ne gre, ker bi lahko bili tudi drugi oprijemi. Največji paradoks pa vidim zdaj v volivcih desničarjih – še vedno ploskajo glede tega. Pokradli milijone, mislim, šlo je ogromno milijonov iz davkoplačevalskega denarja, o katerem se še ne ve točno, kam in kako in na kakšen način je šel, oziroma v poročilih se vidi, ampak eni še vedno ploskajo. Ploskajo: »Pridni, u, kako ste rešili!« Za življenja je šlo. Kmetje ne prodajajo vina, vinogradniki ne prodajajo vina že pet mesecev, šest mesecev gostilnam, pa še vedno jim ploskajo. Upam, da se bodo zavedali, ko bodo nove volitve, kam je treba iti. Najlepše pa je to, da si ljudje, ki nas gledajo zdaj tukaj, mislijo, kaj se bo zgodilo zdaj iz tega. Ali bomo mi kaj rešili tukaj s to obravnavo, ki jo vidimo danes tukaj v Državnem zboru? Predsednik, vi veste sami, da ne bomo rešili nič. To, kar je narejeno, je narejeno, v svoji razpravi sem povedal prej, v stališču samem, zdaj iskati, ko je enkrat mleko polito, je brez zveze. To, kar je narejeno, je narejeno. Vi malo glavo dol tukaj in se čutite malo krive, vsaj to upam, da se, ampak rešili pa dobesedno ne bomo. Vsaj mi ne. Upam, da bodo organi pregona dosegli tisto, kar imajo doseči. Kar je najbolj žalostno, pa je še vedno to, da ste kljub vsemu temu, kar smo videli, koliko ste vi nabavljali zadev takšnih in drugačnih, odklonili dobavo Pfizerja in Moderne. To je en milijon odmerkov. Tu pa je res šlo za življenja in to mislim, da država zameri tej vladi [[…]]
Kolega, tega žal ni v poročilu. Prosim, da se vrnete na vsebino.
Ja, šlo za življenja, itak nabava, to je to, podpredsednik. Bom zaključil in bom samo to povedal. Volivci, kmalu bodo volitve, upam, da čim prej, ker to ni več vzdržno. Volivci bodo sami videli in naj razmislijo sami o vas in o nas vseh ostalih. Hvala lepa.
Hvala lepa. Besedo ima Andreja Zabret, za njo pa bo dobil besedo Predrag Baković. Izvolite.
Hvala za besedo. Danes sem slišala en zelo dober stavek od kolegice – da v bistvu sedanji minister Počivalšek preganja ministra Počivalška iz prejšnje vlade. Težko se v nekaj minutah, ki jih imam na razpolago, dotaknem vseh stvari, ki kažejo na to, da so bile nabave zaščitne opreme očitno posel desetletja. Vlada je kot odziv na interpelacijo ministra Počivalška že v maju 2020 pohitela s svojim poročilom o nabavah zaščitne opreme in začela hitro pojasnjevati, kako so reševali življenja in kako je vse v redu s temi nabavami. Vendar kot je bilo že takrat jasno, je šlo za precej enostransko in prikrojeno sporočilo oziroma poročilo. Danes je ob poročilu Računskega sodišča še bolj jasno, zakaj. Če citiram izjavo ministra Počivalška v medijih: »»Vsem, ki jih zanima resnica o nabavah zaščitne opreme, bom predložil vso dokumentacijo in povedal vse, kar jih bo zanimalo. Pravzaprav sem organe, ki so pri nas pristojni za te naloge, tudi sam pozval, da se preiskovanja tega primera lotijo čim prej. Enkrat za vselej bo preiskava pojasnila, kdo je kupoval, kdo prodajal in kdo o vsem odločal,« je še poudaril.« Konec navedka. Danes smo na točki, ko imamo vsa ta dejstva na mizi, pa vendarle poslušamo od nekaterih, kako neverodostojno je to poročilo. Vendarle govorimo o reviziji Računskega sodišča, o razjasnjenih pojmih, kdo je kaj za koga in kako kupoval. Revizijsko poročilo razkriva pogodbe, elektronska sporočila, pričanja, zapisnike. Če vrhovni državni revizorji zapišejo, citiram: »Postopki javnega naročanja niso bili izvedeni v skladu z načeli transparentnosti, učinkovitosti in enakopravne obravnave ponudnikov, v nekaterih primerih pa so bili celo v neskladju s predpisi in drugimi akti,« konec navedka, mislim, da bi se morali vsi skupaj tu strinjati, da je temu potrebno posvetiti posebno pozornost in stvar vzeti resno. Ministra niti državnega sekretarja ni v dvorani, vendar, minister, pred seboj imate pravzaprav vse, kar ste si zaželeli, pozvali ste organe, da želite, da se čim prej razišče vsa stvar. Vendar kot je bilo videno ob objavi poročila in kasnejših reakcijah, očitno ministru poročilo ni najbolj všeč. Verjamem, da ne, saj poročilo ne govori ravno v prid ministru in Vladi. Glavna ugotovitev poročila je, da kljub upoštevanju izrednih okoliščin, ki jih je, bodimo pošteni, Računsko sodišče korektno upoštevalo, Vlada, Ministrstvo za zdravje, MGRT, Mors in Zavod za blagovne rezerve, seveda vsak v okviru svojih pristojnosti, pri nabavah zaščitne in medicinske opreme niso bili učinkoviti. Če povzamem še eno izjavo ministra Počivalška na konkretno poročilo, o katerem danes govorimo: »Veseli me objava poročila revizije nabave medicinske opreme, ki je bilo zadnje mesece tako spolitizirano. Zame je pomembno, da v poročilu ni nobenega govora o korupciji, kot je napovedala opozicija, temveč gre za sistemsko analizo, v kateri igra MGRT manjšo vlogo.« Konec navedka. Pa poglejmo, ali je to res. Ni. Računsko sodišče preverja porabo javnih sredstev, sume storitve kaznivih dejanj pa odstopa pristojnim organom. Zato je policiji, kot je že 30. decembra 2020 povedal predsednik Računskega sodišča gospod Tomaž Vesel, predalo 13 pogodb, pri katerih je zaznalo sume storitve kaznivih dejanj. Torej se ne gre preveč sklicevati na neomembo korupcijskih tveganj in okoriščanj v samem revizijskem poročilu. Minister Zdravko Počivalšek želi na vsak način sanirati škodo in relativizirati vsebino poročila Računskega sodišča. Tako je tudi 18. februarja čivknil: »Dovolj imam teh medijskih laži. Vsebina poročila je povsem drugačna in govori o tem, da je bila Slovenija sistemsko nepripravljena. Niti besede ni o moji osebni vlogi.« Konec navedka. Pa samo na hitro poglejmo, ali minister govori resnico. V poročilu je zapisano takole: »Za učinkovitost ravnanja MGRT, povezanega z izvajanjem urgentnih nabav zaščitne in medicinske opreme, je bil v skladu s svojimi pristojnostmi odgovoren minister za gospodarski razvoj in tehnologijo. V obdobju, na katero se nanaša revizija, in med izvajanjem revizije je bila odgovorna oseba MGRT, Zdravko Počivalšek, minister za gospodarski razvoj in tehnologijo.« Konec navedka. Besedni zvezi minister za gospodarski razvoj in tehnologijo ter minister, pristojen za preskrbo, ki označujeta prav Počivalška, se v poročilu pojavita večdesetkrat. Besedni zvezi Ministrstvo za gospodarski razvoj in tehnologijo ter ministrstvo, pristojno za preskrbo, in kratica MGRT pa se v poročilu pojavijo več kot šeststokrat. Upam, da smo vsi slišali prav, več kot šeststokrat. Se pravi, povsem jasno je, da je za vse številne nepravilnosti, ki jih je v zvezi z MGRT ugotovilo Računsko sodišče, prav tako osebno odgovoren tudi minister Zdravko Počivalšek. Po mnenju Računskega sodišča se je izkazalo, da postopki, določeni v Zakonu o blagovnih rezervah in drugih obstoječih predpisih oziroma strateških ali izvedbenih dokumentih, niso bili določeni tako, da bi bili uporabljivi za učinkovito ocenjevanje potreb po opremi. Vse lepo in prav, vendar to še ne pomeni, da je imela Vlada dovoljenje, da je z dodatno razpršitvijo nalog med različne deležnike kršila osnovna načela javnega naročanja in praktično ustvarila gojišče korupcije. Tu imam vprašanje za ministra: kje je bil pravzaprav do zdaj? Kolikor vem, minister že tretji mandat vodi ministrstvo za gospodarstvo in posredno tudi Zavod za blagovne rezerve. Že tretji mandat. Tudi v prejšnji vladi, ko kar naprej valite krivdo na prazna skladišča in prejšnjo vlado. Zakaj teh postopkov spremembe zakonodaje minister še do danes ni uredi? Ustanavljanje različnih medresorskih in projektnih skupin, nedefiniranje nalog in odgovornosti, na koncu pa preložitev vse odgovornosti na Zavod za blagovne rezerve je pač lahko izpeljano le z določenim namenom. Spomnimo se klicev ministra, da naj se plača avans, in to danes nujno, in to brez garancije, izbranemu podjetju. Klici poslanke Državnega zbora, pošiljanje mailov kar s strankarskih mailov SDS, navodila zunanjih pro bono sodelavcev, ki niso imeli nobenih pristojnosti in formalnih pooblastil. Vsi pa se spomnimo papirnatih mask, tudi revizijsko poročilo, ki ga imamo pred seboj, ima to sliko. Maske, ki so bile narejene iz navadnih papirnatih serviet. Zložene so bile iz štirislojne papirnate brisače in kuhinjskih gumic. Bistveno, kar je maski spremenilo uporabnost, pa je po ministrovih besedah barva kuhinjske gumice. Če jo zamenja z belo namesto rdeče, je maska potem bistveno bolj uporabna. Res me zanima iskreno mnenje ministra, ali se je kdaj pogledal v ogledalo in se vprašal, kaj je s tem mislil. Jaz samo vem, kaj si o tem mislijo ljudje – da jih imate enostavno za norca in da se norčujete iz njih, da ste neučinkovito, neodgovorno, brez kančka slabe vesti porabili denar državljanov in državljank. Še danes so vse te maske v skladišču, kar nekaj pa jih je romalo tudi v kontejnerje za smeti. Za te maske je država plačala od 0,76 pa do 0,80 evra za kos. Maske niso bile zaščitne, pač pa higienske in le za zaščito splošne populacije. Mask kot takih UKC Ljubljana ni preverjal, kot je takrat zatrjeval minister Počivalšek, in bile so brez ustreznega certifikata za uporabo. Številni štabi civilne zaščite, občine so maske zavrnili, saj so bile neprimerne tako za nošenje kot tudi za zaščito. Če se obrnemo še na nakup teh mask, tudi ni bil narejen po pravilih, kar ugotavlja tudi Računsko sodišče. Zavod je s podjetjem Korez-Sorting, ki je bilo obravnavano prednostno, sklenil pogodbo 30. marca za dobavo 500 tisoč zaščitnih mask v višini 380 tisoč evrov, in to na podlagi posredovanja uslužbenke MGRT, ko je zavodu posredovala elektronsko sporočilo z informacijo, citiram: »Da je s podjetjem glede na nujne potrebe dogovorjena dnevna dobava 50 tisoč mask in cena 0,76 evra na masko.« Konec navedka. S tem zavod ni zagotovil enotne obravnave ponudb in ponudnikov, k čemur so pa prispevale tudi aktivnosti zunanjih deležnikov, ki niso imeli nobenih pravnih pooblastil in pristojnosti. Naprej. Pogodba je bila sklenjena, preden je bilo dano soglasje k pogodbi, ki ga je MGRT dalo šele dan po podpisu pogodbe. Prednostna obravnava tega ponudnika dodatno izhaja tudi iz ugotovitve, da obravnava ponudbe v okviru medresorske delovne skupine na dan sklenitve pogodbe še ni bila zaključena, saj Sova, ki je bila po protokolu medresorske delovne skupine zadolžena za podajanje varnostnih ocen, te ocene na dan sklenitve pogodbe še ni podala. Varnostna ocena je bila pridobljena šele po tem, ko je bila pogodba že sklenjena. In še. Ta varnostna ocena je bila negativna, kar pomeni, da ob upoštevanju protokola ponudba sploh ne bi smela biti dana na zavod. Sova, kot sem že povedala, je izrazila varnostne zadržke v smislu, da bi lahko bili v primeru poslovanja države s tem izbranim ponudnikom, se pravi Korez-Sorting, ogroženi nacionalni interesi Republike Slovenije. Zakaj, ne vem, ampak morda je ocena povezana z informacijami, ki smo jih lahko prebrali v medijih – da je bila zakonska partnerica lastnika podjetja Korez-Sorting vpletena v hekerski napad na Luko Koper. Da zaključim. Računsko sodišče ugotavlja in potrjuje, da je Vlada vzpostavila izrazito nepregleden sistem, ki je deloval po načelu preveč babic, kilavo dete. Ne naključno, pač pa premišljeno in namerno. Najprej je za nakupe opreme zadolžila za javna naročila povsem nepodkovani Zavod za blagovne rezerve, nato je ustanovila medresorsko delovno skupino, dan za tem je minister Počivalšek še svojo projektno skupino. Skratka, babice so se kar množile. Vmes pa je bilo seveda pristojno še Ministrstvo za zdravje, Ministrstvo za obrambo in pa nepogrešljivi zunanji deležniki. Tako je Vlada razpršila pristojnosti in kakopak tudi zameglila odgovornost. A Računskega sodišča to ni zmedlo niti ustavilo, le malo več dela je imelo. Skratka, v sistemu nabav sta bila načrtno vsaj ena razpršitev in zamegljevanje. Tako se je lažje prikrivalo in okoriščalo. Računsko sodišče v svoji reviziji nabav opreme, ki se jih je upravičeno prejel izraz posel desetletja, potrjuje tisto, kar smo v interpelaciji že očitali ministru Zdravku Počivalšku in seveda Vladi v celoti. Izrečeno negativno mnenje je povsem pričakovano. Zdaj je torej neizpodbitno: Vlada, MGRT, Ministrstvo za zdravje, Mors in Zavod za blagovne rezerve so bili neučinkoviti. Olajševalna okoliščina niso bile niti izredne razmere. Za konec. Preden kdo zrelativizira pojem neučinkovito – ja, učinkovitost porabe javnih sredstev je tisto, kar preverja Računsko sodišče, sume storitve kaznivih dejanj pa odstopa drugim organom. To je tudi storilo. Naj še enkrat spomnim, v decembru je bilo 13 pogodb, kot je povedal predsednik Računskega sodišča, tudi predanih policiji. Vendar bomo na te zaključke pa še nekoliko počakali. Hvala.
Hvala lepa. Naslednji razpravljavec je gospod Predrag Baković, pripravi se gospa Mojca Škrinjar. Izvolite.
Predsedujoča, hvala lepa za besedo. Računsko sodišče je že po ustavi najvišji organ kontrole državnih računov, državnega proračuna in celotne javne porabe v Republiki Sloveniji. Ustava tudi določa, da je Računsko sodišče pri svojem delu neodvisno, Zakon o računskem sodišču pa seveda dodaja, da aktov, s katerimi ta organ izvršuje svojo revizijsko pristojnost, ni dopustno izpodbijati pred sodišči niti pred drugimi državnimi organi. To ni napisano kar tako na pamet in zastonj, temveč zato, da daje težo tej ustanovi kot taki, da pri svojem delu lahko neodvisno, objektivno in jasno podaja poročila v zvezi s preiskavami, ki jih izvaja. A kaj se dogaja? Dogaja se, da prihaja do diskreditacij, da prihaja do blatenja tako posameznikov kot tudi celotnega organa, kadar gre za neko poročilo, za neko situacijo, ki vladajoči koaliciji ni povšeči. Veste, takšne nadzore izvajajo tudi druge inštitucije, Varuh človekovih pravic, Informacijski pooblaščenec, Komisija za preprečevanje korupcije, in vsake toliko časa smo seveda deležni nekih novic, kako določeni, ali cele institucije, celi organi ali posamezniki, ki so tam zaposleni, izvajajo neke slabosti ali pa gre za diskreditacije in podobno. Tudi mediji, ki so ves čas nabave zaščitne opreme opozarjali na netransparentnost, neučinkovitost, so bili deležni nekih pritiskov, določenih primerov diskreditacije z namenom, da se že vnaprej oslabi vpliv, ki bi ga te nadzorne inštitucije imele. In seveda so nosilci izvršilne veje oblasti, ki so bili odgovorni za nabavo te zaščitne opreme, vse ugotovitve relativizirali. Računsko sodišče je svoje delo oziroma nadzor opravilo natančno. Iz poročila izhaja, da Vlada pri nabavah ni bila uspešna, četudi upoštevamo trenutne izjemne okoliščine, ki so se v tem času dogajale. Zaznali so 13 primerov, kot je bilo že rečno od moje predhodnice, morebitnih sumov kaznivih dejanj, torej primerov, kjer so bile napake morda storjene naklepno, in to je seveda še bolj zaskrbljujoče. O tem tečejo predkazenski postopki in zadeva bo slej ko prej jasna. In ker Vladi tako poročilo Računskega sodišča kvari neko sliko, so se seveda pričele te diskreditacije, najprej osebno na predsednika Računskega sodišča, ki so ga želeli zamenjati, nato so se lotili Računskega sodišča tudi s policijo. Na policiji so proti predsedniku sprožili predkazenski postopek in preiskujejo, na kakšen način, kako, s kakšnimi načini je sodišče izvajalo revizijo in ali so pri tem kršili kakšen zakon in ali je prišlo do kakšnega kaznivega dejanja pri obravnavi. Tudi to je možno, pa vendarle malo nenavadno. Podobno se dogaja tudi z Ustavnim sodiščem, ker Ustavno sodišče postaja na nek način moteči faktor za koaliciji, ker jim dela neke preglavice, so se začele diskreditacije tudi tam, posameznih sodnikov in tudi samega organa. Isti vzorec, isti modus operandi. Da ne omenim pisma, ki ga je pisal predsednik odbora za notranje zadeve, z zahtevo po odpustitvi iz službe zaposlene v Zakonodajno-pravni službi, ker so si drznili spisati mnenje, ki ni bilo povšeči koaliciji. In zopet gre tu za isti vzorec – ne ukvarjamo se z vsebino, ampak poskušamo diskreditirati. Kaj je pravzaprav ugotovilo Računsko sodišče? Med drugim tudi to, da vloge posameznih organov, ki so sodelovali pri nabavi zaščitne opreme, zelo dolgo časa niso bile dorečene, in to je tudi odgovornost Vlade. Ne gre tukaj za en mesec dni, tukaj gre za celo leto 2020. Kritike letijo tudi na medresorsko skupino, ki je ravnala nerazumljivo, saj se niso osredotočali na pregledovanje ponudb, ukvarjali so se pravzaprav s čisto nekimi drugimi nalogami. Kolegica pred mano je govorila tudi o papirnatih maskah. Te je ministrstvo za gospodarstvo kupilo, kljub temu da je Sova izrazila zadržek glede tega, in sicer pri dveh ponudnikih v smislu, da bi lahko bili v primeru poslovanja države s tema izbranima ponudnikoma ogroženi nacionalni interesi Republike Slovenije. Ampak papirnate maske so bile vseeno kupljene. Če ti v tem momentu, ko ti nek varnostni organ z najvišjo možno strokovnostjo, ki je najbolj oborožen z informacijami, odsvetuje neko aktivnost, pa kljub temu to narediš, tukaj ne gre več za neko morebitno malomarnost ali pa nepazljivost, ampak lahko tudi za kaj več. Računsko sodišče opozarja tudi na kupovanje zaščitne opreme neposredno, posredno. V tem poročilu, ki je zelo obširno, je nanizanih kup aktivnosti, ki so jih že moji predhodniki izpostavili, in sam niti ne bom izpostavljal na ta način. Želel sem opozoriti na to, na kakšen način vse skupaj tukaj poteka. Torej ko pride do tega, da neka inštitucija, nek organ ali pa nek posameznik poskuša opozoriti na neke nepravilnosti ali slabe prakse, se prične gonja proti njim. In to sem nanizal v primerih od Računskega sodišča, prek Ustavnega sodišča do, če že hočete, zaposlenih v Zakonodajno-pravni službi. Za zaključek bom povedal naslednje. Poročilo Računskega sodišča je po moji oceni jasno, nedvoumno in obremenjujoče, na kar kaže ne nazadnje tudi reakcija Vlade in koalicije glede tega organa. Resnično si ne morem predstavljati, kaj bi se zgodilo, če bi bile vloge obrnjene, če bi bili v koaliciji mi, če bi se dogajale take prakse, da bi Računsko sodišče pripravilo tako poročilo. Jaz verjamem, da nas takrat pa res ne bi bilo več tukaj, glede na to, da nas je kolega že zadnjič pozival, da naj izginemo iz parlamenta, in danes ponovno, da naj prevzamemo odgovornost in da naj zapustimo politični parket. Verjetno bi ga takrat že morali zapustiti. In to zadevo lahko vrnem tudi nazaj. Samo obrnimo vloge, samo obrnimo situacijo in zadeve postanejo popolnoma drugačne, kajneda, kolegi? Hvala lepa.
Hvala lepa. Naslednja razpravljavka je gospa Mojca Škrinjar, pripravi se mag. Dejan Židan. Izvolite.
Hvala. Danes razpravljamo o revizijskem poročilu Računskega sodišča o učinkovitosti nabav zaščitne in medicinske opreme za obvladovanje širjenja virusa SARS-CoV-2. Vsi smo se kdaj v življenju srečali s krivico, krivičnim ravnanjem, ki so nam ga prizadejali morda bližnji ali daljni sopotniki, morda smo to doživeli v otroštvu ali pa v zrelih letih. Priče prav taki krivici smo danes vsi prisotni in vsi naši državljani in državljanke, ki spremljajo našo sejo. Največja krivica je seveda vsebina današnje razprave. Opozicija si je vzela pravico, da sodi ljudem, ki so v najhujši krizi po osamosvojitveni vojni reševali človeška življenja. Ni odrekati opoziciji naloge kritične presoje dela Vlade, je pa moč današnjemu predlagatelju očitati skrivanje informacij in nesramne laži. Zakaj? Medtem ko potekata dve preiskovalni komisiji in člani preučujemo gradiva ter smo zavezani k zaupnosti, sam predlagatelj javno razpreda o dokumentih in dela napačne in zlonamerne zaključke. To lahko trdim z istega položaja kot predlagatelj sam. Računsko sodišče je namreč podalo revizijsko poročilo, ki ne potrdi tega, kar navaja predlagatelj. Kaj pravzaprav izpostavi revizijsko poročilo? Med drugim: »Urgentne nabave so potekale na podlagi zakonodaje in predpisov, ki niso omogočili organiziranega in hitrega javnega naročanja.« Da je vlada Marjana Šarca od 11. 3. do 14. 3. 2020 sklenila eno pogodbo za dobavo mask, ki ni bila realizirana, da je njen minister za zdravje izdal osem naročilnic, da z dobavitelji ni sklenila pogodb, kot bi jih morala. Da je vlada Marjana Šarca šele 27. 2. 2020 sprejela sklep o uporabi artiklov iz blagovnih rezerv in da se sproščeno blago nadomesti do 31. 12. 2020. Pazite, 31. 12. 2020. Skoraj 12 mesecev. Vlada Marjana Šarca od 1. 1. 2020 do 14. 3. 2020 ni naredila ničesar za spremljanje, ocenjevanje stanja zalog v blagovnih rezervah in je izvedla praktično zanemarljivo število nabav zaščitne medicinske opreme. Spomnimo na situacijo, ko je vlada Janeza Janše prevzela Vlado. V sosednji Italiji je epidemija eksplodirala, v Slovenijo so prihajali okuženi ljudje. Skladišča so bila prazna, nove količine so bile naročene za čez 10 mesecev. 10 mesecev, ko bi mrtve šteli v desettisočih. Domovi za ostarele so bili premajhni, zastareli, prenatrpani, bolnišnice so imele nekaj deset intenzivnih postelj. Situacija spominja na nezgodo doma, ko poči vodovodna cev. Ste šokirani in jezni. Zdaj pa greste iskat načrte hiše, iščete račune, ki jih je izdal vodovodni inštalater, se usedete za računalnik in napišete pritožbo na Tržni inšpektorat, nato poiščete v telefonskem imeniku tri vodovodne inštalaterje, jih povprašate za ceno popravila ter pokličete soprogo in jo vprašate za mnenje. Ko uskladita še to, kdo bo plačal popravilo, pokličete izbranega inštalaterja, ki se pripelje do vas v pol ure. Do takrat se kuhinja in dnevna soba napolnita z vodo, ki sega pet centimetrov visoko, parket odstopi, garderobne omare z oblačili v nadstropju nižje se zmočijo z vodo. Ne bi bilo bolje, da bi ob poku cevi najprej tekli v klet in zaprli ventil in potem razmišljali naprej? Po potrebi v moji metafori zamenjajte spol, dodajte še grižljaj krofov, ki so poleg banan, jogurta in bureka v tem prostoru glavni fokus opozicijskih strank. Vlada Janeza Janše je ob invalidnih predpisih, praznih skladiščih, ob grozeči epidemiji ravnala najbolje, kot je mogla. Če bi bilo karkoli narobe, bi policija, ki je neodvisen organ, to odkrila. Toda ne verjamem, da je kaj narobe. Namreč, tudi sama berem korespondenco, ki smo jo pridobili za namen preiskave, in seveda ne nameravam razkrivati podrobnosti, saj je že dejstvo, da je predsednik komisije Robert Pavšič, LMŠ, govoril o preiskavi, nedopustno. Lahko pa zatrdim, da nič od tega, kar je dejal kot predlagatelj, ni res. To, kar je govoril Miha Kordiš, pa seveda ni vredno resnega razmisleka. Trezen človek tega ne more kupiti. Opozicija v svoji popolni delovni nesposobnosti uporablja izkrivljanje dejstev, lažno predstavlja revizijsko poročilo Računskega sodišča, se zateka k lažem, nesramnostim, napadom zgolj zato, da prikrije strahotno nesposobnost Marjana Šarca in njegove ekipe. Edino, kar Marjanu Šarcu lahko štejemo v dobro, je to, da je odstopil. S tem je bilo rešenih na tisoče človeških življenj in nato je bilo rešeno tudi gospodarstvo in na stotisoče delovnih mest. Odstop Marjana Šarca je bil herojsko dejanje, pošteno priznanje lastne nesposobnosti. Toda oblast je njegovim kolegom in partnerjem tako sladka, zlasti zdaj, ko se kaže, da izhajamo iz epidemije, ko je vlada Janeza Janše zagotovila 11 milijard za obnovo in razvoj v državi, da napadajo z vsemi topovi, namesto da bi se skrili od sramu. Vsakomur, ki želi dobiti objektivno sliko o revizijskem poročilu, ki ga obravnavamo, priporočam, da ga sam prebere. Javno je dostopno na spletnih straneh Računskega sodišča. Že iz povzetka vam bo jasno, da je vse, kar pripoveduje opozicija, izkrivljanje dejstev in podcenjevanje Slovenk in Slovencev ter njihovega intelekta. Računsko sodišče je opisalo dogajanje in edino, kar je lahko storilo, je, da je priporočilo vladi Janeza Janše izboljšanje predpisov in protokolov iz let 2016–2018, ki jih itak ni sama pripravila, ker je to delala druga vlada, in na popravo katerih je pozabila vlada Marjana Šarca. Vlada Janeza Janše pa je te težave že tako sproti odpravljala, da je sploh lahko delala. In delala je in še dela odlično, kljub neprestanemu nagajanju opozicije. Zasluži si pohvalo in opravičilo opozicije. Če bi premogla take časti, bi se opravičila. Dvomim, da kulinarična opozicija to zmore, pričakujem pa eksplozijo čustev. Hvala.
Hvala lepa. Mislim, da ni odveč poudariti, da je danes razprava o poročilu Računskega sodišča. Prosim, da se bolj kot ne držimo te teme. Besedo je želel predlagatelj. Gospod Pavšič, izvolite.
Hvala lepa. Če bi imel možnost, bi se oglasil že prej, ampak sem imel na žalost delo v preiskovalni komisiji, na katero se je tudi kolegica sklicevala, oziroma eno izmed teh. Če že govorimo o nekih kulinaričnih prispodobah, bi lahko govorili tudi o jogurtih. Ampak bomo raje kdaj drugič. Že v dopolnilnih obrazložitvah na začetku sem slišal marsikaj, kar je pravzaprav žalitev nekega zdravega razuma za vsakega tistega, ki je to dejansko prebral, ne pa tako selektivno oziroma po svoje razumevajoče, kot ste to storili vi, spoštovana kolegica. Že sekretar na ministrstvu – čeprav sem danes pričakoval ministra tukaj, mislim, to so hude obtožbe, ampak okej, po poslovniku ga lahko nadomešča tudi sekretar – že sekretar Zajc je na trenutke prav pokvarjeno primerjal hruške in jabolka. To se nenehno nadaljuje tudi v vseh ostalih razpravah s koalicijske strani. Nenehno govorite, na to sem tudi že opozoril v dodatni dopolnilni obrazložitvi, o praznih skladiščih, pomanjkanju opreme. Spoštovani kolegi, če bi danes spremljali zaslišanja na preiskovalni komisiji, tista, ki so bila javna, bi vam bilo jasno, da te opreme niti približno ni primanjkovalo in da je prišla pravi čas iz pravih prostorov v prave roke. To, kar počnete, že presega mejo zavajanja, to je že zavestno laganje. Kar če se nekdo zmoti pa napačno posreduje nek podatek, zavaja nezavedno, če nekdo ta podatek zavedno uporablja nenehno, potem pa lahko mirne duše rečemo, da laže. Kdo je bil odgovoren do sprejetja kriznega načrta 2020 za zaloge v bolnišnicah? In kdo je danes odgovoren za zaloge v bolnišnicah? Je to Zavod za blagovne rezerve, morebiti? Niti takrat niti danes to ni Zavod za blagovne rezerve. Kdo pa je bil odgovoren za zaloge po Zakonu o blagovnih rezervah, sem vam že zadnjič prebral pa vam bom še enkrat, ker izgleda, da imamo zelo kratkoročen spomin. V skladu z Zakonom o blagovnih rezervah, in to tudi piše v poročilu Računskega sodišča, »ima MGRT«, Ministrstvo za gospodarski razvoj in tehnologijo, če vam kratica nič ne pove, »pomembno vlogo na področju blagovnih rezerv, saj med drugim spremlja sprotno preskrbljenost trga z blagom osnovne preskrbe in ugotavlja predvideno preskrbljenost ter o tem poroča vladi«. Ključno je tole: »poroča vladi«. »Analizira gospodarska gibanja z vidika njihovega vpliva na preskrbljenost trga in na blagovne rezerve v prihodnjem trimesečnem in polletnem obdobju in o tem poroča vladi,« in tako naprej govori. Kdo je že tretji mandat zaporedoma minister na MGRT? Ena in ista oseba je. Zdaj pa mi vi povejte oziroma naj mi kdo pove, ker ministra danes tukaj ni, v katerem mandatu je pozabil na svojo vlogo, ki jo ima po Zakonu o blagovnih rezervah. Kdaj je poročal pravilno oziroma kdaj ni poročal? Ali je poročal Marjanu Šarcu? Mu ni. Ker medtem ko se je dogovarjal za sestavo nove vlade z novim premierjem, sploh ni hodil na seje Vlade. Torej, nekje je ta minister bogato zatajil svojo nalogo. Stanje zalog je bilo, kot kažejo današnja pričanja, popolnoma zadovoljivo. Nihče ni rekel, da ne rabimo nabavljati nove zaščitne opreme in vsega skupaj, ampak dejansko je bilo to ustvarjeno stanje, ustvarjeno z namenom. Namen pa danes lahko koncentriramo iz tistega, kar smo prebrali v poročilu Računskega sodišča. Seveda Računsko sodišče piše v jeziku, ki je njim blizu in ki ne presega njihovih pristojnosti. Pa gremo lepo po vrsti še enkrat. Računsko sodišče je ocenilo, da Vlada, Ministrstvo za zdravje, MGRT, Mors in Zavod, vsak v okviru svojih pristojnosti, niso bili učinkovito organizirani pri javnem naročanju in nabavah nujno potrebne zaščitne in medicinske opreme. »Postopki javnega naročanja zato niso bili izvedeni v skladu z načeli transparentnosti, učinkovitosti in enakopravne obravnave ponudnikov zaščitne in medicinske opreme, postopki pa so bili v nekaterih primerih izvedeni tudi v neskladju s predpisi in drugimi akti.« Če to še enkrat prevedem: v neskladju s predpisi in drugimi akti pomeni, bili so nezakoniti. Ampak Računsko sodišče nezakonitosti ne more ugotoviti, ker to presega njihove pristojnosti. Lahko pa ugotovi, da niso bili izvedeni v skladu z načeli transparentnosti, torej so bili netransparentni, da niso bili učinkoviti, torej so bili neučinkoviti, in da ni bilo enakopravne obravnave ponudnikov, to pomeni, da je bil nekdo preferiran. Samo prebrati je treba. Prav čakal sem, da boste omenili tale pasus, kako je bilo izvedeno samo eno naročilo. Pa si preberite na strani 154 drugi odstavek: »Prav tako je Ministrstvo za zdravje 13. marca izvedlo nekatere aktivnosti za naročilo milijon in pol mask v skupni vrednosti 5 milijonov 460 tisoč evrov brez DDV, pri čemer pa do sklenitve pogodbe ni prišlo, čeprav naj bi šlo za preverjenega dobavitelja. Iz pridobljene dokumentacije izhaja, da je Ministrstvo za zdravje 16. marca, po pridobitvi ocene tehnične ustreznosti, poslanki Državnega zbora poslalo elektronsko sporočilo, v katerem je navedlo, da je treba sporočilu priložena dokumenta, pogodbo za nakup mask in odločitev o oddaji naročila, opremiti z oznakami MGRT ter da predlaga takojšen podpis, saj naj bi bila zadeva nujna. Do sklenitve pogodbe ni prišlo, razlogov za to pa revidiranci niso pojasnili.« Jaz si to lahko razlagam samo, kot da je nekdo na MGRT ustavil ta posel. In tega tudi MGRT ni pojasnil. Ja, vam, kolega, je to smešno, meni pa ni [[…]] [[oglašanje iz dvorane]] Tako. In ko se pogovarjamo o tem, kako kdo razkriva informacije pa kdo ne, se samo spomnite, spoštovana kolegica, kdo je na seji komisije nepooblaščeno in nepooblaščenemu strokovnemu sodelavcu razlagal vsebino iz zaprte seje [[…]] [[oglašanje iz dvorane]] Ki ni imel pooblastil za dostop do občutljivih podatkov, ni imel in to sem tudi prijavil naprej, tako da upam, da je vodstvo Državnega zbora ustrezno ukrepalo. Ena stvar, ki je tudi v poročilu, ki govori v prid temu, da se je zelo poskušalo prikriti nekatere podatke, je še zanimiva. Gremo na stran 177, lahko si sami pregledate, da ne boste rekli, da si kaj izmišljujem. »17. marca, tri dni pred vzpostavitvijo e-naslova respiratorji.mgrt@gov.si, je poslanka Državnega zobra na Zavod, MGRT in Ministrstvo za zdravje posredovala e-sporočilo, iz katerega izhaja, da je neformalna strokovna skupina iz UKC Ljubljana pozitivno ocenila ventilatorje, za katere je priložila tabelo in excel.« Potem je pa zanimiva opomba: »Dokazilo za to navedbo je e-pošta, ki jo je 17. 3. poslanka Državnega zbora z e-naslova politične stranke naslovila na e-naslov direktorja Zavoda in na e-naslov uslužbenke MGRT, to smo v reviziji pridobili iz drugega vira, od Zavoda, MGRT nam v odgovoru na naše e-zaprosilo z dne 6. oktobra, vezano na sestanek istega dne na MGRT, pošiljatelja ni razkrilo, navedlo je le vsebino tega e-sporočila na način, da niso razvidni pošiljatelj in prejemniki.« Takih vzorčkov je v tem poročilu kar nekaj. In na kaj kažejo? Na še dodatno spodbujanje te netransparentnosti. Tudi predsednik Računskega sodišča je na televiziji javno povedal, da MGRT pač ni bil tvoren sodelavec v procesu revizije teh nabav. Jaz nimam razloga, da mu ne bi verjel, sploh ker se takšne zadeve dejansko dogajajo skozi vse poročilo. Pa še veliko je takšnih zgodbic notri. Imamo več kot 250 strani zelo zanimivega branja. Pod črto se lahko strinjam s kolegi, ki govorijo, da je to poročilo zelo sporočilno, in kar je še bolj pomembno, nadvse obremenjujoče. Ampak ne, vedno znova iste zgodbe, vedno znova iste floskule: mi smo reševali življenja, pa naj stane, kolikor hoče. Ni problema, če je to res, ampak tisti »naj stane, kolikor hoče« pa ni bil narejen tako, da bi bil transparenten in v dobro javnosti, javnega interesa. To je pa tisto, kar je narobe. Bil je narejen v dobro nekaterih zasebnih interesov.
Hvala lepa. Nadaljujemo z razpravo. Naslednji ima besedo mag. Dejan Židan, pripravi se gospod Igor Peček. Izvolite.
Hvala, gospa podpredsednica. Spoštovane poslanke, spoštovani poslanci! Med nami vidim samo enega predstavnika Vlade, državni sekretar je ravno nekam odšel. Povedal vam bom, o čem razmišljam na današnji izredni seji Državnega zbora. Povsem jasno je, da danes ne bomo glasovali, zato ker pristojni odbor – to bi želel prebrati, ker je povedno – ni bil sposoben izglasovati recimo naslednjega sklepa: »Državni zbor Republike Slovenije priporoča Vladi, da nemudoma ukrepa v skladu s priporočili in popravljalnimi ukrepi Računskega sodišča, navedenimi v revizijskem poročilu Učinkovitost nabave zaščitne opreme,« in tako naprej. Ali ni bil sposoben pristojni odbor sprejeti naslednjega sklepa: »Državni zbor Republike Slovenije priporoča Vladi, da v najkrajšem možnem času pripravi spremembe in/ali dopolnitve predpisov in/ali dokumentov, ki bodo zagotovile ustrezne podlage za ravnanje v izrednih okoliščinah, kakršne so epidemija nalezljivih bolezni in drugo.« Pa še neke podobne sklepe. Težava je v tem, da je to nekaj, kar je samoumevno, in bi Državni zbor s tem, ko bi takšne sklepe sprejel, samo pokazal, da je pot razčiščevanja vedno nujna in potrebna, ker gre za javna sredstva, ki jih moramo varovati, in pač zaradi politične večine, kakršna je, tega ta državni zbor ni sposoben v tem trenutku sprejeti. To je prvo dejstvo. Drugo dejstvo, o katerem moramo govoriti, je naslednje. Poročilo Računskega sodišča seveda ni tožilstvo kot takšno. Ni tudi ne sodišče, ki pošlje in da kazenske, takšne ali drugačne, sankcije. Domet poročila Računskega sodišča so v bistvu priporočila, kaj je potrebno narediti. Kadar pa postavi sum, da je bil kje pomembno kršen zakon, ta sum dostavi pristojnim organom, ali je to policija ali tožilstvo, in potem morajo ti organi zadeve raziskati do konca. To poročilo Računskega sodišča tudi dosti korektno napiše naslednje: nabava medicinske opreme je potekala na nek način v izrednih okoliščinah, ne samo v Sloveniji, v celotni mednarodni javnosti. Poročilo od tega ne beži. Poročilo tudi dosti korektno napiše, da vsa zakonodajna infrastruktura, pa to ne velja samo za Slovenijo, za takšne izredne razmere enostavno ni bila zadosti pripravljena. Ampak ob vsem tem pa Računsko sodišče zelo jasno pove za dve poglavitni stvari, ki ju je nadziralo, ali sta bili učinkoviti. Torej ali je bilo zbiranje informacij, katera oprema v Sloveniji manjka in jo je potrebno urgentno naročiti, učinkovito. In Računsko sodišče dokaže, da je bilo neučinkovito. Saj se spomnite različnih predstavnikov slovenske Vlade, visokih predstavnikov, z visokimi titulami, ko so se številke spreminjale ne za 3, 4 %, za stotine odstotkov so se številke spreminjale iz dneva v dan. In potem Računsko sodišče postavi tudi odgovor na vprašanje, ali je bila vsaj nabava opreme, o kateri je bilo ugotovljeno, da je primanjkuje, učinkovita. In pove: bila je neučinkovita. Vzpostavili ste, govorim seveda o vladi, nepregleden sistem, ko se je v resnici dogajalo, da so istega dne različni ministri iste vlade različno javnosti pojasnjevali, kako poteka nabava nujno potrebne opreme. Zdaj se zamislite, da če ministri iste vlade ne razumejo, kako deluje sistem, potem sistem ni transparenten. Kadar sistem ni transparenten, pa omogoča zlorabe. To je povedalo Računsko sodišče. Tisto, kar moramo povedati, je pa naslednje. Ko so se začele ugotavljati nepravilnosti ali sumi nepravilnosti pri nabavah zaščitne opreme, bi lahko Vlada odreagirala hitro, transparentno in takoj. Takrat je še bila možnost. Ne gre samo za to, da bi na ta način druga nabava opreme bila učinkovita – izraz, ki ga uporablja Računsko sodišče – še nekaj pomembnejšega bi se dogodilo. Verjetno bi se začelo vračati zaupanje državljank in državljanov, kar je pa nujno potrebno za obvladanje epidemije. Če ni zaupanja, namreč nobena represivna norma, noben represivni organ ne more ljudi prisiliti, da izvajajo ukrepe, ki pa so nujni. Fiasko pri nabavi zaščitne opreme je verjetno prvi korak, ki je povzročil na nek način razpad sistema obvladovanja epidemije. Ne bom sedaj govoril o tem groznem številu nepotrebno mrtvih v državi, ampak nabava zaščitne opreme je bila prvi korak izgradnje velikega nezaupanja – ker ni bilo takojšnje korekcije – ki je sedaj, če pogledate tudi javnomnenjske ankete, splošno. Seveda samo poročilo Računskega sodišča ne bo nikogar poslalo v neko kazensko sankcijo. To je naloga tožilstva, policije in kasneje sodišč. Nekoliko s strahom opazujemo dogajanja, informacije, da tisti, ki preiskujejo sume kaznivih dejanj, lahko kar nenadoma ugotovijo, da so prekvalificirani, da napredujejo v prometne policaje. Saj veste, kaj to pomeni. Tega ne opažamo samo mi, ki živimo v Sloveniji, pozabljate, da so v tem trenutku tudi, če ne druge, oči evropske javnosti usmerjene v Slovenijo, zato ker je pred nami neka naloga, da naj bi v drugi polovici tega leta v teh nemirnih svetovnih časih vodili Evropsko unijo. Ob tem je potrebno tudi povedati, da v tem trenutku v Državnem zboru delujeta dve preiskovalni komisiji, ki raziskujeta ozadje aktivnosti, da ugotovita politično odgovornost političnih funkcionarjev, in da če še kakšne druge nepravilnosti ugotovita, obe preiskovalni komisiji, te posredujeta pristojnim organom pregona. Ne vem, ali bosta lahko svoje delo dokončali, ker tudi nihče med nami ne zna oceniti, ali je trajnost trenutne manjšinske vlade eno leto, en teden ali mesec dni. Tega v resnici nihče v tej državi ne ve. Sam osebno verjamem, da bi bilo najboljše za državo, da bi bila trajnost te manjšinske vlade samo še en dan ali eno uro, to bi bilo koristno za državo, vendar tudi če ne bosta končali svojega dela, je povsem jasno, da bo odgovornost potrebno poiskati. Jaz sem tudi povsem prepričan, da bosta razširili obseg svojega dela, da se bosta poglobili v vprašanje, ali so naročene vse vakcine, ki bi lahko bile naročene, ali pa se je skušalo na državljankah in državljanih varčevati in smo zato sedaj v nemogoči situaciji. Če smo bili pred nekaj tedni na polovici, kar se tiče neuspešnega cepljenja v Evropi kot celoti – podatki za Evropo so neprimerljivo slabši, kot če jih primerjamo recimo z Združenimi državami Amerike ali če hočete z Združenim kraljestvom – smo bili po podatkih iz prejšnjega tedna že tretji najslabši, medtem pa niti ne upam razmišljati, kakšni bodo podatki čez dva, tri tedne. Tudi ne upam razmišljati, kaj to pomeni za neko konkretno vrsto cepiva. Velika država Nemčija oceni, da ne bodo cepili ljudi, razen na lastno željo, ki so mlajši kot 60 let, druga velika država, Francija, da mejo na 55 let, slovenska stroka pa oblast pa ugotovijo, da smo očitno Slovenke in Slovenci genetsko nekoliko drugačni, da te previdnostne meje, ki jih drugi določajo, pa so to države s pomembno večjo kapaciteto kot Slovenija, v Sloveniji niso potrebne. Zato si jaz dejansko danes želim, da predmet obračuna ne bi bil tisti, ki mora nadzirati. Veste, kako napačno je, če Računsko sodišče ugotovi nekaj, kar nekemu konkretnemu političnemu funkcionarju ni všeč, in postane tarča? Pa ne tista televizijska, ampak tarča v živo, ker je dovoljeno vse najgrše pisati o inštituciji, vodstvu inštitucije in o samem predsedniku inštitucije. Saj podobno zgodbo sedaj gledamo tudi na Ustavnem sodišču – ko razveljavi neustavni akt Vlade, postane tarča. Ampak, spoštovane in spoštovani, do tega poročila in tudi do odločb Ustavnega sodišča se je treba obnašati spoštljivo, skrbno, jih natančno proučiti in takoj ukrepati. Zato ni potrebnega nobenega strahu. V resnici, spoštovane poslanke in poslanci, ne razumem, kaj vam je bilo, tistim, ki ste glasovali proti, da niste mogli recimo sprejeti sklepa, da Državni zbor Republike Slovenije priporoča Vladi, da dejavno in tvorno sodeluje z organi nadzora in/ali pregona pri iskanju in uveljavitvi odgovornosti za neustrezno ravnanje funkcionarjev in javnih uslužbencev v postopkih nabave zaščitne in medicinske opreme, oziroma da si prizadeva za uveljavitev njihove odgovornosti. Za zaključek pa naslednje. Organi naj opravijo delo, ki ga morajo opraviti. Naša naloga, poslank in poslancev, spoštovane in spoštovani, je, da vse, kar je v naši moči, naredimo, da neodvisne inštitucije ohranijo svojo neodvisnost, da preprečimo politične napade nanje in jih prosimo, da bo še več revizij, še več priporočil, in upamo, da bodo odzivi takojšnji, če je potrebno kaj popraviti, da se popravi takoj. Hvala za pozornost.
Hvala lepa tudi vam. Naslednji razpravljavec je gospod Igor Peček, pripravi se dr. Franc Trček. Izvolite.
Hvala lepa. Spoštovana podpredsednica, kolegice in kolegi, državna sekretarja! Računsko sodišče je v poročilu, ki ga obravnavamo danes, pravzaprav potrdilo to, kar smo v interpelaciji ne samo očitali, ampak na nek način tudi dokazali ministru Počivalšku. Poročilo niza in hkrati potrjuje sume o netransparentnosti pri nabavah opreme, ki smo jih obravnavali tudi na treh sejah Komisije za nadzor javnih financ, maja, junija in pa julija lani. Negativno mnenje revizorjev je na nek način povsem pričakovano. Danes je dejstvo, da so Vlada, Ministrstvo za gospodarski razvoj in tehnologijo, Ministrstvo za zdravje, Ministrstvo za obrambo in Zavod za blagovne rezerve posle pri vodenju nabav opreme vodili neučinkovito. Olajševalna okoliščina pa niso bile, in to revizorji posebej poudarjajo, niti izredne razmere. Ko govorimo o učinkovitosti, ki je poleg smotrnosti porabe javnih sredstev, je to tisto, kar mora preverjati Računsko sodišče, zato izgovori, da Računsko sodišče ni zapisalo navedb o korupciji ali o čem protizakonitem, niso na mestu. Vsi namreč vemo, da Računsko sodišče sume storitve kaznivih dejanj odstopa drugim organom, in to je tudi storilo že decembra. 13 pogodb, kot je povedal gospod Tomaž Vesel, predsednik Računskega sodišča, in kar je v poročilu tudi zapisano, je predalo preiskovalnim organom. Kolega Paulič je v svoji razpravi že povedal, učinkovitost se v različnih besednih oblikah v poročilu pojavi kar 195-krat, jaz bom dodal, učinkovitost v negativnem smislu, torej kot pojem neučinkovit, medtem pa zelo redko, jaz sem samo trikrat zasledil, pojem učinkovit, kot na primer na strani 227. Ga bom tudi citiral, zato da ga osvežimo, v kakšnem kontekstu je bil pojem učinkovit izražen. Citiram: »Menimo, da je Ministrstvo za zdravje v sodelovanju z NIJZ učinkovito, sproti in celovito, spremljalo razvoj širjenja nalezljive bolezni COVID-19,« takoj zatem pa nadaljuje, zopet citiram, »vendar pa se na pridobljene informacije in opozorila ni dovolj učinkovito odzivalo, saj ni nemudoma pristopilo k ugotavljanju zalog in k sistematičnemu ocenjevanju potreb po urgentnih nabavah zaščitne in medicinske opreme.« Konec citata. Sam se na tem mestu seveda lahko vprašam, zakaj. Druga pomembna ugotovitev, ki izhaja iz poročila, pa sploh ni presenetljiva. Ta je, da postopki javnega naročanja »niso bili izvedeni v skladu z načeli transparentnosti, učinkovitosti in enakopravne obravnave ponudnikov«. Tudi to dobesedno izhaja iz poročila. V eni izmed razprav poslanca iz koalicijskih vrst smo na odboru poslušali navedbe o kriznem menedžmentu, češ, mora se vedeti, kdo ukazuje. S tem bi se lahko celo strinjal, ampak bistveno bolj pomembno pri tem je vedeti, komu se ukazuje, in tisti, ki te ukaze dobiva, mora še bolj točno vedeti, kako in kdaj mora te ukaze izvesti. Računsko sodišče zdaj potrjuje, da je Vlada vzpostavila izrazito nepregleden sistem. Prepričan sem, da ne naključno. Nasprotno, ravnala je premišljeno in namerno. Najprej je za nakupe opreme zadolžila zavod, ki za to nalogo ni bil usposobljen. Nato je ustanovila medresorsko delovno skupino, dan zatem pa minister Počivalšek še svojo projektno skupino. S kakšnim ciljem? Sam sem prepričan v to, da z enim samim – zato, da se prikrije odgovornost. Kar se tiče očitka, ki sem ga izrekel na začetku glede netransparentnosti, to dokazuje tudi množica na novo vzpostavljenih elektronskih naslovov, na katere so, enako kot na e-naslove nekaterih posameznikov, prihajale ponudbe. Namerno, najverjetneje, jih niste nikoli zbrali na enem mestu, pregledali. Ponudbe so si dejansko samooklicani pristojni izmenjevali, ampak ne vseh. Veliko jih je ostalo neodprtih, tudi to smo že slišali, in pri tem se niste dali motiti. Pristojni so sklepali pogodbe, četudi so bile ponudbe nepopolne. Vlada je kupovala opremo oziroma ventilatorje, ki so bili za zdravljenje bolnikov s covidom-19 brez dokupa potrebnih dodatkov neuporabni. V drugi val smo vstopili kar s tremi četrtinami neuporabnih ventilatorjev. In če spet citiram eno izmed navedb iz revizijskega poročila s strani 174, se glasi takole: »V več primerih nabav zaščitne in medicinske opreme je bilo ugotovljeno, da so različne osebe, ki niso bile zaposlene na Zavodu, dajale Zavodu, direktorjem in preostalim vodilnim uslužbencem na Zavodu, konkretna navodila o tem, s katerimi ponudniki in pod kakšnimi pogoji naj Zavod sklene pogodbo, oziroma so bili celotni postopki pridobivanja obravnave ponudb izvedeni s strani tretjih oseb ali pa so se te vsaj pomembno vključevale v izvedbo oziroma pospešenje bistvenih faz nabavnih postopkov.« Konec citata. Za katere konkretne primere gre? Štiri pogodbe za nabavo ventilatorjev, ki so bile sklenjene na podlagi posredovanja uslužbencev na Ministrstvu za gospodarski razvoj in tehnologijo, s točno določenimi izbranimi ponudniki, z določenimi elementi, s količino, ceno in pariteto. Dve pogodbi za dobavo zaščitne in medicinske opreme sta bili sklenjeni na podlagi posredovanja drugega uslužbenca na Ministrstvu za gospodarski razvoj in tehnologijo. Šest pogodb za dobavo zaščitne opreme je bilo sklenjenih tako, da so bili ves del komunikacije, pridobivanje in ocena ustreznosti ponudbe izvedeni prek uslužbenke na Ministrstvu za gospodarski razvoj in tehnologijo. Ne bom našteval vseh. Za konec samo še: za sklenitev dveh pogodb za nabavo zaščitnih mask je v postopku hitre obravnave posredoval bivši državni sekretar na ministrstvu za delo. Kaj je pri tem spornega? Pri vseh teh naštetih primerih so neposredno sodelovale in odločale osebe, ki za to niso imele pooblastil niti ne kompetenc. Enkrat mi je zelo uspešen tuji poslovnež v neformalnem razgovoru rekel: »Če zaradi posla skleneš prijateljstvo, je to velik uspeh, če skleneš posel zaradi prijateljstva, pa nisi mogel storiti večje napake.« Na koncu bi rad samo omenil še Odbor za gospodarstvo in predlagana priporočila. Pričakovali smo, da bo Odbor za gospodarstvo predlagana priporočila zavrnil, pa vendar gre ponoviti, čemu pravzaprav vladna koalicija s tem, ko je zavrnila ta priporočila, nasprotuje. Če povem zelo preprosto, nasprotuje ravnanjem, ki so v zrelih demokracijah samoumevna in niti ne potrebujejo poziva k spoštovanju le-teh. Vladna koalicija se ne strinja oziroma se ji ne zdi potrebno, da Vlada ukrepa v skladu s priporočili in popravljalnimi ukrepi revizorjev, in hkrati ne priznava ugotovitev Računskega sodišča, zato ker se razgaljajo vladne stranpoti, napake, sporne prakse, in da ne rečem s tem povezani tudi sumi na neracionalno javno porabo. Hvala lepa.
Hvala lepa tudi vam. Naslednji razpravljavec je dr. Franc Trček, pripravi se gospa Violeta Tomić. Izvolite.
Hvala lepa za besedo. Ne bom ponavljal tega, kar so kolegi pred menoj že prevečkrat povedali. Danes sem večino časa preživel na preiskovalki, ki se ukvarja s to tematiko. Kot sem že večkrat rekel, po tednu dni obstoja te vlade so do nas prišle neke prve informacije od ljudi, ki so dejansko blizu NSi, da se gre v nabave zelo po domače. To, kar je po aferi maske s strani opozicije ustavnega loka bilo nekaj, kar bi takrat lahko imenovali hipotetične obtožbe te vlade in koalicije in njih podpornikov – mogoče je kdo še za mano; ne, ni več SNS – se je v bistvu skozi to revizijo izkazalo za dejstvo. Nekdo je učinkovito zlorabil epidemijo, sklicujoč se na »rešujemo življenja«, malo je ugasnil luč oziroma erar za nekaj časa, da se ni videlo, kako bi šle transakcije proračunskih porabnikov, nekaj časa ne razkrival pogodb in v bistvu izpeljal neke pajdaške posle. To so v bistvu dejstva. Veste, tudi neko opravičevanje tipa, ki ga poslušamo, eksvlada je bila takšna in takšna – če bi bile vse eksvlade, vključno s prvima dvema Janševima, stokrat slabše, kot jih vi prikazujete, to ni ne ustrezen izgovor ne opravičilo za vašo raboto. Tudi če ne bi bil dedek, bi seveda gledal, kako bo ta družba in država odplačevala 60-letne obveznice. Onkraj vsega, kar je bilo povedano, onkraj napada na Računsko sodišče kot enega od ključnih watch dogs, veste, kaj mene v bistvu najbolj boli, pa gledam tudi te zadnje dneve? Ali bo Zdravc Počivalšek šel v parlament ali ne. In potem se oglašajo razne gospe maruče pa mehi pa še kdo pa rečejo: »Ne, ne, naj Zdravc ostane na MGRT, ker Zdravc pa zrihta.« Ampak o tem je Igor prej govoril. Veste, s to ekonomijo ali, če hočete, politično ekonomijo nekdo bo nekomu nekaj zrihtal, smo mi, spoštovana gospoda – bom kar rekel, ker imam na koncu jeziku – razvojno v kurcu. S takim pristopom bo najbolj pametni del naših vnukov, pa njihovih vnukov šel v neke družbe in države, kjer bodo imeli drugačno genetiko politične kulture. In ta gospod, ki je tukaj najbolj obremenilen, mi bo včeraj po televiziji razlagal o politični kulturi. Mislim. Pa sram ga bodi! In mene dejansko najbolj boli ob teh rabotah, ko se je razkrila afera maske, da če ne drugje na Ekonomsko-socialnem svetu predstavniki delodajalcev in delojemalcev tega niso obsodili in zahtevali odstop vlade. Veste, ker mi govorimo o neki mentalni shemi. In to je problem! Ta mentalna shema je v tej vladi še bolj izrazita, kot je bila v kakšnih predhodnih. Trenutno končujem branje neke zelo zanimive knjige Zgodovina hladne vojne od Arneja Westada, ki je največji strokovnjak za to področje. Seveda je včasih nezahvalno vleči paralele, ampak veste, tretja Janševa vlada je neka kombinacija Mao Cetunga med kitajsko kulturno revolucijo, kar nekateri tudi tukaj v parlamentu zelo izražajo, pa Stalina v zadnjih letih njegovega življenja. Seveda v Sloveniji nas ne morete kot Navalnega poslati v kakšen KZ lager, čeprav se mi zdi, da je nek poslanec SDS tudi to pisal iz štajerske provenience, da bi nas bilo treba vse zapreti. Na Twitterju pa ratate Rdeči Kmeri. Potem pa, kar tuliš v gozd, tudi kakšen norec z naše strani žal rata tak. In onkraj tega poročila, to je neko dejstvo, to je neka rakrana politične nekulture, primitivizma, arogance, za katero potrebujemo natančen medicinski laser in to je v bistvu treba izrezati in sežgati in zažgati in odstraniti iz slovenskega političnega prostora. Hvala za besedo.
Hvala lepa. Naslednja razpravljavka je gospa Violeta Tomić, pripravi se gospod Marijan Pojbič. Izvolite.
Hvala za besedo, predsedujoča. Svojo razpravo bom začela s stavkom, ki ga je omenil predlagatelj v začetku, in to je odnos do spodobnega. Ta tretja Janševa vlada je popolnoma izničila prav odnos do spodobnega. In potem se čudite, če je nivo politične debate v tem državnem zboru na najnižji možni ravni, če je zaupanje v to vlado na najnižji možni ravni, in govorite o nekakšnem razkolu. Pa ne gre za to. Gre za razkol med demokratično opozicijo in temi totalitarnimi težnjami, ki jih pač predsednik Vlade ima. Pravite, da ste reševali življenja. Reševali ste svoje denarnice in denarnice vaših političnih zaveznikov, prijateljčkov, celo mamic, sester, družinskih članov, kar je popolnoma nedopustno. Če primerjate epidemijo z vojno, potem gre to definitivno za vojno dobičkarstvo, kar pa je zločin. Po KZ-ju, tudi tržni inšpektorat preiskuje. Mislim to, da nekdo sredi epidemije lahko namerno pošlje nedelujočo opremo, se pravi maske – neuporabne, PCR teste – neuporabne, ventilatorje – neuporabne, tem, ki se borijo in dejansko skušajo reševati življenja ljudi – se pravi, medicinsko osebje, zdravniki, medicinske sestre – v DSO-jih, to lahko naredi samo skrajno nemoralen človek. In pika. In tukaj, tukaj je točka, kjer se začnemo pogovarjati, in ne sprenevedanje, da prejšnja vlada ni naredila, pa smo mi ne vem kaj morali. Eni celo sanjajo, da bi se jim opozicija morala opravičiti. Državljanom se boste morali opravičiti nekoč in vsem žrtvam. In to, ko govorite, da zdaj je pa v DSO-jih kar naenkrat veliko postelj. Ja, ampak zakaj? Zaradi preštevilnih smrti v DSO-jih, kar je popolnoma nedopustno. Državni sekretar Simon Zajc, ki je tukaj sedel v imenu stranke SMC, ki je prišla s polnimi usti pravne države, ničelne tolerance do korupcije in tako naprej, etike, morale in tako naprej, govori, da je prejšnja vlada imela zanemarljivo število nabav, ki jih je izvedla prejšnja vlada. Kakšno sprenevedanje! Kdo pa je bil prejšnja vlada? Taisti državni sekretar je bil minister v tej vladi! Se pravi, bil je še kako vlada. Počivalšek Zdravko je bil še kako vlada, že tretji mandat je minister za gospodarstvo! Dejansko je nedopustno, kar počnete, in laž na laž poslušamo od te vlade. In seveda norčevanje iz ljudi, ali kot vi radi rečete, davkoplačevalcev, kajti javni denar ste trpali v privatne žepe. Zdaj si oddahnete, ko v poročilu ni omenjene korupcije. Ves čas je odgovornost MGRT-ja omenjena noter. Nedopustno je, da poslanec SMC-ja govori, da je poročilo Računskega sodišča orodje političnega obračunavanja in se takoj spravite na predsednika Računskega sodišča. Spravite se pa na vsakega, ki vam ni pogodu in ki ne molči ob vaših umazanih poslih. Pa so to mediji, pa je, ne vem, direktor STA-ja, pa je zdravnik, ki opozori, da ti presneti ventilatorji ne delujejo – ga boste diskreditirali! Ne boste rekli, pa poglejmo, zakaj ne delujejo. In zdaj vam tudi predsednik Računskega sodišča ni všeč. Najboljše, da jih vse zamenjamo. Pa narod boste na koncu zamenjali, da vam bo pogodu. Računsko sodišče je najvišji organ, ki nadzoruje poslovanje državnih računov, državni proračun in celotno porabo finančnih sredstev državnega proračuna. In zdaj diskreditirati predsednika Računskega sodišča zato, ker vam poročilo ni všeč, to je enostavno za en drug sistem, ki ne spada v 21. stoletje, še manj pa v Evropsko unijo ta trenutek. Govorili ste tukaj, poslanka iz Nove Slovenije, da nihče ni mogel predvideti, kakšna bo ta epidemija. Česa nismo mogli predvideti? Prvi val mogoče ne, drugi smo morali predvideti, ste morali in točno vedeti, kaj vas čaka. Česa pa mi nismo mogli predvideti, pa nismo mogli predvideti nemoralnosti te vlade, ki je trpala provizije. Pa dobro, tudi človek bi prenesel provizije. Normalno, ne bodo tudi delali posredniki zastonj, ampak potem naj bi vsaj kvalitetno opremo dobili – a ne? Ampak ne! Nedelujočo! Že v prejšnjem mandatu smo v bistvu predlagali mi v Levici, da bi ustanovili javno agencijo za naročanje oziroma nabavo medicinske opreme. Tudi Računsko sodišče je reklo, da bi bilo to zelo modro. Ampak ne, kako bi pa potem financirali prijateljčke, ki vam potem za časa volitev vračajo usluge. In to je ta kanalizacija javnega denarja v privatne žepe, ki je popolnoma nedopustna. Osebje Adrie mi je pisalo, kako bi bili ponosni, če bi lahko z Adrijinimi letali prevažali medicinsko opremo za domovino. Ampak ne, mi smo Adrio prodali in smo plačevali drag transport. Ampak imeli smo pa prelete Natovih letal, da so uboge starostnike strašili tam bombniki. Popolnoma butasto! Medtem ko so se vozili, so drugim pametnim državam Natova letala opremo vozila brezplačno. Potem imamo, tako kot je rekel Miha Kordiš, »ko je vlada Janeza Janše, gredo provizije v nebo«. In grejo dejansko v nebo in vsi, ki vas spomnijo na orožarsko afero, na patrio in zdaj na tole zadnjo nabavo medicinske opreme, so pač tisti grdi, grdi, ki vam nagajajo, da ne morete nekako spontano početi, kar hočete. To je naloga opozicije, da vam gleda pod prste, ampak vi potem hitro zamenjate, ne vem, šefa policije, kriminaliste, šefa NPU-ja, zamenjate medije, sodišča, vse boste zamenjali, samo da boste imeli kimavce in da boste počeli, kar boste hoteli. In potem imamo – kaj? Droge, orožje, prostitucijo. Tukaj smo že nekajkrat govorili o tem, s čim se v resnici ta vlada ukvarja. Veste, demokratični sistemi se pač zelo težko soočajo s takimi centri moči, ki se ukvarjajo s takimi nekimi kriminalnimi dejanji. Naj še omenim, da je SAZU ponudil mnogo cenejšo medicinsko opremo, ampak ne, to ne. Tudi vprašanje, na katerega mi nihče ni odgovoril nikoli, zakaj je v vseh CC-jih ob prodaji in nabavi medicinske opreme vodja Poslanske skupine Nove Slovenije gospod Jožef Horvat. Imeli smo te maile v rokah. Kaj je to pomenilo? In potem minister Tonin, ki je izgubil kamion opreme. A jo je kdaj našel, a nam je kdaj povedal, kje je ta oprema? In temu istemu človeku bomo zaupali 780 milijonov za nabavo vojaške opreme. 780 milijonov! A vi veste, koliko bolnic bi zgradili, koliko domov za starejše bi zgradili, koliko bi si državljani lahko opomogli in spodbudili gospodarstvo s tem denarjem? Ampak ne. Človek nima nikakršnih izkušenj z vojsko ali je samo fan nekega gospoda, ki je obramboslovec, in misli, da lahko razpolaga s temi blaznimi milijoni. Skratka, naj vam do konca povem le to, da je bilo preveč žrtev zaradi vaših grdih dejanj. Nekoč boste morali, verjetno, odgovarjati, pa če ne pred zakonom, pa pred Bogom, kot se rado temu reče. In vprašati se in vprašati svojo vest, koliko ljudi ste ubili z nedelujočo opremo, bi bilo res primerno, ne pa, da vsakega, ki vam pove, da lažete. In dogaja se, da ta aroganca in ignoranca te oblasti presega vse, kar smo do zdaj doživeli. Zamenjati predsednika Računskega sodišča, zamenjati novinarje, RTV, Galeta, ki je povedal, za kaj gre. Tako res upam, da se enkrat te stvari razjasnijo dokončno. Hvala.
Hvala lepa. Naslednji razpravljavec je gospod Marijan Pojbič. Pripravi se gospa Jerca Korče. Izvolite.
Hvala lepa, gospa podpredsednica. Toliko žalitev, toliko obsodb, toliko obtožb, kot sem jih danes slišal s strani opozicijskih strank, pa verjetno ni bilo izrečenih, odkar obstaja slovenski parlament. Res skrajno neverjetno, neprimerno in žaljivo do vseh tistih, ki s srcem in s trdim delom, v nočnih izmenah in tako dalje delajo za to, da bi reševali situacijo, reševali življenja ljudi in vse tisto, kar se nam je zgodilo v tem času, ko je epidemija. Gospa Violeta Tomić, moram reči, ker sem ravno sedaj prišel v dvorano, ampak sem poslušal v pisarni razprave, da so me pred nekaj časa obvestili, ker sem pač bil operiran na kolenu in nisem mogel biti v Državnem zboru, da mi je gospa Tomića naredila eno veliko reklamo v Državnem zboru. Sem zelo ponosen. Gospa Violeta Tomić, iskreno hvala. Baje, da ste me hvalili, ne morem verjeti. Opozicijska poslanka Levice hvali Marijana Pojbiča, vsaka vam čast in najlepša hvala za to! Danes ste tukaj povedali, da smo v koaliciji naredili vse, da bi diskreditirali predsednika Računskega sodišča gospoda Vesela in da to delamo zato, ker nam revizijsko poročilo ni všeč. Rad bi vam povedal, da to pa je laž na deseto potenco. Očitno pri vas tolikokrat izgovorite laž, da si želite, da bi postala resnica. Pa vam ne bo uspelo. Mi, kar se poročila tiče, nimamo nobenih težav. In v poročilu to, kar je zapisano, je zapisano, ampak absolutno ničesar ni zapisano, kar bi lahko obremenilo to vlado. Ničesar. Tudi Računsko sodišče ni tisto, ki bi sprejemalo odločitve, da koga obsodi ali pa ne. Upam, da se tega vsi zavedamo in vsi razumemo. Potem, ko ste govorili, gospa Violeta Tomić, o tem, koliko ljudi je umrlo zaradi tega, ker je bila oprema neuporabna. Vprašal bi vas, koliko ljudi je umrlo, zato ker so bila prazna skladišča. O tem se vprašajte, pa ste bili nadkoalicijska stranka. Vam bom potem prebral neke določene zadeve, ki vam bodo po moji oceni morale dati misliti, ker so kronologija dogodkov od enega trenutka do drugega. Potem sem danes poslušal gospoda Pavšiča, ki je govoril o neki žalitvi zdravega razuma. Gospod Pavšič, govorili ste, če bi poslušali preiskovalno komisijo, bi ugotovili, da je bilo vsega, kar se tiče opreme, dovolj. Potem ste hkrati povedali, da ima gospodarsko ministrstvo pa v celotni zgodbi veliko vlogo in veliko besedo. To ste danes povedali. Ampak, potem ste pa hkrati zapisali v zadnjem odstavku vašega predloga Vladi Republike Slovenije v zvezi z ugotovitvijo revizijskega poročila o učinkovitosti nabav zaščitne in medicinske opreme za obvladovanje širjenja virusa naslednje. V petem odstavku na strani pet, »Zavod je bil do 23. marca 2020 pri izvajanju postopkov javnega naročanja samostojen, potem pa je Vlada na predlog Ministrstva za gospodarstvo kot pomoč Zavodu pri izvajanju javnega naročanja ustanovila medresorsko delovno skupino in nanjo prenesla del postopkov javnega naročanja, in sicer postopke obravnave ponudb za dobavo opreme. S tem je presegla postopke javnega naročanja [[…]]«. V nekem časovnem obdobju danes v vaši razpravi pa ste ugotovili, kako pomembno vlogo ima Ministrstvo za gospodarstvo in da bi moralo na vladi dajati poročila in tako dalje in tako dalje. In potem iz tega enostavno več človek ne razume, kaj je zdaj tisto, kar ste želeli povedati: ali dvakrat lažete ali sploh ne veste, kaj govorite. Po eni strani imam pisni dokument na mizi, na drugi strani sem poslušal današnjo vašo razpravo in če si boste pogledali magnetogram, boste ugotovili, da imam prav. Danes sem poslušal tudi gospoda Židana, ki je med drugim rekel, da gre za javna sredstva, ki jih moramo varovati, da je iz tega poročila revizijskega pa viden sum. Spoštovani kolegi in kolegice, predvsem SD in gospod Židan! Koliko časa ste bili na vladi in oblast imeli v svojih rokah? Koliko časa? 25 let. In kaj ste v tem času storili? Kako bi lahko neka vlada, ki je leto dni ali pa par mesecev na oblasti, sprejemala neke odločitve, ki bi bile popolnoma izven zakona? Kako, če bi bila zakonodaja primerno regulirana, stvari tako, kot morajo biti. Iz Računskega sodišča izhaja ravno to, da je bilo marsikaj pomanjkljivega v zakonodaji, ki je pa vlada, ko je prevzela vodenje, nikakor ni morala spremeniti. Ker je po 25-ih letih, ali pa bom rekel malenkost razmaka, štiri leta ali pa nekaj mesecev potem bila vlada Janeza Janše, ki je delala zelo dobro, vi ste pa 25 let bili v vladi – in kaj ste naredili? In to je potem sum, zakaj se je to dogajalo, kako se lahko to dogaja in kaj pravzaprav je tisto bistveno, kar vi danes skozi to razpravo želite povedati. To bom pa povedal v nadaljevanju. Spoštovani gospe in gospodje iz opozicije, če bi bil naivnež in neuk, kot mi velikokrat podtikate – in podtikate mi, da imam končano osnovno šolo in da sem s klobasami kupoval osnovno šolo. Še enkrat vam bom povedal eno stvar, ki si jo morate vsi zapomniti, ker je prav, da jo slovenska javnost ve. V mojem okolju ljudje vsi vedo. V naši družini je bilo šest otrok, samo oče je bil v službi, ker mama je morala varovati doma otroke. Kako bi si lahko privoščil klobase in s klobasami podkupoval učitelje? Če ste to vi lahko počenjali v socializmu, jaz si tega nisem mogel privoščiti, ker moj oče ni zaslužil toliko, da bi lahko to počenjal na tak pokvarjen, koruptiven način, kot mi ga želite podtakniti. Vse, kar sem naredil, vsa moja izobrazba je na spletni strani Državnega zbora in si poglejte, kakšna je moja izobrazba. Samo zato, da vam pojasnim, da ne boste več zlorabljali slovenskih medijev in mi podtikali te laži in ta zavajanja. Če bi vas – moja mama, hvala bogu, še živi, ampak sem zelo žalosten, stara bo 85 let, in če bi to sedaj slišala in to, kar ste mi podtikali, bi res lahko samo zajokala. Resnično. To vam moram povedati in prav je, da sem danes to povedal, moral sem to enkrat povedati, da s tem prekinemo enkrat. S to vašo prakso podtikanja. To, kar se je do tega trenutka zgodilo, in to, kar je Vlada v takih težkih okoliščinah naredila, vlada Janeza Janše, je naredila to, da je reševala izjemno komplicirano in problematično situacijo in jo tudi rešila. Ne dokončno, ker ta epidemija še traja, vendar je v tistih okoliščinah, v kakršnih je sprejela vodenje države, resnično odreagirala tako, kot je bilo potrebno, in seveda tudi celotna koalicija. Tukaj moram pohvaliti celotno koalicijo, ne glede na to, da poskušate na vsak način razbiti na vse možne kremplje in ne vem, kaj vse počenjate, da bi jo razbili. Še kaj vam moram povedati. Odkar ste izgubili oblast, se vam je res nekaterim poslankam in poslancem, v narekovajih rečeno – pa se vnaprej opravičujem – popolnoma zmešalo. Nimate več občutka za ljudi, niti za zdravje ljudi, niti socialnega občutka, imate pa zelo veliko željo po ponovni oblasti, nadaljevanju privilegijev, neskončnemu uživanju v bogastvu, ki ga očitno nimate nikoli dovolj. Sedaj vam bom citiral preroške besede gospoda Ivana Krambergerja, dobrotnika iz Negove, kasneje je bil likvidiran. Sedaj vam bom citiral samo en stavek, » [[…]]in ko ne bodo vladali,« – ko ne boste vladali, opozicija, ki ste do sedaj 25 let vladali, dodajam – je zapisal, citiram, »takrat bodo protestirali in pozivali k smrti tistih, ki vladajo, pa niso iz njihovih vrst«. Poglejte si, kaka hujskaška zgodba se odzadaj dogaja, ko imamo to epidemijo, ko bi morali stvari reševati – kaj počenjate? Hujskate ljudi k takšnim in drugačnim protestom. Zlorabljate otroke. Zlorabljate srednješolce in ne bom še rekel, kaj – seveda vse to govorim v narekovajih, da se razumemo.
Gospod Pojbič, se opravičujem, ker vas prekinjam. Predlagam, da se osredotočite na poročilo Računskega sodišča. Hvala.
Hvala, gospa podpredsednica. Hvala gospa podpredsednica, bom. Torej, bom nadaljeval s priporočili. To, kar sem citiral, je to tisto, kar se v tem trenutku v tej družbi dogaja. Ker nimate oblasti, bi naredili čisto vse, greste preko trupel za dosego svojega cilja, da pridete nazaj na oblast. To je noro, to je neprimerno in skrajno škodljivo za prihodnost in razvoj te države. Ker sem rekel, da se vrnem na priporočila, se mi zdi pomembno, da vas seznanim s kronologijo dogodkov, ki bodo poudarjali in dokazali, zakaj pravzaprav smo mi prišli v situacijo, ko je bilo potrebno nujno hitro in odgovorno odreagirati. Zdaj vam bom kronologijo prebral zelo na kratko. 2. decembra 2019, gospod Marjan Šarec, v boju zoper koronavirus – oziroma tako je bilo v članku zapisano Kdo je dejansko zamočil, v narekovajih. 13. februarja 2020, ko Slovenija Kitajski za pomoč v boju proti novemu koronavirusu pošilja 1,2 milijona zaščitnih mask. Poleg tega je za nujno človekoljubno pomoč namenila prispevek Svetovni zdravstveni organizaciji v višini 60 tisoč evrov. Gospod Šarec zaukaže Počivalšku, da je treba nazaj zapolniti skladišča z maskami do decembra 2020. Ali si vi znate predstavljati? Skoraj celo leto bi bili brez zaščitne opreme, če bi upoštevali in če ne bi bilo spremembe, da ne bi Šarec vrgel puško v koruzo! 22. februarja 2020: v Italiji razmere postajajo zelo dramatične, zato predsednik naše stranke in sedanje vlade gospod Janez Janša zahteva sklic Sveta za nacionalno varnost. Poleg sklica Sveta za nacionalno varnost gospod Janša zahteva tudi ustanovitev nacionalnega kriznega štaba, predstavitev pripravljalnih ukrepov in sprotno in resnično obveščanje javnosti. 27. februarja ob pozivih, da mora zapreti meje in aktivirati Civilno zaščito, gospod Šarec odvrne, »tisti ki so pozivali k zaprtju meje, le širijo paniko«. 2. marca 2020, gospod Šarec se norčuje iz zdravnikov. Izjava, da se zdravniki bojijo virusa, je legitimna, ne prispeva pa k umirjanju javnosti. V Sloveniji je prvi znan primer okužbe s koronavirusom, iz stroke pa prihaja resna opozorila, gospod Šarec izjavi, da gre za lažne novice, prihajajo pa te lažne novice seveda iz političnih sfer dobro znanih. In v tem času, to je bilo 5. marca, medtem v sosednji Italiji že preštevajo mrtve. Teh je toliko, da njihova trupla odvaža vojska. 8. marec 2020. Na novinarski konferenci gospod Šarec izjavi, »zaenkrat okužba še ni nastala na območju Republike Slovenije«. Čeprav imamo ta dan v Sloveniji že 16 okuženih s koronavirusom, gospod Šarec vztraja, »še zdaleč nimamo epidemije. Ni bilo potrebe, da bi SNAV sklical prej«. Kdaj pa bi bil potem pravi čas? Gospod Šarec na nacionalni televiziji izjavi, »ko bo čas za to, bomo tudi to razglasili«. 9. marec 2020: Vlada pravi, da še ni čas za zapiranje vrtcev in šol. Gospod Aleš Šabeder, takratni minister za zdravje, na novinarski konferenci izjavi, »splošno zapiranje vrtcev in šol zaenkrat po ocenah stroke in tudi Sveta še ni potrebno«. 11. marec 2020: zaradi izbruha virusa v Šmarjah pri Jelšah župan gospod Matija Čakš ukaže zaprtje šole, minister za šolstvo dr. Jernej Pikalo pa naslednji dan 12. marca 2020 napade župana na Radiu Slovenija, češ da župani nimajo nobene zakonske podlage za zapiranje šol. 12. marec 2020: gospod Šarec le pove, da bodo razglasili epidemijo, a ne zaradi zdravja prebivalstva. Zakaj potemtakem? Citat, »mi jo bomo razglasili zaradi lažje organizacije dela«, izjavi gospod Šarec na novinarji konferenci. 13. marca pride nova vlada, predsednik Vlade gospod Janez Janša. Takrat je gospod Janez Janša poudaril, da se mora Vlada še isti trenutek začeti ukvarjati z urgentno zadevo, to je koronavirus, in da bodo že na prvi seji Vlade začeli sprejemati dodatne ukrepe za zajezitev novega virusa. 14. marec: Vlada v Zavodu Republike Slovenije za blagovne rezerve naleti na prazna skladišča opreme. Opreme ni dovolj niti za zdravnike, kaj šele za druge prebivalce Slovenije. Torej, spoštovane kolegice in kolegi, torej je bilo potrebno urgentno odreagirati. Imeli smo veliko število že obolelih. Problem smo imeli število zdravnikov, medicinskih sester brez opreme, premalo postelj, ni bilo respiratorjev in tako dalje in tako dalje. V takšni urgentni situaciji, ko je vlada Marjana Šarca do konca, preden je vrgel puško v koruzo, ker pač enostavno je ugotovil, da ni sposoben, ali pa ni želel, ali ni imel dovolj velike podpore v koaliciji, takratni koaliciji, da se tega več ne gre. Je vrgel puško v koruzo in v tistem trenutku je nastopila vlada Janeza Janše, ki je morala, zato sem uvodoma povedal, takoj reagirati. Še to za ironijo. V tem zapisu, ko govorimo o predlogu priporočil Vladi Republike Slovenije, ki ga je pisala sedanja opozicija, napišejo med drugim v četrtem odstavku naslednje – zdaj govorim v tem kontekstu te kritične situacije – »ocenjevanje potreb po blagu, ki naj se iz izrednih okoliščin urgentno, nemudoma nabavi in razdeli uporabnikom, ki ga nujno potrebujejo, je pri nabavah blaga po našem mnenju« – mnenju sedanje opozicije, ki je to predlagala, napisano –»po našem mnenju ključni postopek«. Ne vem, kje vi živite, kje ste takrat živeli! Kako je lahko ključni postopek, ko je na drugi strani ljudje umirajo, ko je urgentna situacija? Tudi zakonodaja dovoljujejo popolnoma drugačne okoliščine v takih okoliščinah. Zakonodaja to dovoljuje. Ta vlada in ta koalicija sta v teh spremenjenih in zelo zaostrenih okoliščinah odreagirali tako, kot je potrebno: pošteno, odgovorno, zelo delovno. Seveda niti približno v tistem času ni mogla upoštevati tega, kar ste vi tukaj napisali, da je najpomembnejši oziroma ključni je postopek. Se pravi, zaradi vas, če bi že sto ljudi umrlo, bi še vi vseskozi govorili, da se je treba postopka držati. V naši birokraciji, v birokratizirani državi vemo, kaj pomeni to, kako potekajo birokratki postopki. Dragi moji, kolegi in kolegice, take stvari vi pišete tukaj notri, ki nimajo nobene zveze, nobene zveze s poročilom Računskega sodišča. In vseskozi podtikate, vseskozi zavajate, lažete, napadete to vlado, kot da je kriminalec, in jo obsojate. Danes, ko sem poslušal par razprav; ne vsi, marsikdo izmed poslancev – in to cenim, gospod Prednik, kar ste zdaj pokazali, vi niste med njimi, zagotovo ne, zato vas tudi cenim –, so pa nekateri danes, pa ne bom govoril o imenih, ki vseskozi obsojajo, kot da nastopajo v fazi tožilca oziroma sodnika. Vnaprej direktno diskvalificirajo, direktno napadajo in z lažmi obsojajo, za to nimajo nobene pravne podlage namesto tožilcev in sodnikov to vlado, te ministre, tudi gospoda Počivalška, ki moramo kapo dol vzeti, vsaka mu čast, je dokazal skozi celo to zgodbo, kako je treba v danih okoliščinah odreagirati. Tako je naredil tudi Matej Tonin in še posebej je bil izpostavljen pa predsednik Vlade, gospod Janez Janša, ki je moral to vse skupaj povezati in v teh okoliščinah poiskati prave rešitve. Nikoli ne trdim in ga ni v tej dvorani, ki bi lahko rekel, da ti lahko v nekem določenem trenutku narediš vse najboljše in da se ne bi dalo nič narediti drugače, tega noben ne more trditi in tudi ne trdi. Ta vlada in ta koalicija, ko je prevzela vodenje države, je naredila čisto vse, kar je bilo v tistih okoliščinah; mogoče s predpostavko, o kateri sem prej govoril: prazna skladišča, katastrofalna situacija in tako dalje in tako dalje. Danes se tudi osebno sprašujem pri vsem tem, kar poslušam, ta podtikanja in kako se krade. Sprašujem vas, ali je to slučajno vaša praksa. Kako veste, kako se krade, ko vseskozi pravite, kako se krade? A imate vi to prakso? V 25-ih letih mi to postaja sumljivo. Se pravi, vi točno veste, kako se krade! In zdaj obsojate to vlado s tistim, kar ste vi delali. Čakajte malo, no! Tega pa enostavno ne more človek razumeti, ampak iz tega, kar sem danes iz vaših razprav poslušal, izhaja, in to ni trditev, izhaja, da pa bi mogoče pa to le bila v 25-ih letih vladanja tistih, ki so bili na oblasti, lahko praksa. To bi bilo pa skrajno neprimerno, nesprejemljivo, da to, kar ste delali – v narekovajih govorim vse, da se razumemo –, zdaj poskušate obremenjevati sedanjo vlado, vlado Janeza Janše, ki skupaj s koalicijo in z vsemi strankami, ki so v koaliciji, rešuje to situacijo, to kritično situacijo in hvala bogu zaenkrat zelo, zelo dobro. Ko sem govoril, da je odgovor na dlani, poglejte, denar je v 25-ih letih izginil in samo par podatkov, da vam bo dano na znanje, o čem govorim. Če bi vlagali v zdravstveni sistem dovolj, bi imeli vlaganje tudi v zdravstveno osebje. Če bi vlagali v investicije v zdravstvu, ki zelo primanjkujejo – nimamo negovalnih bolnišnic. Kaj ste delali 25 let, da nimamo niti ene negovalne bolnišnice? 10 tisoč postelj premalo imamo za starostnike. V teh zavodih imajo slabe plače, premalo osebja za oskrbo oskrbovancev. Imamo slabo državno in javno infrastrukturo, malo vloženega denarja v gospodarstvo in povejte mi, kam je v 25-ih letih izginil denar. Komu je šel ta denar, to me zanima. Je pa, spoštovani kolegice in kolegi, očitno res, da je veliko denarja v žepih vaše leve klientele; v jahtah, v vilah, tudi ukradenih vilah, zdravljenju bogatunov na račun ljudi v Švici. Torej v izjemno polnih žepih privilegirancev. Očitno sta vam oblast in denar stopila v glavo do te mere, da ne znate več živeti v realnem svetu in mislite, da je edino prav, če ste na oblasti. To preprosto ni res in ne sme in ne more biti tako. Prav zato uporabljate čisto vse, kar je mogoče, da bi sedanjo vlado, njenega predsednika, potem predsednika SMC-ja Zdravka Počivalška, prav tako Mateja Tonina in še ostale, ki delajo v dobro Slovenk in Slovencev, z lažmi, neresnicami in podtikanji poskušali diskreditirati. Meni verjemite, da vam to ne bo uspelo, ne glede na javna mnenja, ki jih piše Delo, ki jih piše Večer, ki jih poskušajo pretvarjati na marsikaterem mediju, ki ga danes ne bom javno izpostavljal. Ampak glejte, meni verjemite, s takim načinom pristopa in s takšnimi napadi in na takšen revolucionaren način poskušanja zamenjave vlade ne boste uspeli. Slovenke in Slovenci, kljub temu da imamo 30 let države, smo se nečesa naučili: revolucija ni prava pot do cilja. Do cilja je prava pot dogovor, pogovor in sodelovanje in to vam stranka SDS in celotna koalicija že velikokrat ponudila. Rajši se tega lotite in da bomo skupaj potem na podlagi tega nekaj dobrega storili za državljanke in državljane, ne pa metali polena pod noge drug drugemu, namesto da bi delali za ljudi. Ta koalicija dela za ljudi in tudi od vas, od opozicije ali pa vsaj večine, bi to pričakoval v teh zaostrenih okoliščinah. Politični boj za oblast je bil in bo, ampak ne po revolucionarni poti. Spomnite se nazaj, kaj je revolucionarna pot prinesla. Ne želimo, zagotovo nihče izmed nas, da se nikoli več kaj takega ne ponovi, kaj takega vrne. Zato verjamem in sem prepričan, da delamo vse, kar je v naši moči, vsaj ta vlada in koalicija, da bi pomagali ljudem, da bi delali za ljudi. Ne glede na politično barvo strank v tej koaliciji se maksimalno borimo s problemom, ne pa z nagajanjem drug drugemu. In hvala vsem koalicijskim partnerjem, si upam to reči kot poslanec, ki ima pet mandatov v Državnem zboru, sem ponosen na tiste, ki jim gre za stvar, ne na tiste, ki jim gre za privilegije. In opozicija je tista, ki jim gre za privilegije, Vlada pa je tista, ki jim gre za stvar, ki jim gre za ljudi. Hvala lepa.
Hvala lepa. Na tej točki bi želela samo opozoriti, da je današnja razprava namenjena razpravi o poročilu Računskega sodišča. Cenim vsako razpravo, tudi če je še tako abstraktna, gospod Pojbič, ampak niti v enem stavku se niste dotaknili vsebine Računskega sodišča ali pa praktično v parih besedah od polurne razprave. In vam samo dobronamerno svetujem za prihodnje, če bo slučajno vodil sejo podpredsednik, vaš strankarski kolega, si morda lahko nadejate dva opomina in še ukrep odstranitve iz dvorane ob takšni razpravi. Jaz sem vas pa pustila, ker vam nisem želela kratiti vaše rdeče niti razprave. Tako vse nadaljnje razpravljavce pa prosim, če se osredotočite na temo, to je poročilo Računskega sodišča. Imamo repliko. Gospa Violeta Tomić, imate še zelo malo časa. Toliko v opozorilo. Izvolite.
Ja, hvala. Govoril je pol ure, največkrat pa je izgovoril besedo oblast. Zelo zanimivo. Ne bi pa se strinjala, da zlorabljate Ivana Krambergerja, kajti on je rekel: »Ljubi Slovenci, komunisti, ki se bodo spreobrnili, da bi zadržali oblast, vas bodo uničili in oropali.« In SDS je stranka konvertitov, od Janeza Janše naprej imate največ bivših komunistov notri. In je rekel, da kar se Janezek nauči, to Janez zna. Pika.
Hvala lepa. Zdaj pa še enkrat apeliram na vse, da se osredotočimo na poročilo Računskega sodišča. Besedo je želel predlagatelj, gospod Pavšič.
Najlepša hvala, predsedujoča. Poslanec Pojbič mi je postavil kar nekaj eksplicitnih vprašanj, na katera mislim, da mu lahko odgovorim. Tudi, če ne bo poslušal, ker izgleda, da [[...]]Gre raje v pisarno poslušat. Najprej bi mu rad razložil razliko med Zavodom za blagovne rezerve in bolnišnicami. Ali je bil kdaj Zavod za blagovne rezerve namenjen skladiščenju medicinske in zaščitne opreme? Deloma ja, ne pa za takšne primere, kot je bil pojav epidemije. Ampak to je že tako ali tako stvar neke druge zakonodaje in druge tematike. Danes smo na zaslišanju na preiskovalni komisiji poslušali veliko direktorjev bolnišnic in direktoric, pri vseh je bila pa skupna ena zadeva, da je tako januarja, kot marca, kot aprila, kot danes najbolj primanjkovalo mask tako imenovanih FFP3. Jih ni bilo takrat in jih ni niti danes. Zato je zelo zanimiva tista fotografija iz ustanovne seje Vlade, na kateri vsi nosijo te maske, ki jih takrat ni bilo in ki jih ni niti danes. In so jih nosili samo zaradi piar učinka in fototermina, to je priznal tudi minister. Kasneje so jih odložili. To govori o tem, kako je bolj važna forma, ne pa vsebina. Seveda ima Ministrstvo za gospodarstvo velik vpliv na postopke naročanja, ne sme pa imeti takšnega vpliva na Zavod za blagovne rezerve, kot ga je imelo. In takšen klic, kot ga je izvedel gospod Počivalšek na Zavod za blagovne rezerve, se pač ne sme zgoditi, ni dovoljen v nobeni zakonodaji, celo obratno, je prepovedan. Niti v najhujših razmerah se takšen klic ne bi smel zgoditi. To je tisto, česar nočete niti slišati niti razumeti. To je neposredno vplivanje politike na izbiro zasebnega izvajalca za dobavo opreme. Ne gre za birokracijo, ne gre za dolgotrajne postopke. Gre za očiten klientelizem. Ali je bila v ozadju še kakšna materialna korist ali ne, to je pa drugo vprašanje. Če je ni bilo, je odgovornost le politična za prekoračitev pooblastil, če je pa še kaj drugega, je pa tudi kazenska. Če se že vrnemo na Računsko sodišče in poročilo. Kaj piše Računsko sodišče? O medresorski delovni skupini, kar mi je očital kolega Pojbič. Da z medresorsko delovno skupino je pa ministre razrešil celotno nabavno pot. Ne ni, še bolj jo je zmedel, ker je poleg tega ustanovil še projektno skupino, potem je pa še minister za zdravje ustanovil ekspertno skupino. Pa takole piše na strani 154 Računsko sodišče. »Po naši oceni se na primeru ravnanja MGRT kaže potrditev naše ocene, da opustitev natančne določitve pristojnosti deležnikov, ki naj izvajajo urgentne nabave opreme v izrednih okoliščinah, vodi v nesistematično in neenako izvajanje aktivnosti, pri čemer aktivnosti izvajajo tudi nepooblaščeni, nepristojni deležniki. Učinek takega ravnanja se kaže v odstopanju od načel transparentnosti in enotnosti pri izvajanju postopkov javnega naročanja opreme. To se je izkazalo tudi potem, ko je bila ustanovljena medresorska delovna skupina.« Po 24. marcu. Pa dobro, jaz ne vem, komu so ti ljudje pisali po pol leta intenzivnega dela. In že na odboru smo zadevo, ki jo je tako mimogrede navrgel kolega Pojbič, in to je Kitajska oziroma donacija 1,2 milijona mask Kitajski plus 60 tisoč evrov pomoči Svetovni zdravstveni organizaciji za borbo proti pandemiji. Pa bo treba očitno neštetokrat ponavljati ene in iste zadeve. Ja, Kitajska oziroma Slovenija je pomagala Kitajski. Ma ne z 1,2 milijona mask, ampak z organizacijo transporta teh mask, ki so bile pa zasebne narave, je bila zasebna donacija. Republika Kitajska je bila tako hvaležna Sloveniji, da je potem to uslugo tudi vrnila. Potem pa prazna skladišča. Ne vem, če kolega Pojbiča ve, kako deluje Zavod za blagovne rezerve, pa bom še enkrat razložil. Zavod za blagovne rezerve ima dva osnovna dokumenta na operativnem nivoju; to je petletni načrt nabav in letni načrt nabav. Letni načrt nabav se spreminja večkrat letno in letni načrt nabav velja od 1. januarja do 31. decembra, spreminja se pa lahko 365-krat ali pa še celo več, če ima kdo voljo ga spreminjati. In vedno bo veljal od 1. januarja do 31. decembra. Če pa pač minister za gospodarstvo, skladno z Zakonom o blagovnih rezervah, ni bil sposoben izvest teh nabav, je pa drugo vprašanje. In očitno ni bil. Potem pa spet te zgodbe o SNAV-u in ne vem, o čem vsem še. 24. februarja se je sestal Sekretariat sveta za nacionalno varnost, ki so ga sestavljali policija, vojska, Civilna zaščita, domovi starejših, državni sekretarji, med njimi tudi iz Ministrstva za zdravje in Ministrstva za gospodarstvo in kaj so ugotovili tam – pa je bil isti sekretar na Ministrstvu za gospodarstvo prej in kasneje –, da zaloge zaščitne opreme zadoščajo potrebam. Ampak ne, potrebno je sklicati SNAV, zaradi tega, da se politizira o zadevah, o katerih sploh še ni potrebno. In tale sekretariat SNAV se je sestal štiri dni prej, preden je nekdo veselo smučal v centru okužb v Avstriji. 24. februarja! Tako da [[…]] Edino prav, da je za nas, če smo mi na oblasti, je rekel Marijan Pojbič. Sam sem prepričan, da je edino prav, ne če smo mi na oblasti, ampak da vas ni, ker to je preseglo sedaj že vsako mero nekega zdravega razuma. Samo tole zadevo, ki ste nas jo prisili sprejeti, to je poročilo o stanju, razlogih, zalogah in naročilih osebne zaščitne ter kritične medicinske opreme ob razglasitvi epidemije ter nabavah, ki so omogočile Sloveniji uspešen spopad z njo. Iz tega vlečete zadeve ven za argumentacijo, pa je bilo že ne vem kolikokrat dokazano, da so lažnive; ne zavajajoče, lažnive! In še nekaj, ko tako zelo črnite Računsko sodišče, preberite si tisto, kar ste poslali in kar je ta državni zbor tudi sprejemal brez mojega glasu. 21. točka na koncu sklepov Vlade oziroma sklepov tega državnega zbora, »Vlada predlaga Računskemu sodišču Republike Slovenije revizijo o pravilnosti in smotrnosti poslovanja za prve štiri mesece v letu 2020 v Zavodu za blagovne rezerve«. In v naslednji točki, »Vlada predlaga Računskemu sodišču revizijo vseh postopkov nakupa, najema in vzdrževanja ventilatorjev v vseh slovenskih bolnišnicah v zadnjih petih letih«. Potem pa ko to Računsko sodišče naredi, pa vam to poročilo ni všeč, potem pa dajmo vse živo narediti, da bi ga čim bolj relativizirali in pahnili v neko obskurno varianto. Ne! Ni prav! In še enkrat, jasno je treba povedati: klic, telefonski klic kot ga je izvedel minister Počivalšek direktorju Zavoda za blagovne rezerve gospodu Antonu Zakrajšku, ni dovoljen niti v najtežjih trenutkih niti v vojnem stanju, kaj šele ob razglašeni epidemiji, pa če to želite ali pa ne. Ni dovoljen!
Hvala lepa. Besedo ima Jerca Korče, pripravi naj se Mojca Žnidarič. Izvolite.
11. 3. je Vlada, sklep vlade Marjana Šarca, 11. marca 2020 določila Ministrstvo za zdravje kot naročnika opreme. Računsko sodišče na strani 112 zapiše sledeče, »Po oceni Računskega sodišča bi bilo Ministrstvo za zdravje primeren nabavni organ«. Res je. Zakaj? Zato, ker imajo izkušnje, imajo izobražen kader in vedo, kako se te stvari peljejo. Kaj se zgodi tri, štiri dni kasneje, ko se formira vlada Janeza Janše? Zgodi se sledeče: vse skupaj, to se pravi nabave, se prenesejo na zavod; na zavod, ki nima ustreznih kadrov, nima ustrezne izobrazbene strukture in nima ustreznih izkušenj. Minister Počivalšek ni bil minister od formiranja vlade Janeza Janše in je to vedel. Zavod, ki postane tisti nosilec naročanja, je bil do 23. 3. 2020 pri izvajanju teh postopkov samostojen. Vlada pa potem na predlog Ministrstva za gospodarstvo kot pomoč njemu pri javnem naročanju ustanovi medresorsko delovno skupino za sprejem, pregled in vrednotenje ponudb. To je tista skupina, ki jo je vodil državni sekretar Ministrstva za obrambo. Potem se ustanovi še projektna skupina na predlog Ministrstva za gospodarstvo, govorimo o tisti projektni skupini, v kateri je bil tudi prostovoljec Terče. Skratka, da skrajšam, to so zapisi iz poročila Računskega sodišča. To so dejstva. Ta dejstva kažejo zgolj na to, da se je namensko ustvaril kaos in čisto nič drugega. To se pravi, pristojnosti, ki jih je vlada Marjana Šarca 11. marca, ker je delala do zadnjega dne, uvrstila, da jih bo vodilo Ministrstvo za zdravje, ki je tudi po oceni Računskega sodišča tisti primeren nabavni organ, je Vlada prenesla na Zavod, potem mu pa prilepila razne medresorske delovne skupine, projektne skupine, razne posameznike, ki so na take in drugačne načine pošiljali ponudbe, pritiskali, klicarili; skratka, dogajalo se je marsikaj. Kaos! In ta kaos je bil ustvarjen s strani politike, konkretno je bil za to odgovoren minister za gospodarstvo Počivalšek in seveda vsi, ki so zraven sodelovali. Torej tudi minister Tonin in seveda predsednik Vlade kot tisti vrh vsega tega, kar se je postavilo. In v tej kalni vodi se je potem ribarilo po svoje in je vsak počel to, kar je počel, in ni se vedelo, kdo vodi oziroma kdo pije in plača. To niso bila naključja, to je bilo namensko ravnanje vlade Janeza Janše, ko je prišla na oblast in ko je vzela zadeve v svoje roke. To je storila takoj po imenovanju. Ta kaos je bil nečemu namenjen. Gremo naprej. Pri ventilatorjih. Spet, citiram iz poročila Računskega sodišča zgolj dejstva, »Ministrstvo za zdravje je 3. februarja 2020« – torej pod vlado Marjana Šarca – »pozvalo bolnišnice, naj posredujejo podatke o številu različnih zadev, med drugim tudi podatke o številu aparatov za umetno ventilacijo«. 13 od 26 bolnišnic je do konca februarja 2020 – vlada Marjana Šarca – to tudi storila. In podatek je bil 224 ventilatorjev. Na strani 82 imate še tabelico, ki vam pove, da je 12. 3. 2020 v bolnišnicah bilo 270 ventilatorjev. 24. ali 23. aprila poslušamo Tarčo, na kateri minister Počivalšek neštetokrat ponovi: »Reševali smo življenja, bili smo na nič ventilatorjev.« Temu pritrdi seveda tudi gospa Jelka Godec, da smo bili na nič ventilatorjev. Laž! Nič drugega kot zavestna in jasna laž. Ker ta podatek je bil takrat, ko je vlada Janeza Janše prevzela zadeve in ustvarila kaos, znan. Torej govorimo o dveh zadevah. Prva zadeva je to, da ta vlada nenehno na vseh področjih zavestno normalizira laž v naši družbi in jim je čisto vseeno, da to počnejo. In ko po enem letu že ne vem kolikokrat pokažemo, kako zavestno se je lagalo – ne opoziciji, ljudem! –, da se je lahko peljalo določene posle za določene izbrance, na drugi strani normalizirate še kaos. Ta kaos ni bil normaliziran samo ob nastopu te vlade z vzpostavitvijo vseh teh delovnih skupin, da se še danes ne ve, kdo je kaj počel, ampak ta kaos je modus operandi vsakodnevnega delovanja te vlade. Ta kaos, ki ga ustvarjate, ima posledice – kaos pri cepljenju. In ko nekdo ne naroči cepiva, tega ne prizna, ampak se izmotava s takimi in drugačnimi lažmi in išče zunanje krivce. Na koncu koncev je za nenaročilo cepiva kriva informacijska pooblaščenka. Za laži Zdravka Počivalška in Jelke Godec v Tarči je kriv, ne vem, uslužbenec Gale. Za vsako stvar pri tej vladi je kriv nekdo drug. Ampak, a veste, resnica in dejstva, ki temeljijo na številkah, ne na nekih pavšalnih navedbah iz vzporednega sveta Koprive, jogurt mafije in njegovega vodje, ta resnica plava okoli vas, ne okoli SDS pa Janeza Janše, okoli poslancev, ki podpirate zaradi lastnega oportunizma obstoj te vlade, ta resnica plava tako nekako kot olje na vodi. Lahko jo odrivate, ampak ta resnica in ta dejstva so vedno tam. Skrajni čas bi bil, da jih spregledate in če berete gradiva in če ste prebrali poročilo Računskega sodišča, nehajte nasedati vzporednemu svetu obstoja neke globoke države in ne vem čemu še, ampak temu, da je neodvisna institucija, ki smo jo ustanovili zato, ker smo se odločili, da bomo imeli demokracijo in neodvisne institucije, opravlja svoje delo in nastavlja ogledalo politiki, ki je storila pri teh nabavah narobe vse, zavestno ustvarila kaos, ga začela prikrivati z lažmi, in še danes vztraja na tem brez kančka slabe vesti, kaj šele, da bi kdorkoli prevzel odgovornost.
Hvala lepa. Besedo ima Mojca Žnidarič, pripravi naj se Soniboj Knežak. Izvolite.
Hvala za besedo. Lep pozdrav vsem! Danes mi lahko na dolgo in široko v miru razpravljamo o poročilu Računskega sodišča in nabave opreme. A ta vlada ni imela miru niti en dan, niti ene ure. Zvečer, 13. marca lani, ko je prisegla, je takoj bila sklicana krizna seja in takoj naslednji dan, to je bilo v soboto, 14. marca, je ta nova vlada pooblastila Zavod za blagovne rezerve in ga s tem seveda, ki je v pristojnosti Ministrstva za gospodarstvo in ministra Počivalška, zadolžila za centralno nabavo zaščitne opreme. Nekateri, tudi predlagatelj je sam sebi danes že bil kontradiktoren. Večkrat je govoril, da je Počivalšek kriv, da prej ni bilo te opreme v teh skladiščih, Zavoda za blagovne rezerve, nazadnje pa je tudi sam priznal, da ni Zavod za blagovne rezerve pred tem bil zadolžen za nabavo medicinske in zaščitne opreme, ampak so to počeli zdravstveni zavodi sami. Torej Zavod za blagovne rezerve, ki spada pod okrilje Ministrstva za gospodarstvo, je od 14. marca lani pa do junija lani, ko je bila potem zaključena epidemija, nabavljal to zaščitno opremo. Takoj naslednji dan, v nedeljo, 15. marca, je bil Cankarjev dom v Ljubljani poln predstavnikov bolnišnic, torej zdravstvenih zavodov, zdravnikov, ki so prosili za zaščitno opremo. Ne vem, če nimate ostali, tudi sama sem še prej pobrskala, tudi sama imam kar nekaj sporočil direktorjev bolnišnic, ki so takrat javljali, da nimajo nič, skorajda nič zaščitne opreme – kaj bomo storili, kako jih bomo zaščitili? Vem, da tudi v naši bolnišnici v Ormožu so takrat sami, pralnice so se reorganizirale, so sami šivali maske. Potem direktor je pri okoliških slikopleskarjih iskal opremo, tako maske kot plašče, torej ti so pa imeli dovolj dobre certifikate. Torej, nujno je bilo potrebno zagotoviti vsaj tisto osnovno zaščitno opremo, ali je imela certifikat ali ne, ker šlo je za reševanje. In res je, kot je bilo povedano, življenja so reševali predvsem zdravniki, ja, ampak v ta boj jih ne moremo poslati brez popolnoma vsake opreme, torej ne moremo jih izpostaviti, da se sami potem še okužijo, še kar nekaj se jih tudi je. Torej ugotovitev Računskega sodišča je, da bi lahko bili bolj učinkoviti in transparentni – se strinjam. V normalnih razmerah bi zagotovo bili, ampak takrat, lani marca, aprila je dejansko vladalo vojno stanje. Za naročanje zaščitne opreme so takrat ne samo v Sloveniji, ampak po celem svetu bile izredne razmere, vse logistične povezave so bile prekinjene, šlo je dejansko za popolni zlom trga zaščitne opreme. In lahko vprašate, če še niste, tiste, ki so dobavljali, koliko denarja so dobavitelji porabili zgolj za varovanje teh opreme, da je prišla iz tovarn na Kitajskem, da je sploh bila poslala za Slovenijo in da je sem prispela. Niso se samo v Sloveniji izgubljali tovornjaki ali pa zaščitna oprema, ampak tudi marsikatera druga država je naročila in ni prejela tiste opreme. Takrat ni bila toliko pomembna cena, ampak je predvsem pri ponudbah na prvem mestu veljal in bil najpomembnejši rok dobave in sploh zmožnost dobave. Tisto, kar je bilo možno dobiti čim prej in kar je vsaj ustrezalo nekim osnovnim standardom, se je vse naročalo. Še vedno trdim, kot sem že takrat trdila, da ko gre za življenja, da je čas pomembnejši od denarja. Danes lahko govorimo drugače, ampak še vedno sem prepričana, da ko gre za vojno stanje, ko gre za izredne razmere, da bi vsak od nas dal še zadnji denar za tisto, da bi se ohranil pri življenju. Danes je, kot smo slišali, tudi vmes potekala preiskovalka in eno izmed prič sem ujela nekoliko na kratko, ki je sama rekla, takrat smo te maske kirurške kupovali po evro vali več, danes jih po 9 centov ali pa nekateri še manj. Se pravi, ni primerjave, nikakor ni primerjave med lanskimi cenami, takratnimi cenami, in pa zdajšnjimi cenami; torej cenami v izrednih razmerah in cenami v normalnih razmerah. Nič mi ne pomaga kupiti poceni opremo, če pride prepozno in si nimaš z njo kaj pomagati. Pa še nekaj glede ventilatorjev bi želela povedati. Ti Sirius R30, tako imenovani golfi, kot jih zdaj vsi poimenujemo, so bili edini takrat dobavljivi. Seveda so bili nekateri ocenjeni kot boljši, ampak ti so bili edini dobavljivi. Imam pisne dokaze, torej resnica in dejstva so bili prej narejeni, pisne dokaze in odgovori bolnišnic, da te ventilatorje uporabljajo, ves čas jih uporabljajo, in da ni bila potrebna nobena nadgradnja, dodatna nadgradnja, je pa res, da nekateri drugi, druge znamke, Belavista, ne morejo uporabljati ali pa nadgradnja stane 10 tisoč evrov ali pa še več. Tukaj gre v medijih za velika zavajanja in tudi drugod. Ampak poiščite si torej pisna dokazila in boste videli, ko bolnišnice [[…]]Zdaj mogoče niso dobri za UKC ali pa katero boljšo drugo bolnišnico, za bolnišnico v severovzhodnem delu Slovenije so očitne dobri in niso imeli nobenega zapleta. Tudi to je eno izmed vprašanj, če je bil kakšen zaplet ali je bila kakšna smrtna žrtev v tem primeru. In ni. Pisni odgovor bolnišnice je torej, da ni bilo nobenih takih zapletov. Glede na čas, dejansko ne morem povedati nič kaj več, lahko pa samo povem [[izklop mikrofona]]
Hvala lepa. Čas se je iztekel. Soniboj Knežak ima besedo, pripravi naj se Jure Ferjan. Izvolite.
Hvala, predsedujoči. Spoštovani kolegice in kolegi! Bom res poskušal biti kratek, ker to temo sem od samega začetka spremljal dosti podrobno, tako da bi lahko govoril kar nekaj časa. V glavnem, tisto, kar želim povedati, je, da ko berem poročilo Računskega sodišča, se mi pred očmi odvrti cela zgodba okrog postopka te nabave. Kakšen pa je bil ta postopek te nabave oziroma naj s tistim, kar že danes poslušam cel dan okrog praznih skladišč, naj vas spomnim, kaj je bila pred enim letom tema oziroma en stavek je krožil po Državnem zboru: Kaj imata skupnega vlada Marjana Šarca in pa vlada Janeza Janše? To je gospod Počivalšek, ki je bil minister v tej vladi, v prejšnji vladi. Tako dajmo o tem, kaj je bilo, kaj ni bilo, enkrat zaključiti. Jaz sem občudoval gospoda Počivalška kot gospodarstvenika in moram reči, da sem bil izredno začuden, da se je projekta nabave medicinske opreme lotil na tak amaterski način, ne morem drugače reči. Verjetno se sam sprašuje, zakaj je bilo to tako. Verjetno zaradi tega, ker ni bil samoodločevalec, da so tudi koalicijski partnerji kmalu spoznali področje, ki ga odpira, to se pravi, nabave zaščitne opreme, da so zadaj večmilijonski posli, pri katerem bi radi sodelovali tudi drugi. Ne znam si namreč predstavljati, da ukineš oziroma prepoveš nabavo zaščitne opreme vsem službam, ki so jo nabavljale po zdravstvenih domovih, po kliničnem centru, ki so imele težave v tistem času, vendar so jo še nabavljale, so še zagotavljale opremo, da jim ti z odlokom prepoveš, hkrati pa nimaš zadaj kot izkušen gospodarstvenik – to me čudi – ekipe, ki bo pa to delo opravila. To pa res težko razumem in to se je dogajalo. Naj vas samo spomnim, kako so zgodbe potekale naprej. Tudi več indicev mi potrjuje to, da so bili večmilijonski posli zanimivi tudi za ostale koalicijske partnerje. Govorijo dejstva okrog tega, ne vem, da je Vlada ustanovila 24. 3. eno medresorsko skupino okrog Morsa, en dan kasneje, 25. 3., je bil MGRT v projektni skupini, da so tukaj vključevali ljudi, ki niso imeli ne kompetenc ne formalnih pooblastil, od borke za javna naročila v zdravstvu gospe Jelke Godec, ki je harala – ne vem, če je ravno primerna beseda, ampak so prihajali ti indici iz blagovnih rezerv, kjer se je izživljala nad zaposlenimi, drla; skratka, opravljala posle, za katere niti ni imela v končni fazi dovolj pooblastil. Danes smo že poslušali, da seveda se vse tisto, kar se je počelo, opravičuje z nekimi izrednimi razmerami, nas opozarja koalicija, da je bil to čas, ko so po celem svetu kradli opremo. Ja, res je bil čas oteženih razmer, ko smo vsi iskali to, ampak pri nas smo bili še bolj inovativni. Celo minister za obrambo, kot je rekel prej njegov kolega – mislim, da gospod Reberšek –, da se je situacija na trgu zaščitne opreme spreminjala iz minute v minuto. To je njihov predsednik oziroma aktualni minister za obrambo tudi v praksi pokazal. On je bil v stiku s šoferjem, ki je vozil milijon in pol mask, nazadnje še na neki bencinski črpalki v Sloveniji, čez eno uro so pa ugotovili, da so nam ukradli ne samo milijon in pol mask, ampak da tudi šoferja in tovornjaka ni. In to si je privoščil minister za obrambo, ki naj bi imel zadaj tudi neko varnostno-obveščevalno službo. In so nas, po domače povedano, nategnili kot tako elastiko. Razumem pa tudi kolegico, ki je prej rekla, da je bil težak sestanek z zdravniki, ki so zahtevali zaščitno opremo. Prepoveš jim nabavo, hkrati pa nimaš ekipe, ki bi jo zagotavljala. Več ali manj je bila ta zgodba na očeh javnosti, ker so se ministri, tako Tonin kot Počivalšek, v bistvu nekako vživeli, tako kot je rekel zadnjič kolega Rajh, v vlogo nabavnih referentov. Kar spomnimo, kako so se rade volje slikali pri tovornjaki, ki so pripeljali, pri avionih. Tisto, kar je pa značilno za ta čas, je pa to, da smo bili ena redkih držav, ki ni šla sama v direktno nabavo te zaščitne opreme. Naj vas spomnim, kolegice in kolegi, da je svojo pomoč ponudil SAZU, ki je imel preko svojih stanovskih organizacij na Kitajskem ponudbo za direktno [[…]]Da je bilo kar nekaj teh ponudb, mislim, da je Sandi Češko tudi ponudil, da je tudi gospod Čeferin. Hvala bogu, da njihove ponudbe niso bile sprejete, ker sprejel jo je pa Joc Pečečnik, ki ima še danes težave z opremo, ki jo je nabavil, pa še danes ni dobil plačano. Skratka, vrsta nepravilnosti, kaos, skratka tipičen primer, kako se postopki oziroma projekti ne smejo peljati. Mislim, da bomo počasi morali, kar se tiče političnega dela, razen seveda ne spet v nekem unikumu, ki smo ga izumili oziroma ki ga je izumila ta vladajoča koalicija, da imamo dve preiskovalni komisiji, ki se ukvarjata s tem – ker ena je vladna, ki preiskuje samo sebe, in pa ena, ki je bila pa ustanovljena s strani opozicije –, da razen njiju, ki se bosta tudi še tudi ukvarjali na politični ravni s to zadevo, mislim, da bomo počasi v tem parlamentu to zgodbo zaključili. In tisto, kar izhaja nedvomno iz ugotovitev Računskega sodišča, da se bodo zdaj vsaj v tistih 13 primerih, na katere so opozorili, odslej naprej s to zadevo ukvarjali ustrezni organi, organi pregona in jim pri tem želim veliko uspeha. Hvala lepa.
Hvala lepa. Besedo ima Jure Ferjan. Pripravi naj se Jani Möderndorfer. Izvolite.
Gospod podpredsednik, najlepša hvala za besedo. Cenjeni gostje, spoštovane poslanke, spoštovani poslanci in pa vsi, ki nas spremljate že kar nekaj ur, prav lepo pozdravljeni! Danes, kot lahko opažamo, pravzaprav govorimo o enakih ali pa vsaj zelo, zelo podobnih zadevah, kot smo se pogovarjali že, ko je bila na dnevnem redu našega državnega zbora interpelacija zoper ministra Počivalška. Pa nič hudega, bomo določena dejstva danes ponovno ponovili, jih poudarili. Zagotovo je pa tudi kaka zadeva, ki je v tem času nova in jo je mogoče tudi statistično bolj podrobno in natančno ponazoriti. Odločil sem se, da bom v svoji razpravi, ki bo načeloma relativno kratka, poudaril tiste ključne zadeve, ki so pravzaprav bile tudi danes nekajkrat izpostavljene. V uvodu pa želim začeti z enim citatom, ki je v bistvu zelo kratek, pove pa marsikaj. Na začetku današnje seje je predlagatelj dejal takole, citiram, »ker je Vlada pač reševala življenja«. Tako je dejal predlagatelj iz Liste Marjana Šarca. In ja, spoštovane in spoštovani, Vlada Republike Slovenije je reševala življenja, življenja ljudi in to potem, ko ste vi vrgli puško v koruzo in zbežali, potem ko ste pustili prazna skladišča. Kot lahko opazimo, vas danes, ko povemo to dejstvo, to še toliko bolj boli. In to je počela aktualna Vlada Republike Slovenije pod vodstvom Janeza Janše, medtem ko ste vi potem v opoziciji kritizirali in rušili in se očitno, vsaj tako lahko sklepamo iz tega, kar smo videli v zadnjih mesecih, se zelo jasno, zavestno odločili, namesto da boste konstruktivni, da boste državotvorni, raje bili destruktivni in raje izkoriščali epidemijo za nabiranje, za moje pojme sicer poceni, pa vendarle političnih točk. In prepričan sem, da državljanke in državljani to vidijo in vedo. Kajti kršili ste ukrepe Vlade Republike Slovenije, nasprotovali, neupoštevali ste priporočila Nacionalnega inštituta za javno zdravje, danes, tako kot že ničkolikokrat, pa modrujete, kaj je prav in kaj je narobe. A še vedno je čas, da postanete državotvorni, še vedno je čas, da stopimo skupaj, da tudi vi, ki ste razglašate za tako imenovano, kot smo tudi danes slišali, demokratično opozicijo, pa sem že zadnjič pojasnil, kaj to očitno pomeni, da tudi v levi opoziciji pristopite k skupnemu spopadu proti epidemiji covid-19, kajti skupaj zmagamo ali skupaj izgubimo. In vedno je še čas, da to storite, vprašanje pa je, ali to zmorete. Zmorete? V nadaljevanju se bom dotaknil samo z nekaj besedami tudi polemike, ki ni odprta samo danes, ampak je bila tudi na nekaterih odborih, delovnih telesih tega državnega zbora. Se pravi, vlogo predsednika Računskega sodišča, nenazadnje je pod njegovo taktirko bilo napisano poročilo, ki ga danes obravnavamo. Jaz ne bom sodil niti se ne bom spuščal v podrobnosti. Je pa vseeno potrebno omeniti, da gre za človeka, ki je javno lagal, ki je javno zavajal in ki so ga zelo jasno z dokumenti postavili na laž. Tudi seveda ni zanemarljivo, da gre za človeka, ki je opravljal in še opravlja funkcijo, s katero je v nekaj letih zaslužil milijon evrov oziroma kot lahko vidimo iz letnega poročila FIFE za leto 2019, da je za tisto leto prejel 246 tisoč dolarjev, kar je nekaj več kot 200 tisoč evrov v enem letu. Ob tem pa opravlja funkcijo predsednika Računskega sodišča. Marsikdo izmed nas oziroma večina izmed nas, veliko pa tudi tistih, ki nas spremljate, ste že imeli izkušnjo s KPK-jem. Verjamem, da relativno zelo pozitivno, ampak je potrebno in prav je, da se prijavi vsaka dodatna aktivnost, skladno seveda z zakonom, ampak očitno imate nekateri, ko gre za vaše, ko gre za prvorazredne, drugačne vatle. In to je tisto, kar pravzaprav to poročilo in ta konkretna situacija in ta konkreten kontekst, v katerega je potrebno postaviti tudi to poročilo Računskega sodišča, zelo jasno pokaže. Leva opozicija ima očitno različne vatle. Nekaterih je dovoljeno in/ali oproščeno vse. Skratka, kot sem dejal, stvari je potrebno postaviti v kontekst. Nabava zaščitne opreme se je zgodila v času, ko so na trgu vladale izredne razmere. Lahko jih poimenujemo vojno stanje, lahko jih poimenujemo izredne razmere, lahko uporabim tudi kakšno tretjo ali četrto besedno zvezo. Skratka, šlo je za stanje, ki ni bilo običajno, šlo je za stanje preživeti ali ne preživeti, dobiti zaščitno opremo ali je ne dobiti, dobiti zaščitno opremo pravočasno ali prepozno. Spoštovane in spoštovani, šlo je in še vedno gre za človeška življenja. Če so bile nepravilnosti, če se je kdo okoristil, naj to raziščejo in ustrezno reagirajo pristojne institucije in seveda tisti, ki je to, če je počel, seveda naj tudi odgovarja. Tako kot v številnih drugih primerih, ko je žal slovensko sodstvo zatajilo, da ne govorim o pranju denarja v NLB-ju in še kaj bi se lahko reklo. Ampak to ni konkretno tema današnjega govora, tako da samo omenim. Dejstvo je tudi, vsaj jaz osebno si ne želim, da bi v Sloveniji videli, doživeli, kaj pomeni kolaps zdravstvenega sistema. Hvala bogu temu nismo bili priča. V primerjavi s prvim valom se je v drugem valu povečalo kapacitete zdravstva za desetkrat. Vlada Republike Slovenije se je s krizo, se je z epidemijo, se je s koronavirusom soočila odločno z vsemi močmi. Veliko je bilo postorjenega in prepričan sem, da bi bili rezultati še boljši, če v levi opoziciji – tako imenovani, kot vi pravite, demokratični opoziciji – ne bi rušili, ampak bi bili konstruktivni. Ob tej točki se bom še enkrat zahvalil vsem zdravstvenim delavcem, Civilni zaščiti, policiji, vojski in vsem ostalim, ki so predvsem v prvi bojni liniji, in to še vedno počno, se borili z epidemijo, z virusom in vsemi ostalimi posledicami, ki tako ali drugače sledijo. In kar je ključno, ta vlada je reagirala ustrezno. Pomagala je ljudem, pomagala je gospodarstvu. Večmilijardna intervencija, ki je dosegla svoj namen, ki je dosegla svoj cilj. Veliko stisk je napočilo, a veliko stisk je bilo tudi preprečenih in marsikatera bi bila bistveno globlja. Zagotovo je čas, ki je pred nami, tisti, ki je zelo pomemben, da bomo iz te krize vendarle lahko izšli kot zmagovalci in da bo ta kriza nekaj, kjer smo se veliko naučili, seveda pa bo vedno nek grenak priokus zaradi številnih smrtnih žrtev ne samo v naši državi, ampak povsod po svetu. Kajti vsako življenje je seveda dragoceno. To, da se je ta vlada odločno in tudi uspešno soočila z epidemijo koronavirusa, tudi s sprejemanjem protikorona paketov, pokažejo seveda tudi empirični podatki. V prihodnjih mesecih, tudi letih bo še več kot dovolj časa za analizo, naj pa na tej točki omenim samo bonitetne ocene, potem stopnjo brezposelnosti, če jo primerjamo z ostalimi državami v Evropi in Evropski uniji, in tudi napoved gospodarske rasti v bruto domačem proizvodu. In, spoštovane in spoštovani, tudi danes se vidi, da medtem ko nekateri ponovno govorite in rušite, aktualna Vlada Republike Slovenije še naprej dela in pomaga ljudem in se sooča s to zahtevno bitko proti koronavirusu. Naj v zaključku svoje razprave še enkrat ponovim svoj iskren poziv vsem vam: Zdržimo! Kajti pred nami so zagotovo zaključni meseci spopada z epidemijo koronavirusa. Prepričan sem, da so po dobrem letu dni soočanja z epidemijo pri vsakem izmed nas morda nastali kakšni pomisleki. Seveda si vsi želimo sprostitve ukrepov in še marsikaj. A vendarle sem prepričan, da zmoremo toliko modrosti in da smo pripravljeni tudi dati še kakšno žrtev, da bomo vendarle zdržali, da bo vendarle žrtev čim manj, da bo vendarle gospodarstvo čim prej okrevalo in da bomo konec koncev čez desetletja lahko rekli, da smo naredili vse, kar je bilo v naši moči, da smo pomagali zajeziti to epidemijo in ne ravno nasprotno. Zato, spoštovane in spoštovani, stopimo skupaj, spopadimo se skupaj s tem virusom in seveda vsak prispevajmo svoj kanček mozaika v tem boju, ki bo zagotovo zapisan v zgodovino. Skupaj zmoremo!
Hvala lepa. Besedo ima besedo predstavnik predlagatelja Robert Pavšič. Izvolite.
Najlepša hvala. Sem mislil, da bo vsaj mlajša generacija znala presegati to konstantno levo, desno, gor, dol, srednje, ne vem kaj. Pa dajte že, dovolj je! Folk ima tega res popolnoma poln kufer. Nekaj je prav, drugo je narobe. In to, kar vi počnete, je pač narobe. In ste zelo predvidljivi. Spet! Tisto, kar sem izpostavil na začetku: puško v koruzo, prazna skladišča. Če bi danes poslušali zaslišanja, že tretjič govorim, pa zgleda bom še trikrat, desetkrat, tristokrat, dokler ne bo tega nekdo slišal. Danes na zaslišanjih v preiskovalni komisiji, ki jo vodi vaša stranka. Prvi zaslišani Vojko Flis, veste, kdo je to – direktor UKC iz Maribora – pove, ob začetku epidemije je bilo dobro pripravljeno na prvi val, kar se njihove opreme tiče. To je druga največja zdravstvena ustanova v Sloveniji. In kaj je še povedal? Zelo zanimivo! Po dekretu 24. junija so bile izrazite težave pri naročanju opreme. In kaj je ta dekret povedal? 24. junija je ta vaša vlada, ki jo vi tako hvalite, povzdigujete v nebo, prepovedala nabave zdravstvenim ustanovam – bomo mi za to poskrbeli. Po 24. 6. so nastopile velike težave pri nabavi opreme. Pa gremo naprej. Anica Hribar, Splošna bolnica Brežice; sicer je to postala covid bolnišnica šele v drugem valu, ampak pove, »Nam je manjkalo FFP2 mask in FFP3 mask, ki jih manjka še danes.« Niste poskrbeli za njih. In kdaj so nastopile težave z zaščitno opremo? V drugi polovici marca. V drugi polovici marca! 27. februarja je pa prejšnja vlada sprostila rezerve iz blagovnih rezerv. Pa gremo še naprej. Radivoj Nardin, direktor dveh bolnišnic, Splošne bolnišnice Izola in Splošne bolnišnice Nova Gorica: »Država nas je kontaktirala in zagotovila opremo. Kontaktirali so nas že pred razglasitvijo epidemije, zagotovili so nam pomoč.« Miran Rems, Splošna bolnišnica Jesenice: »Zaradi specifike«, ker imajo pač veliko večino kirurškega programa, »smo imeli dovolj zaščitne opreme.« Veste kaj, vi črpate vso to vašo modrost in vse te vaše podatke iz tega dokumenta, ki je dokazano lažniv, sploh, če ga primerjate s poročilom Računskega sodišča, kar se tiče empiričnih ugotovitev, ne kar se tiče ugotovitev glede transparentnosti in učinkovitosti. Ampak glede tega, kakšno je bilo stanje na nek presečni datum pred epidemijo, ob epidemiji in po epidemiji. Jaz se ne bi tako hvalil na vašem mestu, veste. Empirične podatke vi lahko politično manipulirate, računsko pa malo težje. Zdravstvo se je povečalo za desetkrat zmogljivosti. Ja, ma na račun česa? Na račun ostalih programov! Zmanjšalo se je drugje, da se je povečalo tisto, kar je bilo tisti trenutek najbolj akutno. Akutno pa je bilo zaradi prepozne reakcije te vlade, ne prejšnje. Prejšnja je reagirala prav in pravočasno. Zdravstvo se je povečalo na račun bolezni in na račun – ampak tukaj pa dobesedno – prijateljskih podjetij. Tem ste pa vi omogočili marsikaj in še marsikaj bo prišlo v javnost.
Hvala lepa. [[oglašanje iz dvorane]] Ja, replika mag. Branko Grims. Izvolite.
Hvala za besedo. Glejte, ko sem govoril o praznih skladiščih, kar gospoda predlagatelja tako izjemno moti. To je dejstvo; dejstvo, ki je izhodišče vsega. Če tega ne bi bilo, če bi vi kot prejšnja vlada opravili svojo nalogo korektno in zagotovili varnost ljudi, se vse to, o čemer danes govorimo, ne bi nikoli zgodilo. Se pravi, ko govorite o odgovornosti, najprej uveljavite odgovornost pri sebi, ker ste vi odgovorni za prazna skladišča, vi ste odgovorni, da se je potem nakupovalo v kaosu, tako kot ste sami rekli, in na vse mogoče načine, ko so ljudje pač po najboljših močeh hoteli pomagati. Če je bilo karkoli narobe, naj se to razišče, ampak dejstvo je, da ste vi povzročili ta kaos in je odgovornost vaša, nikogar drugega. Vaša, gospe in gospodje! Še več, ves čas do današnjega dne ste se delali norca iz ukrepov Vlade in ste spodbujali proteste in jih podpihovali in ste zato soodgovorni še za mnoge okužbe in za mnoge smrti, ki so temu sledile. Vi ste za to odgovorni z vašim ravnanjem, z vašo neodgovornostjo, z vašim hlastanjem po oblasti, ker vas ne zanima ne varnost ljudi, ne zdravje. Zanima vas samo oblast in denar.
Hvala lepa. Repliko ima Jure Ferjan. Izvolite.
Gospod podpredsednik, hvala za besedo. Čisto kratka replika. Desetkrat večje kapacitete v zdravstvu, tudi z novimi kapacitetami – slovenski zdravstveni sistem deluje. Kaj bi bilo šele, če bi se zdravstveni sistem sesul. In zdravstveni sistem bi se očitno sesul, če bi reagirali tako, kot bi vi reagirali. Saj smo videli, pustili ste prazna skladišča. Glejte, vi lahko danes desetkrat poveste, da so bila skladišča polna, ampak to ne bo napolnilo praznih skladišč pred enim letom dni. Še vedno je dejstvo, da so bila prazna, ne glede na to, ali desetkrat danes to ponovite. Se pa mogoče z vami lahko strinjam, da ste naredili prav in pravočasno. Lahko se strinjam s tem, da je bilo prav vendarle, da ste odstopili, da je vlado prevzela boljša in sposobnejša ekipa, vprašanje pa, če pravočasno.
Hvala lepa. Predstavnik predlagatelja, Robert Pavšič. Izvolite.
Najlepša hvala tudi za te modrosti in to operiranje z različnimi dejstvi. Veste, če neki stvari stokrat rečete dejstvo, ni nujno, da to tudi postane, gospod Grims. Za vas ni dejstvo niti globalno segrevanje in za vas ni dejstvo niti to, da vam je prejšnja vlada predala delujoč zdravstveni sistem, proračunski presežek in celo enega ministra, ki pa je zamočil pri vas. Zdaj, če je pri nas, ne vem, ampak pri vas je pa zelo zelo zamočil. In da zdravstveni sistem deluje, ni odgovornost ne te vlade, ne prejšnje vlade, ne predprejšnje vlade, ampak pač sistema. Da je bil pa cela dolga desetletja zanemarjen, se pa popolnoma vsi strinjamo. Ampak s takšnimi intervencijami, kot govorite danes, da ste desetkrat povečali zmogljivosti sistema. Ja, v enem letu vam je uspelo izobraziti 300 zdravnikov, usposobiti, ne vem, tisoč novih medicinskih sester. Ja, samo čestitam vam lahko, no. Prosim vas, ne se sramotiti s takšnimi.
Hvala lepa. Replika, Jure Ferjan.
Hvala za besedo. Govorim o kapacitetah, ne o kadru. Hvala lepa.
Hvala lepa. Besedo ima Jani Möderndorfer, pripravi naj se Andrej Černigoj. Izvolite.
Hvala lepa, podpredsednik. Danes smo slišali spet nekatere nove stvari, za katere vas bom moral, žal, razočarati. Zdravstveni sistem ni počepnil predvsem zaradi tega, ker se ni uspel v preteklosti na željo nekaterih sprivatizirati. To ugotavljajo vsi, ki kaj vedo o zdravstvenem sistemu. Kot primerjava, poglejte italijanski sistem, ki ga imajo. Seveda tam zdravstveni sistem preprosto ni mogel odgovoriti na epidemijo, ker so se v bistvu sesedli celi sistemi; niso bili povezani, niso imeli enakega sistema, klinike so sprivatizirane, segregirane, specializirane, ozko specializirane samo na določene dejavnosti in seveda temu primerno je bil tam davek, kar se tega tiče, v prvem valu bistveno večji. Seveda pa to vse ne spremeni tistega, kar je pa pravzaprav Računsko sodišče ugotovilo. Če se ne motim, v mesecu maju smo imeli razpravo o teh neverjetnih ventilatorjih po takratni oddaji Tarča, kjer hočeš ali nočeš, je nekdo izjavil, da so pač namesto mercedesov kupovali golfe, zato da bi reševali življenja. Meni je žal, da ministra, ki je to izjavil, danes ni. Obžalujem, da mora, sicer dolgočasno sejo za državnega sekretarja, to poslušati, predvsem zaradi tega, ker Računsko sodišče predvsem govori o tistih, ki naj bi se kaj iz tega naučili. Seveda so gledali samo tri stvari. Če piše, da so krivi, če piše, da so bili vpleteni v umazane posle – oprostite, to ni namen Računskega sodišča. Upam, da veste, da je to nekdo drug v državi, ki bo te stvari odkrival, predvsem policija, kar se pa tiče koruptivnih dejanj pa seveda KPK. Ampak glej ga zlomka. Mi smo zdaj pred eno veliko dilemo, ali Računskemu sodišču po tem bruhanju ognja s tiste strani sploh zaupati. Sam osebno zaupam Računskemu sodišču, nimam nobenih dilem okoli tega. Se pa spomnim bruhanja s tiste strani v prejšnjem mandatu, ko so tudi kolega Grims in podobni, še najbolj glasen je bil, kar se tega tiče, gospod Tanko, ko so kričali na ves glas, da je treba KPK ukiniti in vse pristojnosti prenesti na zaupanje vredno Računsko sodišče. Na Računsko sodišče! Takrat so poveličevali tega istega predsednika Računskega sodišča, da pravzaprav je on tisti, ki lahko vse te naloge prevzame. Glej ga zlomka, še dve leti ni minilo, je zdaj kar naenkrat to Računsko sodišče fičfirič, nič vredno, KPK pa najbolj zveličaven. Ampak bojim se, da ko bo enkrat prišel tudi KPK z rezultati, da bo tudi KPK na pladnju. Tako kot vedno! Tisti, ki ne govori in ne tuli v rog z esdeesom, ima resne probleme. Seveda s takojšnimi obtožbami; najprej se pojavijo njihovi troli kletarski, potem se pojavijo njihovi mediji na raznih neverjetnih televizijah, da ne uporabim kakšnega drugega izrazoslovja, in potem na koncu seveda, ker kako ne drugače kot zahteva za sklic izredne seje, kjer bomo obravnavali, da je seveda nekdo kriv. Nekaj podobnega, kot nas čaka zdaj, ko bomo morali obravnavati ustavne sodnike na isto zahtevo te koalicije. Ker so spet krivi in spet oni, ki ne znajo odločati, tako kot je treba. Oprostite, saj hvala bogu ljudje niso več nori in niso več neumni. Vsak dan poslušam ljudi, pa ne malo, ogromno, jih ne morete več s temi floskulami in s temi nastopi več okoli obrniti. Žal ne. Za vas žal, seveda, za nas predvsem hvala bogu, da ljudje razumejo in vedo, kaj je prav in kaj ne. In niso ljudje neumni in znajo ločiti plevel od zrna. Zdaj, meni je pomembno samo še eno. Danes sem slišal neverjetno od naše kolegice, prvi dan, ko je vlada nastopila, ni imela enega dneva miru. Ta stavek je neverjeten. Vlada ni zato, da ima mir, vlada je zato predvsem, da dela. Opozicija je zato, da nadzira. In tisti, ki tega ni dojel po vsem tem času, ja, potem pa oprostite, je čas, da greste kam drugam, kjer boste imeli ljubi mir, se temu reče, in da boste v tem miru spokojno lahko živeli naprej. Ampak žal gre za ljudi. Ti ljudje, kot vedno bodo na koncu za sebe poskrbeli, vi ne.
Hvala lepa. Besedo ima Andrej Černigoj, pripravi naj se Lidija Ivanuša. Izvolite.
Spoštovani gospod predsedujoči, hvala za besedo. Spoštovana državna sekretarja, spoštovane kolegice in spoštovani kolegi! Danes v tej cenjeni dvorani obravnavamo Predlog priporočila Vladi Republike Slovenije v zvezi z ugotovitvami revizijskega poročila Učinkovitost nabav zaščitne in medicinske opreme za obvladovanje širjenja virusa SARS-CoV-2. Ko sem prisluhnil razpravam kolegic in kolegov, ki so razpravljali pred mano, sem ugotovil, da razprava le v manjši meri vsebinsko sovpada z revizijskim poročilom Računskega sodišča – nepoznavanje tematike ali pomanjkanje pravih argumentov. Državljanke in državljani, presodite sami. Tukaj pred seboj držim v rokah revizijsko poročilo in imam občutek, da opozicija v tej razpravi, se opravičujem, zgolj meša meglo in niza iz trte zvite argumente ter izmišljene insinuacije brez dokazov, samo zato ker je ta cenjeni zbor kraj, kjer izgovorjena beseda, čeprav je neresnica, ni kazensko preganjena. Vseeno so me ljudje danes poklicali in so me opomnili na primer nekdanjega poslanca z imenom Ivo Hvalica. Slovenija, Evropa in svet, vsi mi smo bili v preteklem letu primorani se soočiti z vrsto izzivov, ki so korenito spremenili naše delovanje, mišljenje in na sploh našo percepcijo o življenju. Tudi sam bi lahko na veliko razglabljal o tem, kako je prejšnja vlada po naivnem odstopu v najbolj zahtevnih časih tega desetletja državljanke in državljane malomarno ogrozila zaradi politične preračunljivosti, obenem pa pozivala k volitvam. Govoril bi lahko tudi o tem, da so bila skladišča z zaščitno opremo Zavoda Republike Slovenije za blagovne rezerve ob menjavi vlade skoraj prazna in da zaloga ni zadoščala niti za en dan. Niti za en dan! Ampak ne bom, ker se bom poskušal držati teme današnje izredne seje. Današnja razprava se je, roko na srce, začela na 31. nujni seji Odbora za gospodarstvo, kjer smo na odboru prvič obravnavali revizijsko poročilo Računskega sodišča. Takrat nas je bilo v tej dvorani bore malo, za opozicijo tako pomembna tematika, ker vidijo veliko kaznivih dejanj, barabij po njihovo, čeprav se ni nihče peljal z lučkami, se je končala po, ne boste verjeli, po dveh urah 42 minutah in 11 sekundah. Niti ene seje Komisije za peticije, človekove pravice in enake možnosti, ki jo vodi moja kolegica Nataša Sukič, ni bilo, ki bi bila tako kratka. Toliko o vseh teh tehtnih argumentih in razpravi o poročilu Računskega sodišča, ki naj bi razkrilo vse in še več, a glej ga zlomka, tega ni v poročilu. V poročilu bi lahko uporabljali zelo znan slovenski pregovor: Tresla se je gora, rodila se je miš. Današnjo sejo vidim kot odlično priložnost za koalicijo, da lahko širšo javnost še enkrat seznani, da je bila učinkovitost nabave zaščitene medicinske opreme za obvladovanje širjenja nevidnega sovražnika zadovoljiva in ustrezna glede na okoliščine in izredne razmere, v katerih smo se nahajali. Na drugi strani pa kilav poskus opozicije, ki poskuša oživljati mrtvo zgodbo z nejasnimi insinuacijami, ki so jo sami mediji in neodvisni slovenski novinarji pokopali že isti dan, ko je revizijsko poročilo zagledalo luč sveta. Se opravičujem tukaj, mediji so pokopali, še preden je bilo poročilo uradno objavljeno. Samo za popravek. Iz sporočila pa lahko izluščimo zelo pomembno dejstvo, poročilo ne ugotavlja nobenega okoriščanja, poročilo ne navaja nobenega funkcionarja, javnega uslužbenca, ki bi se okoristil. Predlog opozicije za današnjo razpravo kaže na veliko brezbrižnost do dejstev oziroma željo po ponovni oblasti, ki so jo nespametno izpustili iz rok. Vsak, ki pozna delovanje in ustroj državnih institucij, ve, da bi bila današnja razprava veliko bolj plodna, če bi jo opravili 90 dni po 17. marcu 2021. Zakaj 90 dni? 17. marca je Računsko sodišče obelodanilo revizijsko poročilo, Vlada lahko poda odzivno poročilo v roku 90 dni, torej 15. junij je zadnji rok. Na to odzivno poročilo Vlade lahko na koncu poda odgovor še Računsko sodišče. In takrat bi bila današnja razprava celovita in bi lahko razpravljali o obeh straneh istega kovanca. Ali boste, drage kolegice in dragi kolegi iz opozicije, še enkrat takrat oživljali zgodbo, ki so jo mediji že na začetku objave poročila Računskega sodišča pokopali? Odgovor je verjetno: da. Sam osebno verjamem, da so bile pri nabavi mogoče storjene tudi kakšne napake, časi so bili resnično zahtevni, opreme ni bilo in lahko bi rekli, da je pri nabavi opreme vladal Divji zahod. Zato je razumljiva tudi kakšna kritična beseda s strani Računskega sodišča. Poročilo, ki ima 251 strani ima le dve strani in pol priporočil Vladi Republike Slovenije in te so me pri celotnem poročilu najbolj pritegnile. Moje skromno mnenje je, da je nujno pripraviti ves velik državni aparat, da se bo bolje, hitreje in bolj agilno odzval v takih edinstvenih in kritičnih dogodkih v prihodnosti. Za konec pa bi rad opozoril še na avtentičnost certifikatov. Kolegice in kolege, predvsem pa evropske poslanke in poslance bi rad opozoril in opomnil, da so bili problemi glede certifikatov v vseh državah članicah, celo pri Evropski komisiji. Vsi skupaj v tej dvorani se še spominjate, da je tudi Slovenija morala vračati maske Evropske komisije, kar se je kasneje izkazalo, da certifikati ne ustrezajo visokim merilom Evropske unije. So naše predstavnice in predstavniki v evropskem parlamentu, tistih strank, ki so sedaj v opoziciji, sklicali izredno seje evropskega parlamenta, da bi obravnavali to problematiko? Jaz osebno nisem seznanjen s to pobudo. Hvala za pozornost.
Hvala lepa. Besedo ima Lidija Ivanuša [[…]] [[oglašanje iz klopi]] Predlagatelj. Oprostite. Robert Pavšič. Izvolite.
Hvala, predsedujoči. Včasih je svoje mnenje tudi bolje zadržati zase, ampak neka stopnja samokritike je, izgleda, preveč, da bi jo lahko pričakoval v tem cenjenem državnem zboru. Samo tri konkretne primere sem vam že na odboru prebral, pa jih bom še enkrat, ker verjetno ljudje niso gledali odbora. Trije konkretni primeri, kako so potekale te pravilne, učinkovite, transparentne in nadvse oh in sploh nabave zaščitne opreme. Takole piše Računsko sodišče, pa tudi odzivno poročilo oziroma odziv Vlade tega ne bo mogel popraviti, ker to so pač fakti: Ponudnik je 14. marca Zavodu poslal ponudbo za zaščitne maske. 16. marca je Zavod v zvezi z navedeno ponudbo prejel e-sporočilo fizične osebe – v opombah, to je predsednik ene od neparlamentarnih strank, ne bom mu delal reklame –, ki se je sklicevala na sporočilo. V sporočilu pa piše tako – to sporočilo, na katerega se je sklicevala: »Po navodilu P.V. J.J. ti pošiljam kontakt do takoj dosegljivih vec kot dva mio zasc. mask v Turciji.« No, ta oseba, ki je to poslala, se je sklicevala na P.V. J.J., iz katerega izhaja, da naj bi po navodilu predsednika Vlade posredovala informacije, da so maske dosegljive takoj. Na podlagi navedenega naj bi direktor Zavoda 17. 3. telefonsko kontaktiral ponudnika. Iz dokumentacije pa je razvidna zabeležka, da je enemu izmed uslužbencev Zavoda fizična oseba grozila z izgubo službe zaradi tega klica. 18. marca je Zavod s ponudnikom podpisal pogodbo za dobavo enega milijona troslojnih zaščitnih mask po 49 centov na kos. Pol milijona evrov na osnovi priporočila predsednika Vlade in grožnje po izgubi službe! Drugi primer, ponudnik je dne 17. marca poslal ponudbo za dobavo zaščitnih mask na naslov uslužbencev Zavoda. Dne 19. 3. je ponudnik izpostavil problem prevoza ponujene opreme v Slovenijo. Poslanka Državnega zbora – poslanka Državnega zbora! – je v navedeni problematiki prevoza seznanila ministra za obrambo, to je vaš minister, ministra za gospodarski razvoj in tehnologijo in predsednika Vlade. Minister za gospodarski razvoj in tehnologijo je sporočilo ponudnika in poslanke Državnega zbora posredoval nekdanjemu državnemu sekretarju na MGRT – sedaj dela, ima dobro službo –, uslužbenkama MGRT, direktorju Zavoda in Zavodu, pri tem pa poudaril nujnost in prednostno obravnavo. Ne glede na navedeno Zavod pogodbe s ponudnikom ni sklenil. Vsaj to. Tretji primer, domači ponudnik je 19. marca na MGRT poslal e-sporočilo z informacijo, da proizvaja zaščitne maske. MGRT je to e-sporočilo posredovalo na Zavod. Zavod prejetega e-sporočila ni obravnaval, saj naj bi domačo proizvodnjo urejalo MGRT. Čez 10 dni, 30. marca, je uslužbenka MGRT Zavodu posredovala e-sporočilo z informacijo, da je, navajam, »s podjetjem glede na nujne potrebe dogovorjena dnevna dobava 50 tisoč mask in cena 0,76 evra na masko, pri čemer je upoštevan 5-odstotni popust na naročeno količino, plus DDV. Prvi dan dobave je sreda, 1. april, pogodba pa se podpiše za dnevne dobave do 17. aprila«. Iz poslanega e-sporočila izhaja, da naj bi se prva dobava blaga izvršila že čez dva dni. Zavod je tako z domačim ponudnikom sklenil pogodbo 30. marca, soglasje k pogodbi pa je od MGRT pridobilo dan po podpisu pogodbe in dan pred prvo dobavo blaga, to je 31. marca. Pospešitev oziroma prednostna obravnava tega ponudnika dodatno izhaja iz ugotovitve, da obravnava ponudbe v okviru medresorske delovne skupine na dan sklenitve pogodbe še ni bila zaključena. Zakaj? Saj Sova, ki je bila po protokolu medresorske delovne skupine zadolžena za podajanje varnostnih ocen, te ocene na dan sklenitve pogodbe še ni podala. Sova je medresorski delovni skupini sporočila varnostni zadržek po sklenitvi pogodbe, ko je izdelala varnostno oceno. Ampak pogodba je bila vseeno veljavna. Torej edini, ki se je v tem postopku obnesel kot odgovorni, je medresorska delovna skupina. Nekdo pa je bogato izkoriščal ta sistem za marsikaj. In še nekaj, kolega. Na odboru ste glasovali proti temu, in ne, da bi se vzdržali, proti ste bili; proti temu priporočilu: »Državni zbor Republike Slovenije priporoča Vladi, da izrednih okoliščin ne izkorišča za vzpostavitev netransparentnih sistemov nabav, ki omogočajo korupcijska tveganja ter finančno ali kakršnokoli drugo okoriščanje posameznikov in/ali pravnih oseb.« Vi ste bili proti temu. In danes mi, prosim, ne moralizirajte z dolžino razprave. Tudi, če bi samo dve minuti govorili o temu, vi ste bili proti temu, da država ne izkorišča okoliščin za korupcijska tveganja ali kakršnokoli drugo okoriščanje. Vi osebno ste bili proti temu.
Hvala lepa. Besedo ima Lidija Ivanuša, pripravi naj se kot razpravljavec Robert Pavšič. Izvolite.
Spoštovani podpredsednik, hvala za besedo. Lep pozdrav vsem! Danes smo slišali vse mogoče obtožbe zoper slovensko vlado, od koruptivnih dejanj, laži, do obtožb o prerazporejanju javnih financ in tako dalje. Tukaj se vidi vaša dvoličnost, kako poskušate zavajati javnost in svoje napake naprtiti sedanji vladi, ki svoje delo opravlja odgovorno in v dobro vseh. Pa vendar lahko spomnimo, da ste s svojim neodgovornim delom, ko ste bili na oblasti, povzročili veliko škodo državi in obremenili sedanjo vlado z zadevami, ki bi jih morali reševati oziroma rešiti, ko ste bili na oblasti. Problem praznih skladišč, problem domov za ostarele, problem zdravstvenih ustanov, problem pomanjkanja medicinske opreme in še bi lahko naštevala. Vse te panoge so bile desetletja v vaši pristojnosti, pa se danes znašate nad vlado Janeza Janše in jo v tem enem letu vladanja obtožujete vsega, kar bi moralo biti že zdavnaj urejeno. Ljudje ob takšnih finančnih perspektivah, kot smo jih imeli, ne bi smeli biti lačni, in upokojenci bi morali živeti človeka dostojno življenje. Slišali smo obtožbe zoper vse člane Vlade, sekretarje in tako dalje. Se vam ne zdi, da če bi naša država bila pravna, bi nekateri vaši poslanci pogosto sedeli na zatožni klopi, in še kdo, pa ne sedi. In vedno, ko je na oblasti vlada desnosredinskih politik, opozicija podlo obtožuje, podtika, laže in obsoja brez vsakršnih koli argumentov. Glede na to, kaj vse se je v preteklosti dogajalo, od pranja denarja, preplačevanja žilnih opornic in drugih koruptivnih dejanj, ki jih danes ne bom naštevala, bi človek rekel in skoraj pritrdil, da je vaše pravilo obsoditi drugega za dejanja, ki jih sami počenjate, ki so škodljiva in nesprejemljiva za delovanje naše družbe. Danes obravnavamo priporočilo strank LMŠ, SD, SAB in Levice, v katerih vsevprek obsojajo delovanje sedanje vlade v času krize covid-19. Po domače bi temu rekli, da se dela v težkih delovnih pogojih. Kot temelj za vse te lažnive obtožbe uporabljate poročilo Računskega sodišča o nabavi zaščitne in medicinske opreme za obvladovanje širjenja covid-19, ki pa v ničemer, ampak res v ničemer ne obsoja delovanja Vlade Republike Slovenije v tem času. Sicer pa Računsko sodišče Republike Slovenije tudi nima teh pristojnosti. Levičarske stranke, ki ste danes sklicale to izredno sejo Državnega zbora, pa neprestano obsojate, lažete in govorite neresnice, ki pa nikakor ne izhajajo iz poročila Računskega sodišča. Zato ocenjujem, da je ves ta pritisk v teh kriznih časih na Vlado Republike Slovenije izključno namenjen, ne glede na žrtve, političnemu boju za oblast in privilegije vseh zgoraj omenjenih strank. Moram priznati, da vam obtožbe, poniževanja, zmerljivke in grožnje gredo zelo dobro od ust. Besede poslanca LMŠ o brezsramnem, brezmejnem, zakritem, prikritem in ne vem kaj vse še, dobičkonosnem dostopanju in oškodovanju države. Pa vas res lepo prosim, ta vlada je v enem letu v kritičnih razmerah, po domače pod težkimi delovnimi pogoji, naredila za ljudi več kot ste vi in boste vi kadarkoli, ker so vaši žepi pregloboki in osebni interesi previsoki. Dejstvo je, da je prejšnji predsednik vlade Marjan Šarec vrgel puško v koruzo in pustil prazna skladišča. In kaj mora storiti odgovorna oseba, ko prevzame kaos, kakršnega ste pustili lanskega marca? Ja, normalno, po domače, lotili so se dela in tega jih sedaj vi obtožujete. Truda, dela, neprespanih noči in iskanja rešitev za nabavo zaščitne zdravstvene opreme. Lotili so se nabave medicinske opreme, preskrbe respiratorjev, zagotavljanja dovolj postelj za bolne in še vsega ostalega, česar vi niste postorili, ko ste bili na oblasti, in sedaj iščete dlako v jajcu. Ljudje vam ne pomenijo čisto nič glede na proteste in izzivanje te bolezni. Vas zanima samo privilegirana skupina levičarske združbe, ki živi za oblast in denar. Zato smo v tem letu, namesto da bi reševali probleme državljank in državljanov, njihovo zdravstveno in finančno situacijo, sedeli v Državnem zboru zaradi Metelkove, Roga, migrantov in interpelirali dobro delo ministrov te vlade ter poslušali Kordiša o nesposobnosti in obtožbah te vlade. Osebno podpiram to vlado in v njo tudi verjamem zaradi vseh dobronamernih sporočil naših državljanov, kar se glede odpravljanja posledic covida tiče. Hvala.
Hvala lepa. Seznam je dobil kar nekaj sprememb, tako da je na vrsti gospod Jožef Horvat. Izvolite.
Hvala lepa, gospod podpredsednik. Spoštovani gospod državni sekretar, predstavniki Vlade, drage kolegice in kolegi! Ko je naša vlada takratnega 13. marca lansko leto zasedala na svoji prvi seji, bila je nočna seja, je zasedala v zaščitnih maskah. Mnogi so se takrat posmehovali temu, kot se bodo najbrž posmehovali – predvsem levi del opozicije – tudi mojemu nadaljevanju, ko se bom zahvalil Računskemu sodišču za dobro revizijsko poročilo, ki ga je Računsko sodišče naredilo, seveda v skladu s svojimi pristojnostmi, v skladu z zakonom in tudi in predvsem na željo Vlade oziroma koalicije, da revidira celoten proces nabave zaščitne opreme za obvladovanje širjenja virusa sars-CoV-2. Zanimivo je, da danes govorimo nekaj ur o vsem drugem, samo o priporočilih ne. Se pravi o vsem drugem, samo o točki dnevnega reda ne, jaz se bom pa prav na to fokusiral. Očitki so, zakaj nismo sprejeli, potrdili na matičnem delovnem telesu nekaterih priporočil. Nimamo dovolj časa, da bi vse analiziral, zato bom morda samo prve tri. Državni zbor Republike Slovenije predlaga oziroma priporoča Vladi, da nemudoma ukrepa v skladu s priporočili in popravljalnimi ukrepi Računskega sodišča, navedenimi v revizijskem poročilu, in o aktivnostih poroča Državnemu zboru Republike Slovenije. Mi v Novi Sloveniji menimo, da je priporočilo nepotrebno. Računsko sodišče je že v revizijskem poročilu v točki pet, ki se imenuje Zahteva za predložitev odzivnega poročila posameznim revidirancem, Vladi Republike Slovenije in Zavodu Republike Slovenije za blagovne rezerve določilo rok 90 dni, v katerem bosta revidiranca Računskemu sodišču tudi predložila odzivno poročilo. Logika torej, prvo priporočilo ni potrebno. Drugo priporočilo, Državni zbor Republike Slovenije priporoča Vladi, da v najkrajšem možnem času pripravi spremembe in/ali dopolnitve predpisov in/ali dokumentov, ki bodo zagotovile ustrezne podlage za ravnanje v izrednih okoliščinah, kakršne so epidemija, nalezljive bolezni in druge. Mi menimo, da priporočilo Vladi Republike Slovenije ni potrebno, saj se nanaša na popravljalni ukrep številka ena, ki ga Računsko sodišče že določilo Vladi Republike Slovenije, ki mora popravljalni ukrep realizirati v sodelovanju z Ministrstvom za zdravje, Ministrstvom za gospodarski razvoj in tehnologijo in Ministrstvom za obrambo v roku 90 dni od prejema revizijskega poročila. Torej, to priporočilo, ki ga predlagajo predlagatelji, je brezpredmetno. Pa morda še tretje. Državni zbor Republike Slovenije poroča Vladi, da izrednih okoliščin ne izkorišča za vzpostavitev netransparentnih sistemov nabav, ki omogočajo korupcijska tveganja ter finančno ali kakršno drugo okoriščanje posameznikov in/ali pravnih oseb. Z vidika Nove Slovenije je priporočilo nepotrebno. Tako Direktiva 2014/24/EU Evropskega parlamenta in Sveta z dne 26. februarja 2014 o javnem naročanju kot tudi nacionalni zakon o javnem naročanju namreč določata tudi načine postopkov javnega naročanja ter ravnanja naročnikov v primerih nabav v izrednih okoliščinah in tako naprej in tako naprej. Zdaj pa še nekaj. Računsko sodišče, kolegice in kolegi, na več mestih v poročilu pohvali ravnanje Ministrstva za obrambo in medresorske delovne skupine. Računsko sodišče na strani 135 ugotavlja, da priprava protokola medresorske delovne skupine kaže na proaktivna ravnanja Mors, ki mu je bilo vodenje in organiziranje MDS naloženo in tako dalje in tako dalje. Tako, drage kolegice in kolegi, verjamem in cenim napore opozicije, v tem primeru leve opozicije, mora izvajati svojo nadzorno funkcijo. Pričakoval bi pa nekoliko več kulturnega besednjaka, ne pa tega, da se postavlja ta državni zbor oziroma predlagatelji v vlogo sodnika, saj smo slišali že uvodoma, ti si kriv, vi ste krivi in tako naprej. Takšen besednjak moramo eliminirati iz naših razprav. Hvala lepa.
Hvala lepa. Prehajamo v sklepni del razpravo, v katerem dobite besedo še predstavnik Vlade ter predstavnik predlagatelja predloga priporočila. Predstavnika Vlade ni. Besedo dajem predstavniku predlagatelja. Robert Pavšič, izvolite.
Najlepša hvala. No, saj se pač bo ponovila zgodba z odbora, kjer je bilo bore malo izrečenega količinsko s strani koalicijskih poslancev, ki naj bi pač branili aktualnega ministra oziroma aktualnega predstavnika Vlade. Tudi zato, spoštovani kolega, je bila razprava na odboru, ki je pač zavrnil ta priporočila, kratka predvsem zaradi molka koalicijskih poslancev in molka predstavnikov Vlade. In je zelo zanimivo poslušati, kako so priporočila nepotrebna in kako ta država upošteva direktive, zakone ali pa druge predpise. Na 9. strani, kolega Horvat, na 9. strani poročila v uvodnem delu – vam bom samo en stavek prebral, danes sem ga že trikrat, pa bom še četrtič: »Postopki javnega naročanja zato niso bili izvedeni v skladu z načeli transparentnosti, učinkovitosti in enakopravne obravnave ponudnikov zaščitne in medicinske opreme, postopki pa so bili v nekaterih primerih izvedeni tudi v neskladju s predpisi in drugimi akti.« V neskladju s predpisi in drugimi akti, morebiti tudi kakšnimi direktivami. In resnično ne morem razumeti tega, da kako lahko tako vehementno Vlada in ta koalicija zavrne vse te očitke. To so resni očitki in priporočila, ki smo jih pripravili za obravnavo na odboru, so bila benevolentna, niso bila nepotrebna. Še kako prekleto so bila potrebna, kažejo pa očitno odgovori oziroma poskus branjenja – redki primeri so sicer kredibilni pa argumentirani. Sploh zdaj na koncu, »ta vlada je v enem letu naredila veliko več«. Ja, veliko več škode kot nekaj prejšnjih vlad. To lahko sam v osebnem imenu povem. In kolegica je verjetno brala razpravo, ki jo je nekdo pripravil za interpelacijo, ampak interpelacija je bila lani poleti. Še celo isto besedo je uporabila, »interpelacija zoper ministra«. To smo dali že skozi. Danes je tema dnevnega reda obravnavanje poročila Računskega sodišča. Nismo govorili o interpelaciji ministra, čeprav se vidi, da je bil minister za gospodarstvo tisti, ki je bil najbolj izpostavljen v postopkih nabave zaščitne in medicinske opreme. Ta vlada je delala, je nabavljala opremo, respiratorje, poleg tega, da je serijsko menjavala direktorje na policiji, Sursu, Fursu, NPU-ju kar štirikrat, nastavljala direktorje na Pošti, na Darsu nekdanje funkcionarje stranke ali pa dobre kandidate stranke; tiste, ki so se pač izkazali. Zdajle napada še Ustavno sodišče pa Računsko sodišče, vmes je bilo pa pri vseh teh kadrovskih menjavah še dovolj časa za depeše, blokiranje imenovanja evropskih tožilcev, onemogočanje STA pa še bi lahko naštevali. In vmes je bilo še časa za celo vrsto tvitov, kako imate vi prav, mi pa narobe. Danes že ves dan, tako jaz sam kot kolegi, beremo iz teh 250 strani in vi nam očitate, da politiziramo. Brali smo vam citate, samo brali, pa ne bi bilo treba. Že prva stran je dovolj, da vam pove, kako se je ta vlada obnesla z nabavo epidemije. Poglejte, katera fotografija je na naslovni strani poročila Računskega sodišča. Fotografija mask, ki bi si jih morali oziroma ki bi si jih lahko ljudje sami počeli, ampak ne, mi znamo boljše, je rekla Vlada. Mi bomo te maske bogato plačali, skoraj 1 euro po komadu za toaletni papir in dve elastiki. Skoraj 1 euro po komadu! In to je res učinkovito delo, transparentno, nobenega korupcijskega tveganja tukaj ni bilo. Vse je bilo krasno. Vse je bilo tako dobro narejeno, da je cela vrsta ljudi dolge mesece delala, se borila z mlini na Ministrstvu za gospodarstvo, ki ni bilo ravno kooperativno, če se milo izrazim. Kabinet predsednika Vlade je celo prikrival nekatere podatke, ker ni važno, kdo je komu kaj poslal, ampak samo kaj je poslal, čeprav so vsi podatki nujni za obravnavo nekega primera. To je danes v primerjavi s tem; s tem se je začelo. In nisem še slišal nikogar z vladne strani, ki bi rekel, dajmo mi vsaj to poročilo malo popraviti, da ne bo Državni zbor v sramoti, ker je moral o tem celo glasovati. O poročilu ste, če uporabim vaš besednjak, z nekim pobalinskim birokratskim pristopom dosegli to, da je Državni zbor o tem moral glasovati. O priporočilih Računskega sodišča pa ne bomo glasovali, ker ni potrebe, ker je ta naša vlada tako dobra, da teh priporočil ne rabi. Jaz ne vem, kam gre ta svet, ta država, v zadnjem letu pa vidim, kam je šla ta vlada. Če se po domače izrazim, v špajzo in danes smo dobili potrdilo, da so nekateri prsti in nekatere ustnice zelo umazani od marmelade.
Hvala lepa. Vsi prijavljeni razpravljavci, ki ste to želeli, ste dobili besedo. Ker čas, določen za razpravo, še ni potekel, sprašujem, ali želi na podlagi 71. člena Poslovnika Državnega zbor še kdo razpravljati. Ugotavljam, da je interes. Če želita razpravljati tudi predstavnik predlagateljev predloga priporočila Robert Pavšič ter predstavnik Vlade, prosim, da se prijavite s pritiskom za vklop mikrofona. V tem primeru dobita besedo kot zadnja, in sicer najprej predstavnik Vlade in nato predstavnik predlagatelja. Prosim za prijavo, postopek teče. Prijavljenih je pet kandidatov, vsak dobi po pet minut. Prvi je na vrsti Boris Doblekar. Izvolite.
Hvala za besedo, podpredsednik. Spoštovane poslanke, poslanci! Še en dan, ki bo šel v nič v tem državnem zboru. Tema kot po navadi nekaj za nagajati in tudi to smo danes poslušali kar cel dan, ne repa, ne glave, samo obtoževanja, napadi na Vlado, na ministra. Skratka, tudi videl sem popolno nezanimanje za sejo s strani predlagateljev, s strani opozicije, leve, ki je to sejo predlagala. Ne vem, kje so to sejo spremljali ali kakorkoli. V glavnem, kakšnega zanimanja ni, po stališčih so se sedeži spraznili, tako da se tukaj vidi, kakšen je bil namen te današnje seje. Če na hitro preletim, kar sem poslušal cel dan v tej razpravi, ko sem bil tukaj, in potegnem neke zaključke oziroma svoje mnenje, lahko povem, da ste nadaljevali z delom, ki ste ga zastavili prvi dan sestave nove vlade; torej takoj prvi dan rušenje Vlade. To je vaš cilj od prvega dne do tega trenutka. Po metanju puške v koruzo, torej ko je vaš predsednik Vlade vrgel puško v koruzo, ko ga ni več zanimalo vladanje, ko ste se skregali med seboj stranke v tej vaši KUL levi opoziciji, ste pustili ljudi na cedilu, pustili ste zdravstvo v nemilosti. Pustili ste prazna skladišča, kljub temu da se verjetno zavedate, da ste 25 let v zdravstvo vložili – nič. Torej nič niste naredili za zdravstvo, nič niste naredili za domove za starejše, zato so bili tudi prostori neprimerni, zato je bilo tudi toliko mrtvih. Torej ste krivi, da so ljudje umirali, krivi, da ni bilo zaščitne opreme in tega se vi hudičevo dobro zavedate. Ampak o tem danes kaj dosti niste razpravljali. Ves ta čas te vlade, ki se je z vsemi močmi trudila, da bi rešila čim več ljudi, da bi se zaustavila epidemija, ste ustvarjali kaos, pozivali h kršenju ukrepov, preko medijev ste ustvarjali namišljene afere, ki so jih mainstream mediji, predvsem RTV s svojo Tarčo, lepo povzeli in pripravili namišljene afere; afera, ki to sploh ni bila, torej afera o nakupu zaščitne opreme. Naščuvali ste potem posredno tudi Računsko sodišče, ga zlorabili za to, da je pripravilo to poročilo, ki sploh ne obremenjuje, nobenih kaznivih dejanj ni, nič ni bilo narobe, kvečjemu v temu poročilu lepo piše, da ste sami slabo poskrbeli takrat, ko ste imeli svojo vlado in po metu puške v koruzo vse skupaj pustili. Vlada in ministri na čelu s predsednikom Vlade so doslej opravili delo odlično, to vas tudi boli, zato takšne seje, zato napadi, saj drugače tega ne bi bilo. Pomoč ljudem, gospodarstvu, to vam je španska vas, zato ste tudi pustili vlado, ker niste znali pomagati ljudem in gospodarstvu. Vaš cilj je pa seveda samo prevzem oblasti, pa čeprav ste s tem že dokazali takrat, ko ste vladali, da ste pač nesposobni vladati in ne vem, zakaj se potem trudite priti nazaj na oblast. Kdo vam še verjame, ne vem. Jaz poslušam ljudi in ne slišim nobenega, kakšnih debat, da bi vam sploh še kdo verjel. In tole je že tudi izpeto in preveč je teh napadov, preveč je teh izrednih, nujnih sej, to vam lahko povem. Če hočete kakšen glas več doseči na naslednjih volitvah, bi bilo boljše, da se malo umirite, sicer pa vam svetujem, da kar nadaljujete. Zdaj po vsem tem, kar se Vlada trudi in dela, ministrstva in tako naprej, se je pri vas že začelo pojavljati rivalstvo med strankami na levi strani, tekmovanje, kdo bo bolj radikalen, medtem pa Vlada dela v korist ljudi in pa v korist Slovenije. Če že ne znate vladati oziroma če ne znate pomagati Vladi pri zajezitvi ukrepov pa pri tem, da se Slovenija končno premakne malo naprej, ali pa, če se vam ne ljubi pomagati, vsaj nagajati ni treba. Toliko z moje strani. Želim vam vsaj malo zdrave kmečke pameti in pa čuta do ljudi, do Slovenije, do zdravstva, do ljudi v zdravstvu, ki se trudijo za ljudi, in da bi končno začeli opravljati svoje poslanstvo, torej delo za ljudi. Za to ste bili, smo bili tudi izvoljeni. To je naš cilj. Hvala.
Hvala lepa. Besedo ima Jožef Horvat. Izvolite.
Še enkrat hvala za besedo, gospod podpredsednik. Kolegice in kolegi! Saj razumete, povsem normalno je, ko je Računsko sodišče objavilo revizijsko poročilo, da sem šel najprej pogledat, kaj pa piše v tem revizijskem poročilu o Ministrstvu za obrambo, ki je bilo eden od revidirancev. Tako lahko ugotovimo, da Računsko sodišče Ministrstvu za obrambo v zaključnem delu revizijskega poročila ni podalo zahteve za predložitev odzivnega poročila niti priporočil v zvezi s predmetno revizijo, ki so bila podana drugim revidirancem. Če bi bil predlagatelj, če bi bili predlagatelji vsaj majčkeno objektivni, bi morda vsaj kakšno sekundo posvetili tudi temu dejstvu. Računsko sodišče na strani 138 v svojem poročilu tudi ugotavlja, citiram, da »si je vodja medresorske delovne skupine,« – to je tukaj prisotni državni sekretar mag. Damjan Jaklin – »prizadeval, da bi bili postopki javnega naročanja ustrezno izvedeni in v skladu z načeli transparentnosti in enake obravnave ponudnikov, saj je z namenom pridobitve strokovnih mnenj organiziral več sestankov s strokovnjaki s področja javnega naročanja«. Stran 138, če še niste našli. Ministrstvo za obrambo lahko dodatno samo pojasnjuje in s tem seveda mi soglašamo in smo zadovoljni, da je bil na enem izmed sestankov prisoten tudi predsednik Računskega sodišča takrat. To ni nobena skrivnost. To je pač primer dobre prakse. Za zaključek, gospe in gospodje, lahko trdim, to je moj občutek, da naša država v neki mirnodobni situaciji, mirnodobnem času relativno dobro funkcionira. Ko se zgodi katastrofa, ko se zgodi pandemija oziroma epidemija, potem nas to vrže s tečajev, tako se je zgodilo tudi marca lansko leto. Zakaj? Med drugim tudi zato, ker nimamo za to ustrezno pripravljenih načrtov. Eden je Državni načrt zaščite in reševanja ob pojavi epidemije oziroma pandemije nalezljive bolezni pri ljudeh. Ko smo prevzeli vlado, je ta načrt sicer obstajal, ampak neuporaben. Vsi vemo, najbrž poslanke in poslanci, vsi vemo, kdo in kdaj dvigne oziroma aktivira ta državni načrt. Ja, saj ga je dvignil prejšnji minister, ampak kaj to pomeni, če dokument ni bil operativen, ni bil za uporabiti. Zato se je ta naša vlada tudi s tem morala ukvarjati, da je naredila upgrade oziroma nadgradnjo tega Državnega načrta zaščite in reševanja ob pojavu epidemije oziroma pandemije nalezljive bolezni pri ljudeh in 23. julija leta 2020 sprejela verzijo 2.0. Tudi to delo je koordiniralo Ministrstvo za obrambo. Tako da sedaj smo na nek način, pa upam, da ga ne bo potrebno aktivirati in si gotovo tega nihče ne želi, preveč je slabih izkušenj, preveč. Sedaj smo na nek način pripravljeni. Imamo ta dokument, to je zelo obširen dokument, ampak takrat, ko je prejšnja vlada razglasila epidemijo, in prav je razglasila, ne glede na to, da je razglasila en dan po razglasitvi pandemije, saj sedaj imamo ta državni načrt. Neke vrste recepturo, kako se moramo obnašati, kako morajo državne institucije ravnati in tako naprej. Upam in si želim, ker vem, da bo še veliko tovrstnih razprav, pa da bodo naslednje na bistveno višji kulturni ravni in da se predlagatelji ne bodo prelevili v sodnike, kjer bodo sodili, ti si kriv, ti si kriminalec, ti si to in ono. Kot rečeno, takšen besednjak nima mesta, nima domovinske pravice v parlamentu. Hvala lepa.
Hvala lepa. Besedo ima Jožef Lenart. Izvolite.
Hvala lepa za besedo, podpredsednik. Lep pozdrav vsem prisotnim gostom iz ministrstva! Torej govorimo o priporočilu Vladi Republike Slovenije v zvezi z ugotovitvami revizijskega poročila Računskega sodišča o nabavah, torej o učinkovitosti pri nabavah medicinske in zaščitne opreme. S to opremo pa je šlo nekako tako. Oprema je bila potrebna za reševanje življenja naših državljanov pred izredno težko in zahrbtno boleznijo covid-19, ko je bila torej tukaj epidemija. Računsko sodišče je seveda revidiralo delo Vlade, Ministrstva za zdravje, Ministrstva za obrambo in tudi Zavoda za blagovne rezerve med časom 1. 1. 2020 in 31. 12. 2020. Tukaj moramo seveda biti realni in povedati, da je šlo nekako delno za delo 13. vlade in delno za delo sedanje vlade. Priporočilo oziroma njegova obrazložitev nekako spregleda bistvo revizijskega poročila, in sicer da predlagatelji na ta način, moram reči, nekako dajete klofuto tudi sami sebi, in sicer prejšnji vladi, ki je bila sestavljena s strani večine trenutne sedanje opozicije, torej s strani predlagatelja. Ampak ne bi rad bil nesramen, kot so nekateri bili danes v svojih razpravah do te vlade, in nekako ne želim očitati direktno odgovornost za smrt sodržavljanov, ampak vseeno potrebno je poudariti objektivno odgovornost za tista prazna skladišča in tudi subjektivno odgovornost zato, da ste nekateri, tudi tukaj prisotni, ves čas omalovaževali to hudo bolezen. Nekomu se je zdelo, da je to ena manjša gripa, iz tega naslova dajali slab zgled, tudi nekateri tukaj prisotni dajali slab zgled svojim sodržavljanom. In seveda s tem svojim negativnim zgledom tudi povzročali namerno širjenje bolezni pri nekaterih. Seveda, potem ko pride do številnih smrti, sedaj pa obesimo tole vse tej vladi. Tako ne gre. Moram reči tudi, da so bile notri navedene, danes v razpravah pa tudi v stališčih, nekatere nesramne laži. In sicer da so si, ne vem, minister Tonin, minister Počivalšek, predsednik Vlade basali žepe, da so, ne vem, urejali kot posredniki svojim prijateljem neke bajne zaslužke in tako naprej. Tako ob branju teh strani, če takole rečem, in teh priporočil se mi spet nekako postavi vprašanje, ali gre za resne namene poslancev, ki tole vlagate, ali pa morda tudi gre za neko sovraštvo do teh ministrov in do te vlade. Nekako, če tako rečem, LMŠ in Levica se seveda postavita takoj na okope in vse, kar ta vlada in kaj ti ministri naredijo, vse to je narobe, pa ne glede na to, če bo šlo zaradi nespoštovanja teh ukrepov spet za nova življenja. V zadnjem času gre tudi za mlada življenja že, ne samo za tiste, ki so v starosti umrli zaradi te bolezni. Torej bi še enkrat lepo prosil, da se ne govori s takšno lahkoto o odgovornosti za življenja, kot da jo ima ta vlada, in da se ne govori s takšno lahkoto o zapravljenih sredstvih, o zapravljenih denarjih, ko gre za reševanje življenj. Ker tisti, ki mu je kadarkoli kdo zbolel za težko boleznijo, mogoče za podobno kot je tale, tisti ne govori s takšno lahkoto. In tisti, ki ima danes morda kakšnega ožjega družinskega člana, ki je zbolel za korono, ki je na predihovalniku, tisti je pripravljen dati ves denar, ker življenje je res vredno več kot denar. Tako lepo prosim, da ostanete zdravi tudi predlagatelji. Hvala.
Hvala lepa. Besedo ima mag. Branko Grims. Izvolite.
Hvala za besedo. Na začetku je predlagatelj, čisto na začetku seje, uporabil izraz, da bo ta seja razgalila. Ta seja je res razgalila; razgalila je dejstvo, da predlagatelji, se pravi sedanja opozicija, se delajo samo norca iz ljudi, iz temeljnega političnega bontona, iz resnice, iz odgovornosti. Da se delajo norca iz ljudi, so dokazali sami. Spomnil bi, da to zajema tisto obdobje, ko sem osebno, če želite, dajal pobude takratni vladi Šarca, da naj uvede karanteno, da naj poskrbi za prihajajočo pandemijo. Danes se izgovarjajo, da niso vedeli, kaj prihaja. So bili obveščeni, gospe in gospodje! Oni so še mnogo bolje vedeli, kaj prihaja, kot sem takrat vedel jaz, ker so imeli drugačne vire informacij. In so se delali norca. Poglejte si magnetogram s seje Odbora za zdravstvo, na katerem sem bil, kaj je, recimo, tam govoril eden od poslancev sedanje opozicije, največja vrtavka, ki je zamenjal že toliko strank, da jih verjetni niti sam ne zna našteti. Delal se je norca. Na žalost tudi danes se vi tukaj delate norca; delate se norca iz temeljnega političnega bontona. Prav izrecno je bilo rečeno, kaj pa to pomeni sto dni miru. Temeljni politični bonton, ki velja v vseh državah z demokracijo, je, da se novo vlado pusti sto dni pri miru. Ta vlada ni imela z vaše strani niti enega samega dne miru. In delate se norca iz resnice, kajti resnica je, da ste vi povzročili to stanje. Vi ste povzročili stanje, v katerem ni bilo nobenih zalog zaščitnih sredstev, vi ste povzročili stanje praznih skladišč, vi ste povzročili stanje, ko celo še tisto zadnjo zalogo, ki jo je Slovenija imela, ste za lastno promocijo poslali oziroma dovolili izvoziti na Kitajsko in omogočili ta izvoz. In ste se slikali zraven. To je resnica. Zaradi tega je potem tudi vprašanje vašega norčevanja iz odgovornosti. Odgovornosti – in če želite, to je tudi temeljni politični bonton – ni mogoče uveljavljati, če ne uveljavljaš odgovornosti najprej pri sebi, zlasti takrat, ko gre za človeško zdravje in človeška življenja. Vaša odgovornost je bila, da niste poskrbeli za zaščitne ukrepe pred prihajajočo pandemijo. Vaša odgovornost je bila, da ste zapustili čez noč Vlado Republike Slovenije. Vaša odgovornost je bila, da potem ko je prevzela nova vlada, ste z vsem, kjer ste mogli, pomagali ustvarjati destrukcijo in zmedo. Ne samo to! Razpihovali ste nemire, razpihovali ste proteste, jih nekateri celo osebno, s prisotnostjo tam podpirali in se obnašali, kot da je to neka gripica, da je to nekaj nepomembnega, zmanjševali pomen pandemije in s tem ste tudi osebno odgovorni za številne okužbe in žal verjetno tudi številne smrti. In to je vaša odgovornost. Še enkrat povem, o odgovornosti lahko govorite takrat o taki zadevi, ko boste najprej uveljavili svojo lastno odgovornost, ko se boste opravičili javnosti za to, kar ste naredili, za zapuščino, kakršno ste pustili, in seveda prevzeli odgovornost za posledice. Za posledice takratnega preskoka, ko niste storili ničesar, za posledice svoje neodgovornosti, ko ste podpihovali pač nemire in nespoštovanje ukrepov proti pandemiji in ko se je razbesnela – zdaj ste pa največji zagovorniki tega, da je za to odgovorna Vlada. Sami ne poznate druge metode, kot je radostna destrukcija, hlastanje za oblastjo, ki ste jo sami lahkomiselno zapustili. Pri čemer so žrtve. človeška življenja, človeško zdravje, država Slovenija. S tem se razgalili sebe, nikogar drugega niste razgalili. Razgalili ste tudi to, da je obdobje, v katerem se je to dogajalo, obdobje, v katerem je vsak, ki je bil takrat zraven, poskušal pomagati po najboljših močeh. Če je kdo pri tem kršil zakon, naj za to odgovarja. Ampak odgovornost za to, da so bila taka izhodišča, odgovornost za to, da ni bilo poskrbljeno za varnost v času začetka pandemije, odgovornost za razpihovanje nespoštovanja ukrepov, odgovornost za vse posledice, ki so iz tega sledile, je pa vaša. In ko govorite o odgovornosti, prevzemite svojo odgovornost.
Hvala lepa. Besedo ima Robert Pavšič. Izvolite.
Tako kot vedno, je tudi tole bilo pričakovano kot neka češnja na torti. Na koncu celodnevne razprave dobimo cvetober politične korektnosti, ki se oglasi na koncu. Pa gremo lepo po vrsti. Gospod Doblekar: dan, ki bo šel v nič, in zakaj me danes ni bilo tukaj. Zaradi predsednice komisije, ki prihaja iz vaše stranke in ki je sklicala komisijo ravno v času tega plenarnega zasedanja oziroma obratno. Delal sem na komisiji, poslušal sem direktorje javnih zavodov, ki so govorili popolnoma kontra temu, kar govorite zdaj vi. In sem danes to tudi že povedal. Zdaj pa res nimam več časa še enkrat vsega ponoviti. Gospodu Horvatu: FFP3 maske je uporabila vlada 13. marca in ni bil problem zaradi mask, nekaj simbolno sporočilo, drugo pa je tisto, kar pa je dejansko očitek, vlada je za simbolno sporočilo, za 15 minut slave uporabila FFP3 maske, ki jih primanjkuje še danes. Če bi vzela navadne kirurške maske, ne bi noben se nič razburjal. Ampak maske, ki jih je uničila vlada na ustanovni seji za fototermin, primanjkujejo še danes. To ni tisto, kar bi bilo v redu. In da besednjak, kot smo ga uporabili danes, nima domovinske pravice. Kaj pa trditve ravno tistega, ki je v teh domovinskih pravicah danes ropotal, da so mu Šarec in njegovi pomagači nezakonito vpogledovali v evidence oziroma celo prisluškovali, pa tudi tega še nismo doživeli. Epiloga. Vse krasno in lepo in prav, ampak iz enih ust je to menežija za ušesa, iz drugih ust je pa to bogokletstvo. Odgovornosti za smrti. Lepo vas prosim, odgovornosti za smrti! Mogoče za prvi val bi nam lahko to očitali, drugi val je bil pa popolnoma vaša odgovornost. Štiri tisoč ljudi! Pa nehajte se vi hecati! A se vi sploh slišite? Od 31. maja, ko je ta vlada preklicala epidemijo, do 18. oktobra ste imeli, kolikor ste hoteli časa. S praznimi skladišči je bilo manj mrtvih, kot jih je danes s polnimi skladišči, kot vi trdite. Dajte vsaj primerjati primerljivo s primerljivim! In ne delate prav, dokazano. Tukaj imamo Računsko sodišče in da ne delate prav, je vsaj šestkrat v zadnjem letu ugotovilo tudi Ustavno sodišče in zaradi tega bomo spet uzurpirali tale prostor in tale državni zbor, da boste vi obravnavali, kdo lahko govori, kaj ste vi prav naredili in česa niste prav naredili. Zadržalo je določbo odloka, ki omejuje potovanja v rdeče države, razveljavilo člen šestega protikoronskega zakona, ki podaljšuje rok za izpolnjevanje pogojev za ustanovitev visokošolskega zavoda. Ustavno sodišče je zadržalo izvajanje zakona o investicijah v Slovenski vojski. Ustavno sodišče je zadržalo izvajanje členov zakonov o delovnih razmerjih in o javnih uslužbencih, ki se nanašajo na prisilno upokojevanje. Ustavno sodišče je odločilo, da so sklepi Vlade in ministrice za izobraževanje Simone Kustec o šolanju na daljavo neveljavni. Ustavno sodišče je razveljavilo akt o odreditvi preiskave o zadevi Kangler, kjer se nanaša na presojo pravilnosti konkretnih sodnih odločitev. Ja samo še za takšne perfektne odločitve, ki jih je potrdila ta koalicija tej vladi! Ampak kdorkoli bo karkoli rekel proti vam, se je itak zarotil in izvajal na vas samo nek politični pritisk in politične igre. Pa dobro, saj ljudje res niso več tako naivni! Res, da sem tukaj notri – zdaj bo tri leta, pa se mi zdi, kot da sem že 30 let, ker v treh letih ste tolikrat že ponovili vse te zadeve, da je to prav nedojemljivo. Bodite vsaj konzistentni pa nekaj novega najdite, ne pa stalno nabijati. Ljudje imajo poln kufer tega: vi levičarji, vi desničarji. Slišal pa sem ene trikrat pozive, da naj stopimo skupaj k premagovanju današnje situacije. V takšnem razmerju in glede na izkušnje, ki sem jih dobil v teh treh letih, ja vsak dan, ko vas poslušam, so možnosti za kakršnokoli sodelovanje manjše. Dajte, začnite delati tisto, kar pridigate nonstop. Začnite pri sebi. Vi ste že 30 let tukaj notri, jaz sem šele tri leta.
Hvala lepa. Zaključujem splošno razpravo o predlogu priporočila. V skladu z razlago Komisije za poslovnik z dne 9. decembra 2009 Državni zbor ugotavlja, da je postopek obravnave predloga priporočila končan. S tem zaključujem to točko dnevnega reda in 69. izredno sejo Državnega zbora. Obveščam vas, da se bo čez 15 minut začela izredna seja Državnega zbora, to je ob 21. uri in 5 minut. Hvala lepa.